Garage sity uvaalan city council dhekolhu\nގަރާޖު ސިޓީ އުވާލަން ސިޓީ ކައުންސިލް ދެކޮޅު\nމާލޭގެ މަޖީދީ މަގުގައި ގިނަ އަދަދެއްގެ ހަތަރު ފުރޮޅުލީ އުޅަނދުތައް ޕާކްކޮށްފައި -- ފޮޓޯ: އަވަސް\nމާލޭގައި ދުއްވުމަށް ރަޖިސްޓްރީ ކުރާ ހަތަރު ފުރޮޅުލީ އުޅަނދުތައް ބާއްވާނެ ގަރާޖެއް ނެތް ނަމަވެސް ވެހިކަލް ރަޖިސްޓްރީ ކުރެވޭ ގޮތް ހެދުމަށް ގާނޫނަށް ހުށަހަޅާފައިވާ އިސްލާހަށް މާލެ ސިޓީ ކައުންސިލުން ދެކޮޅު ހަދައިފި އެވެ.\nރައްޔިތުންގެ މަޖިލީހުގައި ނޮޅިވަރަމް ދާއިރާގެ މެންބަރު މުހައްމަދު ނަޝީދު (މޮސްޓާ) ވަނީ ގަރާޖު ސިޓީއަކާ ނުލައި ކާރާއި ޕިކަޕު ފަދަ އުޅަނދުތައް ރަޖިސްޓަރީ ކުރެވޭ ގޮތް ހެދުމަށް އެއްގަމު ދަތުރުފަތުރުގެ ގާނޫނަށް އިސްލާހު ހުށަހަޅުއްވާފަ އެވެ.\nއެ އިސްލާހު ހުށަހެޅުއްވީ ގަރާޖު ސިޓީ ބޮޑު އަގުގައި ބައެއް މީހުން ވިއްކަމުން ގެންދާތީ އެކަމުގެ ސަބަބުން ދައުލަތަށް އެއްވެސް ފައިދާއެއް ނުލިބި އާންމުނަށްވެސް ބޮޑެތި ގެއްލުންތަކެއް ލިބެމުންދާތީ އެކަމަށް ހައްލެއް ހޯދުމަށެވެ.\nއެ ބިލް ދިރާސާ ކުރަނީ މަޖިލީހުގެ ގައުމީ ތަރައްގީ އާއި ތަރިކަ ކޮމިޓީންނެވެ. ކޮމިޓީން މީގެކުރިން ވަނީ އެ އިސްލާހު ފާސްކުރުމަށް ފެންނަ ކަމަށް ނިންމާފަ އެވެ. އެކަމަކު މަޖިލީހުގެ ނައިބް ރައީސް އީވާ އަބްދުﷲ ހިމެނޭ ގޮތަށް އެމްޑީޕީގެ ބައެއް މެންބަރުން އެ އިސްލާހަށް ދެކޮޅު ހައްދަވާފައިވާތީ ކޮމިޓީން މިހާރު ގެންދަނީ އެ އިސްލާހު އިތުރަށް ދިރާސާކުރަމުންނެވެ.\nނަޝީދުގެ ހުށަހެޅުމާ މެދު މާލެ ސިޓީ ކައުންސިލްގެ ވިސްނުން ހުރި ގޮތް ބެލުމަށް މާލޭގެ މޭޔަރު ޑރ. މުހައްމަދު މުއިއްޒު މިއަދު ވަނީ ކޮމިޓީއަށް ހާޒިރުކޮށްފަ އެވެ.\nކޮމިޓީގައި ވާހަކަދައްކަވަމުން މޭޔަރު މުއިއްޒު ވިދާޅުވީ މާލޭ އަކީ ތޮއްޖެހިފައިވާ ތަނަކަށްވާތީ ހަތަރު އުޅަނދުލީ ވެހިކަލްތައް ބާއްވާނެ ތަނެއް ނުދައްކާ އެފަދަ ވެހިކަލްތައް ރަޖިސްޓްރީ ކޮށްދޭން ފަށައިފިނަމަ ނިކުންނާނެ ނުރަނގަޅު ނަތީޖާ ތަކެއް ހުންނާނެ ކަމަށެވެ. އަދި އެކަމަށް ވިސްނައިވަޑައިގަތުމަށްވެސް އެދިވަޑައިގެންނެވި އެވެ.\n"ހަގީގަތުގައި ވެހިކަލް ބާއްވާނެ ފިޒިކަލް ސްޕޭސްއެއް އޮތްކަން ކަށަވަރުކުރުން މުހިންމު،" މޭޔަރު ވިދާޅުވި އެވެ.\nމުއިއްޒު ވިދާޅުވީ މާލޭގައި ދުއްވޭނެ ވެހިކަލްގެ އަދަދު ކަނޑައެޅުމުގައި ޒިންމާތަކެއް ސިޓީ ކައުންސިލާ ހަވާލުކުރެވިފައިވާތީ ގަރާޖު ސިޓީ އުވަލައިފިނަމަ ވެހިކަލްގެ އަދަދު ކަނޑައެޅުމުގައި އުދަނގޫ އެތައް ކަމެއް ކުރިމަތިވާނެ ކަމަށެވެ.\nމާލޭގައި ދުއްވާ ހަތަރުފުރޮޅުލީ އުޅަނދުތައް އަބަދުވެސް ރަޖިސްޓްރީކޮށްދެނީ އުޅަނދު ބާއްވާނެ ގަރާޖެއް ދެއްކުމުންނެވެ. ކުރިން އެ މަސައްކަތް ކުރީ ޓްރާސްޓްޕޯޓް މިނިސްޓްރީން ކަމަށްވީ ނަމަވެސް މިދިޔަ ޖުލައި މަހުން ފެށިގެން އެ މަސައްކަތް ކުރަނީ ސިޓީ ކައުންސިލުންނެވެ.\nރައްޔިތުންގެ މަޖިލިސް ޑރ. މުހައްމަދު މުއިއްޒު މާލޭ ސިޓީ + މާލޭ ސިޓީ ކައުންސިލް\nއިހްތިސޯސްގެ މައްސަލާގައި ނަޝީދާ ބައްދަލުކޮށްފި\nއެމްޑީޕީން އެދެނީ ލޭންޑް ޕްލޭނަށް ހިޔާލު ދޭން\n"ގަރާޖް ސިޓީ އުވާލުމަކީ މެޖޯރިޓީ ފޭލި ވުން"\n"ބްލޮކްވެރިން ހޮވުން އޭޖީ ވަނީ ހުއްޓުވާފައި"


ނަޒާހަތު އިބްރާހިމް ރަޝީދު 13 ޖުލައި 2020\nލޭބަރ ރިލޭޝަން އޮތޯރިޓީގައި އިންސްޕެކްޓް ކުރަން ތިބީ އެންމެ 14 މުވައްޒަފުންކަމަށާއި، އެ އޮތޯރިޓިގެ މަސައްކަތް ފުރިހަމައަށް ކުރިއަށް ގެންދަން އިތުރު މުވައްޒަފުން ބޭނުންވާ ކަމަށް އެ އޮތޯރިޓީއިންވެސް ވިދާޅުވެއްޖެއެވެ.\nމަޖިލީހުގެ ޤައުމީ ސަލާމަތާއި ޚާރިޖީ ގުޅުންތަކުގެ ކޮމިޓީގައި ވާހަކަދައްކަވަމުން އެ އޮތޯރިޓީގެ ބޭފުޅަކު ވިދާޅުވީ ޤަވާއިދާއި ޚިލާފަށް އުޅޭ ބިދޭސީންނާއި، ބިދޭސީންނަށް މުސާރަ ނުދިނުން ފަދަ މައްސަލަތައް ހައްލުކުރުމުގައި އިންސާނީ ވަސީލަތްތަކާއި އަދި މާލީ ގޮތުންވެސް އެ އޮތޯރިޓީއަށް ބޮޑެތި ގޮންޖެހުންތައް އެބަހުރިކަަމަށެވެ.\nބިދޭސީންނަށް މުސާރަ ދިނުމަށް ހުރި ދަތިތަކައި ގުޅިގެން ކުންފުނިތައް ބްލެކްލިސްޓުކޮށް ފިޔަވަޅު އެޅިކަމަށްވީ ނަމަވެސް މުސާރަ ނުލިބިވާ ފަރާތްތަކުގެ ހައްގުތައް ނުލިބޭނެ ކަން އެ އޮތޯރިޓީއިން ވަނީ ފާހަގަކުރައްވާފައެވެ.\nބިދޭސީންނަށް 6،7މަސް ދުވަސް މުސާރަ ނުދިނުމުން ބިދޭސީންގެ ހިތްހަމަނުޖެހުންތައް ހުންނާނެ ކަން ޤަބޫލުކުރަން ޖެހޭ ކަމަށް ވެސް އެ އޮތީރިޓިއިން ވިދާޅުވެއެވެ.\nއެކަން ހައްލުކުރަން އެ އިދާރާއަށް ކުރެވޭނެ އެންމެ މުހިންމު މަސައްކަތަކީ ދުރާލާ އިންސްޕެކްޓް ކުރުން ކަމަށް ވާއިރު އެ މަސައްކަތް ކުރަން އެކަށީގެންވާ އަދަދަށް މުވައްޒަފުން ނެތް ކަމަށް އެ އޮތޯރިޓީއިން ވިދާޅުވެއެވެ.\nބިދޭސީންނާއި ދިވެހިންގެ ވަޒީފާ އާއި ގުޅުން ހުރި މައްސަލަތައް ބަލަން 14 މީހުންނަކީ އެކަށީގެންވާ އަދަދެއްކަމަށް ޤަބޫލު ނުކުރެއްވޭކަން އެ އިދާރާގެ ފަރާތުން ވާހަކަދެއްކެވި ބޭފުޅާ ފާހަގަކުރެއްވިއެވެ.\nމި ވަގުތު ލޭބަރ އޮތޯރިޓީގެ އޮފީހެއް ހުރީ ހަމައެކަނި މާލޭގައި ކަމަށް ވުމުން އެކަމުގެ ސަބަބުން ވެސް އަތޮޅު ތެރެއަށް ކުރާ ދަތުރުތަކުގެ އަގު ބޮޑުވުން ފަދަ މައްސަލަތައް ދިމާވާކަން އޭނާ ފާހަގަކުރެއްވިއެވެ.\nމިއަދުގެ ކޮމިޓީގައި އިކޮނޮމިކް މިނިސްޓަރ ފައްޔާޒް އިސްމާއިލްވެސް ވަނީ ލޭބަރ ރިލޭޝަން އޮތޯރިޓި އަށް ލިބޭ ބަޖެޓް ކުޑަ ކަމާއި، ވަސީލަތުގެ ދަތިކަން ހުރިކަން ފާހަގަކުރައްވާފައެވެ.\nބިދޭސީންނަށް މުސާރަ ނުދީ މަސައްކަތް ކުރުވާ ގިނަ ކުންފުނިތަކުގެ މައްސަލަތައް ފެންމަތިވެފައި ވާއިރު ބިދޭސީން ދަނީ މުޒާހަރާކޮށް އިހުތިޖާޖުކުރަމުންނެވެ. އަދި އެފަދަ އެއްވުންތަކުގައި ފުލުހުންނާއި ކުރިމަތިލުމާއި ހަމަނުޖެހުން ހިންގުން ފަދަ ކަންކަން ދަނީ ކުރަމުންނެވެ.\nމިކަންކަމުގެ ފަހަތުގައި ސިޔާސީ މަގްސަދެއްވާކަމަށް މިނިސްޓަރ ފައްޔާޒް ތުހުމަތުކުރައްވައެވެ.\nބިދޭސީންގެ މައްސަލަ ހައްލުކުރުމަށް މި ސަރުކާރުން ގިނަ މަސައްކަތްތަކެއް ކުރާ ކަަމަށާ، އެ މައްސަލަ އަކީ ވަގުތުން ވަގުތަށް ހައްލުވާނެ މައްސަލައެއް ނޫން ކަން އޭނާ ފާހަގަކުރައްވައެވެ.\nއަރުޝީފަށް ނެގީ 13/07/2020 16:19\nއެންމެފަހުން އަޕްޑޭޓްކުރީ 13/07/2020 16:19


MTCC ge chairman kamah beyfulhaku laifi\nއެމްޓީސީސީގެ ޗެއާމަން ކަމަށް ބޭފުޅަކު ހަމަޖައްސައިފި\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) ގެ ޗެއާމަން ކަމަށް ރައީސް މުހައްމަދު ނަޝީދުގެ ސަރުކާރުގެ އިސް މަގާމު ތަކެއް ފުރުއްވާފައިވާ މުހައްމަދު ފަހީމް (ފަހީމްބެ) ހަމައްސައިފި އެވެ.\nސަރުކާރާއި ރައްޔިތުން ހިއްސާވާ ކުންފުނީގެ އެމްޓީސީސީގެ ޗެއާމަންގެ މަގާމަށް ހަމަޖެއްސި ފަހީމަކީ ރައީސް ނަޝީދުގެ ވެރިކަމުގައި 2009 އިން 2012 އަށް އުތުރު ޕްރޮވިންސުގެ ޑެޕިއުޓީ މިނިސްޓަރުކަން ކުރައްވައި، ނ. އަތޮޅުގެ ކައުންސިލަރުކަން ދެ ދައުރެއްގައި ފުރުއްވާފައި ބޭފުޅެކެވެ. މީގެ އިތުރުން މަޝްހޫރު ކުންފުންޏެއް ކަމަށްވާ ސިލިކާ ކުންފުނީގެ މެނޭޖިން ޑިރެކްޓަރަކީ އޭނާ އެވެ.\nއެމްޓީސީސީ ޗެއާމަން ކަމަށް ބޭފުޅަކު އައްޔަން ކުރެއްވިއިރު، އެ ކުންފުނީގެ ބޯޑުގައި ދެން ތިއްބެވީ ޗީފް އެގްޒެކެޓިވް އޮފިސަރު (ސީއީއޯ) ހަސަން ޝާހް އާއި ޑިރެކްޓަރުން ކަމަށްވާ ޝިނާން އަލީ އާއި އަބްދުﷲ ޝިއާރު އަދި ޝާހިދު ހުސެއިން މޫސާ އެވެ. މީގެ އިތުރުން ޕަބްލިކް ތަމްސީލް ކުރާ ޑިރެކްޓަރުގެ ގޮތުގައި ތިއްބެވީ މަންސޫރު ޒުބެއިރު އާއި ނަޝްރަތު މުހައްމަދު އެވެ.\nމަޑުއްވަރީ ބަނދަރު ފުން ކުރުމުގެ މަސައްކަތް ކުރިޔަށް


Alhaa nulaa vaakah neh! Jalugai maruthah ithuruvanee\nއަޅާނުލާ ވާކަށް ނެތް! ޖަލުގައި މަރުތައް އިތުރުވަނީ\nޖަލުގެ ގޮޅިއެއްގެ ފޮޓޯއެއް: ޖަލުގައި މީހުން މަރުވި އަދަދު މި އަހަރު މިދިޔަ އަހަރަށްވުރެ އިތުރު --\nޖަލަކީ އަބަދުވެސް ބޮޑެތި ފާޑުކިޔުންތައް އަމާޒުވާ ތަނެކެވެ. އެތަނުގެ ހިދުމަތްތަކާއި ފެންވަރާ މެދު ހިތް ހަތްހަމަނުޖެހިގެން ގައިދީންނާއި އެ ގައިދީންގެ ވަކީލުން އަބަދުވެސް އަޑު އުފުލަ އެވެ. ނަމަވެސް އެއީ އެމީހުން ޖަލުން ސަލާމަތްވާން ދައްކާ ވާހަކައިގެ ގޮތުގައި ބަލާ އެ ވާހަކަތަކަށް ގިނަ ފަހަރަށް ސަމާލުކަމެއް ނުދެ އެވެ. މިފަހުން ސިޔާސީ ގިނަ ބަޔަކު ވެސް ޖަލަށްލާފައިވާއިރު ޖަލުގެ ހާލަތު އެމީހުން ވެސް ވަނީ މީޑިއާއަށް ތިލަކޮށްފަ އެވެ.\nއެގޮތުން މިހާރު ވެސް ޖަލުގައި ހުންނެވި، އަހުމަަދު ފަޔާޒް އަލީ ރިޒާ (ޕާޕާ) ވަނީ ޖަލުގެ ހާލަތު ބަޔާންކޮށް ވަރަށް ތަފްސީލީ ސިޓީއެއް ކަމާބެހޭ އިދާރާތަކަށް މިފަހުން ފޮނުވާފަ އެވެ. އެ ސިޓީގައިވާ ގޮތުން ގާނޫނުގައިވާ ގޮތަށް ކޮންމެ ދުވަހަކު ގޮޅިން ބޭރަށް ނުނެރޭ ކަމަށާއި އެކަށީގެންވާ ގޮތެއްގައި ބޭސްފަރުވާގެ ފުރުސަތު ހޯދައިނުދޭ ކަމަށް އޭނާ ވަނީ ބުނެފަ އެވެ. ގާނޫނުތަކާއި ގަވާއިދު ތަކާއި ނުލާ ޕާޕާ ޖަލު ހިންގި ދުވަސްވަރު އޮތް ހާލަތަށް ވުރެން އެތަނުގެ ހާލަތު އެތައް ގުނައެއް މިހާރު ގޯސްވެފައިވާ ކަމަށެވެ. ޖަލާމެދު ކުރެވޭ ތުހުމަތު އަބަދުވެސް ކަމާބެހޭ އިދާރާތަކުން ދަނީ ދޮގުކުރަމުންނެވެ.\nއިދާރާތަކުން ތުހުމަތުތައް ދޮގުކުރަމުން ދަނިކޮށް މި އަހަރު މިހާތަނަށް މީޑިއާއަށް ތިލަވެފައިވާ ހާދިސާތަކަށް ބަލާއިރު ޖަލުގައި ނުވަ މީހަކު ވަނީ މަރުވެފަ އެވެ. އެންމެފަހުން މަރުވެފައިވަނީ މޭޑޭގެ މުޒާހަރާއާ ގުޅިގެން ހައްޔަރުކޮށް ޖަލަށްލީ އަބްދުﷲ ރަޝީދެވެ. އޭނާއަކީ ޖަލަށްލީއިރު އެއްވެސް ބައްޔަކަށް ފަރުވާ ހޯދަމުން ދިޔަ މީހެއް ނޫނެވެ. އޭނާގެ އާއިލާއިން ބުނާ ގޮތުގައި އޭނާ މަރުވީ ޖަލުގައި ވަރަށް ބޮޑަށް ބަލިވެ އުޅުމަށްފަހު އެވެ.\nއަބްދުﷲ ރަޝީދުގެ މަރާއެކު ޖަލުގެ ހާލަތާ މެދު ކުރެވޭ ތުހުމަތުތަކުގެ އަޑު އަނެއްކާ ވެސް މި ވަނީ ވަރަށް ގަދަވެފަ އެވެ. މިދިޔަ އަހަރު ރިކޯޑް ކުރެވިފައިވާ މައްސަލަތަކަށް ބަލާއިރު ޖަލުގައި މަރުވެފައިވަނީ ހަ މީހުންނެވެ. މި އަހަރު އަދި ދެ މަސް ބާކީ އޮތްއިރު މިހާރު އަދަދު ވަނީ ނުވައަކަށް އަރާފަ އެވެ. ބޮޑު ކަންބޮޑުވުމެކެވެ.\nމިހާތަނަށް ޖަލުގައި ނުވަ މީހުން މަރުވެފައިވާއިރު އެއިން އެއްވެސް މައްސަލައެއްގައި މިނިވަން ތަހުގީގެއް ކޮށްފައިވާ ކަމެއް އެނގިފައެއް ނުވެ އެވެ. އެފަދަ ރިޕޯޓެއް ހިއުމަން ރައިޓްސް ކޮމިޝަން (އެޗްއާރްސީއެމް) އިން ވެސް އާންމެއް ނުކުރެ އެވެ. މިކަމުގައި އެންމެ ބޮޑު ފާޑުކިޔުމެއް އަމާޒު ވަނީ ވެސް އެ ކޮމިޝަނަށެވެ. ޖަލުގެ ހާލަތާއި އެތަނުގައި ލާއިންސާނީ އަމަލުތައް ހިނގާތޯ ބެލުމަކީ ކޮމިޝަންގެ ޒިންމާއެކެވެ.\nގާނޫނީ ވަކީލް ހިސާން ހުސެއިން ވިދާޅުވީ، ޖަލުގައި މީހުން މަރުވަމުންދާއިރު އެ މައްސަލަތައް ބަލައި އެކަމުގެ ވާހަކަދައްކަންޖެހޭ މުއައްސަސާގެ ގޮތުގައި އޮތް އެޗްއާރްސީއެމްއިން އެފަދަ މައްސަލަތަކުގައި އެއްވެސް އެއްޗެއް ބުނާތަން ފެންނަމުން ނުދާ ކަމަށެވެ. އެހެންކަމުން އެ ކޮމިޝަނަކީ މިއަދު ޒިންމާ އަދާކުރުމުގައި ވަރަށް ބޮޑަށް އިހްމާލުވެފައިވާ މުއައްސަސާއެއް ކަމަށެވެ.\nކުށްވެރިވެ ޖަލަށްލާފައިވީ ނަމަވެސް ގައިދީންނަކީ ވެސް ހައްގުތަކެއް ލިބިދޭ ބަޔެކެވެ. އެމީހުންނަށް އަސާސީ ހައްގުތައް ލިބެންޖެހެ އެވެ. ބޭސްފަރުވާއަކީ އެންމެ ބޮޑު ހައްގެވެ. ގައިދީންއަށް ބޭސްފަރުވާ ނުލިބޭ ވާހަކައަކީ އެންމެ ބޮޑަށް ދެކެވޭ އެއް ވާހަކަ އެވެ. މާފުށީ ޖަލުގައި ގިނަ ދުވަސްތަކެއް އޮތުމަށްފަހު މިހާރު ގޭބަންދުގައި ހުރި މީހަކު ބުނި ގޮތުގައި މާފުށީ ޖަލުގެ ކްލިނިކުން އެންމެ އެދެވޭ ފަރުވާއެއް ނުލިބެ އެވެ. އެތައް ބައިވަރު ގައިދީނެއް ޖަލުގައި ތިބޭއިރު މާލެ ގެންގޮސް ގައިދީން ހޮސްޕިޓަލަށް ގެންދިޔުން އޮންނަނީ ކަރެކްޝަނަލް ސާވިސްއަށް އެންމެ އެދެވޭ ގޮތެއްގައި ނުކުރެވިފަކަން އޭނާ ފާހަގަކުރި އެވެ.\nޖަލުގައި ހުކުމް ތަންފީޒުކުރަމުން ދަނިކޮށް ކުއްލިއަކަށް ގައިދީން މަރުވާ އަދަދު އިތުރުވަމުންދާއިރު ބޭސްފަރުވާ ނުލިބިގެން އެޗްއާރްސީއެމްއަށް ބައެއް ގައިދީން މައްސަލަ ހުށަހަޅާފައިވެ އެވެ. އެގޮތުން ކުރީގެ ނައިބު ރައީސް އަހުމަދު އަދީބަށް ސީރިއަސް ބަލި ހާލަތެއް ކުރިމަތިވެފައިވާ ކަމަށް ޑޮކްޓަރުން ލިޔުން ދީފައިވާއިރު ވެސް އޭނާއަށް ބޭސްފަރުވާ އެކަށީގެންވާ ގޮތުގައި ލިބެމުން ނުދާ މައްސަލަ އެ ކޮމިޝަނަށް ހުށަހަޅާފައިވެ އެވެ. އެކަމުގައި އެ ކޮމިޝަނުން ތަހުގީގެއް ވެސް ކޮށްފައިވެ އެވެ. ނަމަވެސް މިހާތަނަށް އެކަމުގައި ކޮމިޝަނަށް ކަމެއް ކުރެވިފައެއް ނުވެ އެވެ.\nދޫނިދޫ ގޮޅީގައި އަދީބު އަޮންނަވާ ހާލު ކަމަށް ބުނެ އާންމުކޮށްފައިވާ ފޮޓޯ\nއަހުމަދު އަދީބަކީ ސިޔާސީ ބޭފުޅަކަށްވާތީ އޭނާގެ ވާހަކަ މީޑިއާއަށް ތިލަވެ އެވެ. ނަމަވެސް އެފަދަ ކިތައް ގައިދީން ޖަލުގައި ތިބޭނެބާވައޭ ހިތަށް އަރަ އެވެ. މީޑިއާގެ ސަމާލުކަން ނުލިބޭ ކިތައް އާންމު މީހުން އެ ހާލުގައި ޖަލުގައި ތިބޭނެބާއޭ ހިތަށް އަރަ އެވެ. އެފަދަ އާންމު ގައިދީންތަކެއް ފޮޓޯތަކެއް މިފަހުން ސޯޝަލް މީޑިއާގައި އާންމުވި އެވެ. އެއީ ޖަލު ގޮޅިއެއްގެ ފޮޓޯ އެވެ. އެ ފޮޓޯއިން ފެންނަނީ ހަތަރު ގައިދީއަކު ކުޑަ ގޮޅިއެއްގެ ތެރޭގައި ކާން ތިބޭ މަންޒަރެވެ. ފޮޓޯއިން ފެންނަ ގޮތުގައި އެތަން އޮތީ ވަރަށް ނުތާހިރުކޮށެވެ.\nޖަލުގައި ދުވަސްތަކެއް ހޭދަކުރި މަޖިލީހުގެ މެންބަރު މުހައްމަދު އަމީތު ވެސް ޖަލުގެ ގޮޅިތައް ތާހިރު ނޫންކަން ފާހަގަކުރައްވާފައިވެ އެވެ. އޭނާ ވިދާޅުވީ، ތަނުގެ ނުސާފުތާހިރުކަމުން އޭނާއަށް ވަނީ ސިއްހީ މައްސަލަތަކެއް ކުރިމަތިވެފަ އެވެ. އެގޮތުން އޭނާގެ ލޯ ޖަލުގައި ހޭދަކުރި ދުވަސްތަކުގައި އިންފެކްޓްވެފައިވެ އެވެ. ޖަލުގެ ބައެއް ގޮޅިތަކަށް ކަރަންޓު ނުލިބޭ މައްސަލައަކީ ވެސް އޭނާ ފާހަގަކުރި މައްސަލައެކެވެ.\nޖަލާމެދު މިފަދަ ބޮޑު ތުހުމަތުތަކެއް ކުރެވޭ ދަނޑިވަޅެއްގައި ގައިދީން މަރުވާ އަދަދު އިތުރުވަމުން ދިޔުމަކީ އެކަމުގައި އެޗްއާރްސީއެމްގެ ދައުރު ވަރަށް ބޮޑުވާ ކަމެކެވެ. މީގެކުރިން ވެސް އެޗްއާރްސީއެމްއިން ވަނީ ކުރިން އެންގުމަކާ ނުލާ ގޮސް ޖަލުގެ ހާލަތު ބަލާފަ އެވެ. ނަމަވެސް މިހާރުގެ އެޗްއާރްސީއެމްއިން އެފަދަ ކަމެއްކޮށް، ޖަލުގެ ހާލަތާ ގުޅޭ މައުލޫމާތު މީޑިއާއަށް ހިއްސާކޮށްފައެެއް ނުވެ އެވެ.\nޖަލުގައި މީހުން މަރުވާ އަދަދު މިދިޔަ ދެއަހަރެއްހާ ދުވަހު އިތުރުވެފައިވުމަކީ އިދާރާތަކުން އަޅާނުލާ ދޫކޮށްލެވޭ ވަރަށްވުރެ ސީރިއަސް މައްސަލައެކެވެ. އެކަމަކީ ބަޔެއްގެ އިހުމާލުވާ ކަމެއްތޯ ބަލަންޖެހެ އެވެ. އެފަދަ މަރުތަކުގެ ތަހުގީގެއް ކުރަންޖެހެ އެވެ. ބައެއްގެ އިހުމާލުވާނަމަ ފިޔަވަޅު އަޅަންޖެހެ އެވެ. ޖަލުގައި އަނިޔާކުރުމުގެ ސަގާފަތެއް އޮތް މި ގައުމުން އެ ސަގާފަތް ނައްތާލަން ގެނައި އިސްލާހީ ބަދަލުތަކުގެ މަގުސަދު ހާސިލުވަމުން ދާނީ އޭރަށެވެ.


Emme molhu economics teacher Zem - part 27\nއަޙްމަދު ޒަކީ | 01 ޖުލައި 2020\nފަރިކަމަނާގެ މަންމާފުޅު ޢަމަލުކުރެއްވި ގޮތުގެ ސަބަބުން ލިބުނު ހައިރާންކަމާއި، އުދާސްތައް ފިލާ ނުދެއެވެ. މަންމާފުޅުގެ ހިތް ނިޔަތް ހޯދުމަށް ކޮންމެހެން ވެސް ބޭނުންވިއެވެ. އެހެނީ އެކަމަކީ އަހުރެންގެ އުންމީދުތައް ކަމުގައިވާ ބުލްބުލް ވެސް ލިބުމާއި ނުލިބުން ގުޅިފައި ވާތީއެވެ. މަންމާފުޅުގެ މަޤުޞަދަކީ ކޮބައިތޯ ބަލަން ކުޅަ މަސައްކަތުގެ ތެރެއިން ވަރަށް އާދަޔާއި ޚިލާފު ލޯބީގެ ވާހަކައެއް ފެންމަތި ވެއްޖެއެވެ. އެވާހަކަތައް އަޑު އަހާފައި އަހުރެންގެ ހިތް ރޮއްވާލި ކަހަލައެވެ. މަދުރަސީ ދައުރުގައި އެންމެ 14 އަހަރުން ފެށިގެން އެމީހެއްގެ ލޯބި ހޯދުމަށް ކުރި ދިގު ދަތުރުގެ ވާހަކައެވެ. ލޯބިވާ މީހާއަށްޓަކައި ނުވަނީ ކޮންޤުރުބާނީއެއް ތޯއެވެ. އިސްކޫލަށް ދަބަސް ހަތަރު އަހަރުދުވަހު އުފުލައިދިނެވެ. އެންމެ ދުވަހެއް ވެސް ވައްޓައި ނުލައެވެ. ކޮންމެ ދުވަހަކު ސުކޫލަށް ނާސްތާ ގެންގޮސްދިނެވެ. ވިއްސާރަ ދުވަހެއް ނަމަ ތެމިގެން ކުޑަ ގެންގޮސްދިނެވެ. އަމިއްލަ ފިލާވަޅުތައް ނަހަދާ ލޯބިވާގެ ފިލާވަޅުތައް ފުރިހަމަކޮށްދިނެވެ. މެދުކެނޑުމެއް ނެތި ކުރުބާ ކަށިކެޔޮ ރަށުން ގެނެސްދިނެވެ. ގެޔަށް ހެދިކާއެއް ވިޔަސް ބާޒާރުން މަހެއް ގަންނަންޖެހުނަސް އެއްވެސް ހިތްބަރުކަމެއް ނެތި އުފަލުން ކުރީ މަދު ދުވަސްކޮޅަކު ނޫނެވެ. އަހަރުތަކެއް ވަންދެންނެވެ. ބައްޔެއްކަމެއް ވެއްޖެނަމަ ހިތް ކުދިކުދި ވެއެވެ. އަދި ނުނިދާ ހޭލާ ދަމަށް އިންނަނީ އުފަލުން އެމީހެއްގެ މޫނަށް ބަލާށެވެ. ލިބޭނެކަމުގެ ފޮނި ހުވަފެން ދެކޭށެވެ. އެމީހަކު އަމިއްލައަށް ލޯބި ހުށަހަޅާނެކަމުގެ އިންތިޒާރުގައެވެ. އެހެނީ ދެމީހުންގެ ފެންވަރުގެ ފަރަގު ބޮޑުކަމުން އަމިއްލައަށް އިސްނަގާ ލޯބިވާ ވާހަކަ ބުނަން ނުކެރިފައެވެ. ކޮންމެ ދުވަހަކު އެހާ ގާތުގައި އުޅޭ އިރުވެސް، ލޯބި އިންތިހާއަށް ވާއިރުވެސް، ހިތް އެދިއެދި ގޮވާއިރުވެސް ކެތްތެރިކަމާއި އެކު ހިތުލޯބި ފޮރުވާފައި ބާއްވައިގެން އުފާ ޙާޞިލުކުރަމުން ގެންދިޔައީ އެމީހެއްގެ ޖާދުވީ ހަށިގަނޑުން ދުވާ މީރު ވަހާއި، ބައެއް ފަހަރު ލިބޭ ހިނިތުން ވުމުންނެވެ. އެއީ މުޅި ޙަޔާތެވެ. ހުރިހާ ވެސް އުފަލަކީ އެކުގައި ނޯކިރީއެއްގެ ގޮތުގައި ވިޔަސް ހޭދަކުރަން ލިބޭ ވަގުތުކަން ކަށަވަރުތާއެވެ. މިއަދު ނުލިބުނަސް މާދަމާ ލިބޭނެކަމުގެ އުންމީދުގައި އިންތިޒާރުކުރީ އެއްވެސް ޝައްކެއް ނެތި ޝަކުވާއެއް ނެތިއެވެ. އަދި އެއްވެސް މީހަކަށް ވެސް ފާޅުކުރުމެއް ނެތިއެވެ. އެމީހަކު ލޯބި ވާނެ ދުވަހެއްގެ އިންތިޒާރުގައެވެ. މާޔޫސްކަމެއް ނެތި ޔަޤީންކަމާއި އިތުބާރާއި ވެސް އެކުގައެވެ. އެހެނީ ދުވަހަކު ވެސް ފިރިހެން ކުއްޖަކާއި އެކު އެކަހެރިކޮށް ހުއްޓަކާއި ނުފެނެއެވެ. އަދި އެގޮތުން ޚާއްޞަ ފިރިހެން ކުއްޖަކު ވެސް އަމުދުން ނުހުރެއެވެ. އެހެންކަމުން ހަމަ ކޮންމެ ވަގުތެއްގައި ވެސް ލޯބި އަތަށް އަރާފާނެކަމުގެ އުންމީދު ކުރެވުނެވެ. އެހެންނަމަވެސް ހިތުގައި އޮންނަ ބިރުވެރިކަން ނުހަނު ބޮޑެވެ. އެހެންކަމުން އަބަދު ވެސް ލޯބިވާ އިންސާނާގެ ވަށައިގެން ފާރަލައި ބަލާ ހެދީ ބޮޑީގާޑެއްގެ ދަރަޖައަށެވެ. އޭގެ ސަބަބުން މައިން ބަފައިންގެ ފުރިހަމަ އިތުބާރާއި ޔަޤީންކަން ވަނީ ލިބިފައެވެ. އަދި ޚުދު އެކުއްޖާފުޅު ވެސް އެކަން ޤަބޫލުކުރެއްވީ ހިތުގެ އެންމެ އަޑިންނެވެ. އެގޮތުން ކޮންމެ ވަގުތެއްގައި ކޮންމެ ތާކަށް ދާންޖެހުނަސް ފަސްޖެހުމެއް ނެތި އެކުގައި ގޮސް އުޅުނެވެ. ޕިކުނިކު ދަތުރުތަކާއި، މަސްދަތުރުތަކާއި، ޕާޓީތަކަށް ގޮސް އުޅުނީ ވެސް ދެމީހުން އެކުގައެވެ. އެކަކު އަނެކަކާއި ދިމާކޮށް މަޖާކޮށް ހީސަކަރާތް ޖަހާ އުޅުނީ ދެލޯބިވެރިން ނޫނަސް ދެމަފިރިކޮކާ ޖޯޑެއް ފަދައިންނެވެ. ހަށިގަޑުގެ އެތެރެއިން ހިތުގައި ރިހުމެއް ހުރިކަމުގައި ވިޔަސް އުފާވެރި ދުވަސްތަކެކެވެ. އެގޮތުން ބޭނުންތާކަށް ބޭނުން ވަގުތެއްގައި އެކުގައި ގޮސް އުޅެވުނެވެ. ތަނަވަސް އާއިލާއެއްގައި ހުރި ހަމަ އެކަނި ކުއްޖާއަށް ވީތީ، ފައިސާއަކީ ވެސް މަދު އެއްޗެއް ނޫނެވެ. އެގޮތުން ހިތްހަމަޖެއްސުމަށް، ފޫހި ފިލުވުމަށް، މަޖާކުރުމަށް ރޭވި ކޮންމެކަމެއްގައި ހުރިހާ ޚަރަދެއް ވެސް ކުރީ އެކުއްޖާފުޅެވެ.\nސޭޓުބެ: " ޒެމް އަކީ ހާދަ ނަޞީބު ގަދަ މީހެކޭ! ޒެމްއަށްޓަކައި އަކީކޯ ކޮންމެ ފަދަ ޤުރުބާނީއެއް ވެސް ވާނެއެވެ." ފެންކަޅިވެފައި އިނދެ ސޭޓުބެ ބުނެލިއެވެ.\nޒެމް: " ސޭޓުބެއަށް އަކީކޯގެ މަންމާފުޅު ލިބުނުނަމަ ހާދަ އުފާވެރި އާއިލާއަކަށް ވީހެއްޔެވެ."\nއަކީކޯ: " ދެމީހުން މާޒީ ހަނދާން ކުރަނީ ދޯ! ހިނގާބަލާ ރަށުތެރެ ދައްކާލަން." ކުއްލިއަކަށް ގޮވާލި އަޑަށް ސިއްސައިގެން ގޮސް ދެމީހުންނަށް ވެސް ކޮޅަށް ތެދުވެވިއްޖެއެވެ. އަދި އެވަގުތު އަކީކޯ ދުވެފައި އައިސް ރަކިގޮތަކަށް ޒެމްގެ ކޮނޑުގައި ބައްދާލިއެވެ.\nމިވެސް ލޯބީގެ ޙަޤީޤީ ވާހަކައެކެވެ. ވިސްނާ ފިކުރުކުރާ ބަޔަކަށް އިބުރަތެއް ލިބޭނެއެވެ. އަދި ވެސް ސޭޓުބެ އެންމެ ލޯބިވާ މީހަކީ އަކީކޯގެ މަންމާފުޅެވެ. އެހެނަސް މިހާރު3ކުދިންގެ ބައްޕައެކެވެ. އިތުރު ތަނަކަށް ވަޒީފާއަށް ވެސް ނުގޮސް މަންމާފުޅަށް ނޯކިރީ ކުރުމުގައި ދެމިހުރީއެވެ. އެންމެންގެ ފުރިހަމަ އިތުބާރާއި ލޯބި ހޯދާ، އިޝްޤީވި ކަރުނަތައް ފަރުދާކޮށްގެންނެވެ. އެގޮތުން މިރަށަށް އަކީކޯ އަންނަން ބޭނުންވުމުން ވެސް ފޮނުވީ ސޭޓުބެ އާއި އެކުގައެވެ. މަންމާފުޅެއް ނުވަތަ ބައްޕާފުޅެއް ވެސް އަދި އެހެންމީހެއް ވެސް ނާދެއެވެ. އެހާވެސް އިތުބާރު ކުރެއެވެ. އާދޭހެވެ. ސޭޓުބެ އަކީ ތެދުވެރިކަމާއި އަމާނަތްތެރިކަމުގެ ވަރަށް ވެސް ފުރިހަމަ ނަމޫނާއެކެވެ. ހިތް ހެޔޮ މީހެކެވެ. ޚުލްޤު ހެޔޮ މަޑުމައިތިރި ހިތްތިރި ކެއްތެރި މީހެކެވެ. ފަރިކަމަނާގެ ދެބައްޕަ ހުންނަ ވާހަކަ ވެސް ބަޔެއް ފަހަރަށް ބުނާނެތެވެ. އެއީ ސޭޓުބެ ތާއެވެ.\nއަކީކޯ ރަށަށް އައުމަކީ އަހުރެންނަށް އިތުރު ހާސްކަމެއް ގެނުވި ކަމެކެވެ. އެހެނީ ބުލްބުލް އަށް އެއްވެސް ކަމެއް ހުށަހެޅޭގޮތެއް ނުވަނީސް މިހެން ދިމާވުމުން ވާނެގޮތެއް ވެސް ނޭނގެއެވެ. ހިތުލީކަމަނާ މިކަންތައް މައުނަކުރާނެ ގޮތެއް ވެސް ނޭނގެއެވެ. ފިކުރުތައް ބޮޑުވެ ހަދާނެގޮތް ހުސްވެފައި ހުރީމެވެ. މިވާހަކަތައް އަކީކޯއަށް ވެސް ބަޔާންކޮށްދޭނީ ފަހެ ކިހިނަކުންތޯއެވެ. ހަތަރު އުދަރެސް ފެނުޖެހުން ފަދަކަމެކެވެ. އަހުރެންގެ ޙަޔާތުގެ މިވަގުތުކޮޅު ވަނީ ހަތަރު އަނގޮޅުއެއްގެ ކަންމައްޗަށް ހުއްޓިފައެވެ. އެހެން ނަމަވެސް އަހުރެންގެ ގޭތެރެއަށް ހީވަނީ ޢީދެއް އައިސްގެން އުޅޭހެންނެވެ. އަހުރެންގެ ކޮއްކޮމެނާއި ދައްތަމެން އުފަލުން ފޮޅިފައެވެ. އަކީކޯއަކީ އެހާވެސް މީހުންނާއި ގުޅޭ، މަޖާ މިޖާޒެއްގެ މީހަކަށް ވީތީ އާއި އެމީހުންގެ ވާންއުޅޭ ފަހަރީކަމަށް ވީތީއެވެ. " ޒެމްބެ ދައްތަ ވަރަށް ލޯބި" މިއީ ދުވާލަކު އެތަކެއް ފަހަރު ކަންފަތަށް އިވޭ ފަރިއްސެކެވެ. ކޮންމެއަކަސް މިޚަބަރުތައް ވަރަށް ތަފާތު ގިނަ ގޮތްގޮތަށް ބުލްބުލްއަށް ވެސް ގޮއްސިއެވެ. އަހުރެންގެ ހިތުގައި ބިރުވެރިކަމެއް ވެސް އުފެދިއްޖެއެވެ. އެހެނީ ހިތުލީކަމަނާ ޢަމަލުކުރައްވާނެ ގޮތެއް ހިތަށް ވެސް ގެންނަން ނޭނގޭތީއެވެ. ފިކުރު ބޮޑުވެފައި މާޔޫސްވެފައި ހުއްޓައި، ކުއްލިއަކަށް މެސެޖެއް ލިބިއްޖެއެވެ. (ނުނިމޭ...)\nބ.ތުޅާދޫ މޮނިޓަރިންގ އަށް ލައިފި\n09 މެއި 2021\nއެފްއޭއެމުން ބ. ކަމަދޫގައި ޓާފު ދަނޑެއް އަޅަނީ\nބާކީ ޑޭޓާ އަނެއް މަހު ބޭނުން ކުރެވޭގޮތް އުރީދޫން ހަދައިފި\n30 އޭޕްރީލް 2021\nއޭދަފުށިން އިތުރު 25 މީހުން ފައްސި ވެއްޖެ!\n23 އޭޕްރީލް 2021\nއޭދަފުށި މޮނިޓަރިންގައި .. ފަސްވި މީހުންގެ އަދަދު5އަށް\nދެ ފަތުރުވެރިޔަކު ޕޮޒިޓިވްވެ ބ. މާޅޮސް މޮނިޓަރިންގ އަށް\n18 އޭޕްރީލު 2021\nތަފާތު ބޮޑު ނަތީޖާ އަކުން ޢަޒީ ރައީސް ގޮނޑި ދިފާއު ކޮށްފި!\nބ. ހިތާދޫގައި ލޯކަލް ކައުންސިލް އިންތިހާބުގެ ވޯޓްލުން ފެށިްޖެ\n10 އޭޕްރީލު 2021\nޕީޕީއެމް އިން ބ. އަތޮޅު ރައީސަށް މިފަހަރު ބޮޑު ވަގެއް!؟\n09 އޭޕްރީލް 2021\nއުރީދޫ ސުޕަނެޓް ބ. ހިތާދޫ އަށް\n08 އޭޕްރީލު 2021


ސައުދީން ފަތުރުވެރިކަމަށް 810 ބިލިއަން ޑޮލަރު އިންވެސްޓްކުރަނީ ސައުދީން ފަތުރުވެރިކަމަށް 810 ބިލިއަން ޑޮލަރު އިންވެސްޓްކުރަނީ\nސަޢުދި އަރަބިއްޔާގެ ފަތުރުވެރިކަމުގެ ދާއިރާ ފުޅާކުރުމަށް ކުރިއަށް އޮތް 10 އަހަރަށް 810 ބިލިއަން ޑޮލަރު އިންވެސްޓްކުރަން ނިންމާފައިވާކަމަށް އެ ޤައުމުގެ ޚަބަރުތައް ބުނެފިއެވެ.\nމި އިންވެސްޓްމެންޓްތަކުގެ ސަބަބުން ސައުދިއަރަބިއްޔާ ތެލަށް ބަރޯސާ މިންވަރު ބޮޑުތަން ކުޑަވެ، ފަތުރުވެރިކަމުގެ ދާއިރާއިން މެދުއިރުމަތީގެ މަޤުބޫލު މަންޒިލަކަށް ސައުދީ އަރަބިއްޔާ ވެގެންދާނެއެވެ.\nމި މަސައްކަތަކީ، ސައުދީ ސަރުކާރުން އެ ޤައުމުގެ ވަލީއަޙުދު މުޙައްމަދު ބިން ސަލްމާންގެ ބެއްލެވުމުގެ ދަށުން އެ ޤައުމުގެ އިޤްތިޞާދުގެ މިސްރާބު ބަދަލުކުރުމަށް ކުރާ މަސައްކަތެއްކަމަށް މީޑިއާ ރިޕޯޓްތައް ބުނެއެވެ. އެގޮތުން ސައުދީ މީޑިއާއަކުން ދާދިފަހުން ވަނީ ސައުދީ ވަލީއަޙުދުގެ ބެއްލެވުމުގެ ދަށުން ފަތުރުވެރިކަމުގެ ދާއިރާއިން ބިޔަ މަޝްރޫޢުތަކެއް ކުރިއަށްއޮތް ދުވަސްތަކުގައި އިއުލާންކުރަން ތައްޔާރުވަމުންދާކަން ހާމަކޮށްފައެވެ. ވިޝަން 2030ގެ ދަށުން ކުރިއަށްގެންދާ މި މަސައްކަތަށް ކުރިއަށް އޮތް 10 އަހަރަށް 810 ބިލިއަން އެމެރިކާ ޑޮލަރު ނުވަތަ 2.97 ޓްރިލިއަން ދިރްޙަމް ޚަރަދުކުރަން ވަނީ ނިންމާފައެވެ.\nދުނިޔޭގެ އެންމެ ބޮޑު އެއް ސޮވެރިން ޑިވެލޮޕްމެންޓް ފަންޑްކަމުގައިވާ، ސައުދީގެ ޕަބްލިކް އިންވެސްޓްމެންޓް ފަންޑުން ޚަރަދުކޮށްގެން ކުރިއަށް ގެންދިއުމަށް ނިންމާފައިވާ މި މަޝްރޫޢުތަކުގެ މަސައްކަތް ސައުދީގެ ބޮޑު ސަރަހައްދެއްގައި ކުރިއަށްގެންދިއުމަށް ނިންމާފައިވާކަމަށް ސައުދީގެ ފަތުރުވެރިކަމާ ބެހޭ ވުޒާރާއިން ބުނެއެވެ.\nސައުދީގެ ފަތުރުވެރިކަމާ ބެހޭ ވުޒާރާއިން ވަނީ މި އިންވެސްޓްމަންޓުން ކުރިއަށްގެންދާ ބައެއް ޕްރޮޖެކްތަކުގެ ތަފްސީލްވެސް ހިއްސާކޮށްފައެވެ. އެގޮތުން އެންމެ ބޮޑު ޚަރަދެއްކޮށް އެންމެ ބިޔަ މަޝްރޫޢެއްގެ ގޮތުން ހިންގުމަށް ހަމަޖެހިފައިވަނީ ނިއޯމްގައި ކުރިއަށްގެންދާ ސޯލާ ޑޯމް ހަކަތައިގެ ޕްރޮޖެކްޓަށެވެ. 500 ބިލިއަން ޑޮލަރު އިންވެސްޓްކުރާ މި ޕްރޮޖްކްޓްގެ ސަބަބުން ދެމެހެއްޓެނިވި ގޮތެއްގައި ތިމާވެއްޓަށް ގެއްލުން ކުޑަވާގޮތަށް ހަކަތަ އުފައްދާ ފުއިޗަރިސްޓިކް ސިޓީއެއް ތަރައްޤީކުރުމަށް ވަނީ ނިންމާފައެވެ.\nސޯލާ ޑޯމް ހަކަތައިގެ ޕްރޮޖެކްޓްގެ އިތުރުން 2019 ވަނަ އަހަރު މަސައްކަތް ފަށާފައިވާ ޤިދިއްޔާ ޕްރޮޖެކްޓަށް 10 ބިލިއަން ޑޮލަރު އިންވެސްޓްކުރުމަށް ވަނީ ނިންމާފައެވެ. މި ޕްރޮޖްކްޓަކީ ވެރިރަށް ރިޔާދްގެ 334 އަކަކިލޯމީޓަރުގެ ސަރަހައްދެއްގައި ކުރިއަށްގެންދާ މަޝްރޫޢަކަށްވާއިރު، މި މަޝްރޫޢުގެ ދަށުން ރިޔާދްގައި ފުއިޗަރިސްޓިކް ރިސޯޓްތަކާއި، ޕާކްތައް އަދި ސިޓީ ސެންޓަރތައް ތަރައްޤީކުރުމަށް ވަނީ ނިންމާފައެވެ.\nސައުދީ އަރަބިއްޔާގެ ވެރިރަށް ރިޔާދް\nސައުދީން ފަށާ ޕްރޮޖެކްތަކުގެ ތެރޭގައި އަމާލާ ޕްރޮޖެކްޓްގެ ނަމުގައި މެޑިކަލް ޓުއަރިޒަމް ނުވަތަ ވެލްނެސް ޓުއަރިޒަމް ކޮންސެޕްޓްގައި ތަރައްޤީކުރާ ޕްރޮޖެކްޓަކީވެސް ފާހަގަކޮށްލެވޭ މަޝްރޫޢުއެކެވެ. މިއީ މި ސަރަހައްދުގައިވެސް މިފަދަ ފަތުރުވެރިކަމަކަށް ހުޅުވާލާ ފުރަތަމަ ސަރަހައްދުކަމަށްވެފައި، މި މަންޒިލަކީ ފުރިހަމަ ތަނަކަށް ހެދުމަށްޓަކައި ސައުދީއިން ދަނީ މި ތަނުގައި މަސައްކަތްކުރާނެ ތަޖުރިބާކާރުން ހޯދުމުގެ މަސައްކަތް މިހާރުވެސް ކުރަމުންނެވެ.\nސަޢުދީގެ ބިޔަ ޕްލޭންގައި އެ ޤައުމުގެ ތާރީޚާއި ތަރިކަ އަދި އާސާރު ހިމާޔަތްކޮށް ފަތުރުވެރިންގެ މަޤުބޫލު މަންޒިލަކަށް ހެދުމަށް ވަނީ ނިންމާފައެވެ. މިކަމަށް 1.3 ބިލިއަން ޑޮލަރު ކަނޑައަޅާފައިވާއިރު، މި އިންވެސްޓްމެންޓްގެ ދަށުން ޤައުމުގެ އެކި ސަރަހައްދުތަކުގައި ދާރުލް އާސާރުތަކާއި، ފަތުރުވެރިން ޒިޔާރަތްކުރާ މަރުކަޒުތައް ހެދުމަށް ވަނީ ނިންމާފައެވެ.\nއަމާލާ ޕްރޮޖްކްޓް ހިންގާ ސަރަހައްދު\nމި ޕްރޮޖެކްޓްތައް 2030އަށް ނިންމާލެވޭއިރު، މިކަމުގެ ސަބަބުން ސައުދީގެ އިތުރުން ސަރަހައްދީ ފަތުރުވެރިކަމަށްވެސް ބޮޑު ކުރިއެރުމެއް ލިބިގެންދާނެކަމަށް ސައުދީ ފަތުރުވެރިކަމުގެ އިދާރާއިން ޤަބޫލުކުރެއެވެ. އެ ވުޒާރާއިން ވަނީ މި ޕްރޮޖްކްޓްތައް އެންމެ އެކަށޭނެ ގޮތެއްގައި ފަށައިގަނެވޭނީ ކޯވިޑްގެ ނުރައްކާ ކުޑަވުމުންކަމަށް ބުނެފައެވެ. ނަމަވެސް ކޯވިޑްއާ ގުޅިގެން މަސައްކަތް އެއްކޮށް މަޑުޖައްސާލާފައިނުވާކަމަށާއި އެގޮތުން ބައެއް ޕްރޮޖްކްޓްތައް ކޮންޓްރެކްޓަރުންނާއި ހަވާލުކޮށް ބައެއް ޓެކްނިކަލް މަސައްކަތްތައް ބާރު ސްޕީޑްގައި ކުރިއަށްދާކަމަށް ސައުދީގެ ފަތުރުވެރިކަމާބެހޭ ވުޒާރާއިން ބުނެއެވެ.\nފަތުރުވެރިކަމުގެ ސިނާއަތް ފުޅާކުރުމަށް ސައުދީން މަސައްކަތްކުރަމުންދާއިރު، އެ ޤައުމުން ވަނީ ވޭތުވެދިޔަ 10 އަހަރުގެ ތެރޭގައި ފަތުރުވެރިކަމުގެ ދާއިރާއިން ކާމިޔާބީތަކެއް ހާސިލުކޮށްފައެވެ. އެގޮތުން ހައްޖާއި އުމްރާގެ އަޅުކަމަށް ސައުދީއަށް ފަތުރުވެރިން އަންނަ އައުމުގެ ބަދަލުގައި އިތުރު ގޮތްތަކުން ފަތުރުވެރިން އެ ޤައުމަށް ގެނައުމުގެ ކާމިޔާބު މަސައްކަތްތަކެއް ވޭތުވެ ދިޔަ އަހަރުތަކުގައި ވަނީ ކުރިއަށްގެންގޮސްފައެވެ.


Noorul-islam.NET :: ހަގީގަތުގައިވެސް އިސްބާލު ކުރުން ހަރާމް ހެއްޔެވެ؟\nހަގީގަތުގައިވެސް އިސްބާލު ކުރުން ހަރާމް ހެއްޔެވެ؟\nތާރީޚް: 25 ޖެނުއަރީ 2012\nފަހެ ހަމަކަށަވަރުން އެންމެ ތެދު ބަހަކީ މާތް ﷲގެ ބަސްފުޅެވެ. އަދި އެންމެ ހެޔޮ މަގަކީ މާތް ނަބިއްޔާ މުޙައްމަދު صلى الله عليه وسلمގެ މަގެވެ. އަދި އެންމެ ނުބައި ކަންކަމަކީ ދީނުގެ ތެރެއަށް އަމިއްލައަށް ގެނެސްގަންނަ ކަންކަމެވެ. އެފަދަ ކަންކަމަކީ ބިދުޢަ ތަކެކެވެ. ކޮންމެ ބިދުޢަ އަކީ މަގުފުރެދުމެކެވެ. އަދި ކޮންމެ މަގުފުރެދުމެއް ވަނީ ނަރަކައިގައެވެ. ފަހެ މުސްލިމުންގެ ޖަމާޢަތާ އެކުގައި ވާށެވެ. ﷲ ތަޢާލާ ވަނީ މުއުމިނުތަކުންނާ އެކުގައެވެ. މުއުމިނުންގެ ޖަމާޢަތާ ވަކިވެގެން ދިޔުމުގެ ފަހުނަތީޖާ އަކަށް ވާހުށީ ޖަހައްނަމައެވެ. ﷲ އަހަރުމެން އެންމެންވެސް އެ ވޭންދެނިވި އަޒާބުން ސަލާމަތް ކުރައްވާނދޭވެ.<?xml:namespace prefix = o ns = "urn:schemas-microsoft-com:office:office" />\nލޮބުވެތި މުސްލިމުންނެވެ. ހަމަކަށަވަރުން ﷲތަޢާލާ ވަނީ ޢަދަދު ނުކުރެވޭހާ ނިޢްމަތްތަކެއް އަޅަމެނަށް މިންވަރު ކޮށްދެއްވަވާފައެވެ. އެކަލާނގެ ވަޙީ ކުރެއްވިއެވެ. ((وَإِن تَعُدُّوا نِعْمَةَ اللَّـهِ لَا تُحْصُوهَا ۗ إِنَّ اللَّـهَ لَغَفُورٌ رَّحِيمٌ)) މާނައަކީ؛ " ތިޔަބައިމީހުން اللَّه ގެ نعمة ހިމަނައި، عدد ކުރަން އުޅުނަސް، ތިޔަބައިމީހުންނަކަށް އެ نعمة އެއް ނުހިމެނޭނެއެވެ. ހަމަކަށަވަރުން، اللَّه އީ، ގިނަގިނައިން ފާފަފުއްސަވާ رحيم ވަންތަ ރަސްކަލާނގެއެވެ."\nއިންސާނާގެ ސުލޫކަށާއި އަޚްލާގަށް އެކަލާނގެ މިންވަރު ކުރެއްވެވި އެއްމެ މަތިވެރި އަދި ޝަރަފްވެރި އެއް ނިޢުމަތަކީ އެބައިމީހުންގެ ލިބާހެވެ. ފޭރާމެވެ. އާދަމުގެ ދަރިޔާގެ ޢައުރަނިވާކޮށް އަދި މީހާގެ ހައިއަތަށާއި ހައިބަތަށް އެ ފޭރާމުގެ ސަބަބުން އިރުތު ފުރިހަމަ ކަމެއްގެނެސް ދެއެވެ. ﷲ ތަޢާލާ ވަޙީކުރެއްވިއެވެ. " ((يَا بَنِي آدَمَ قَدْ أَنزَلْنَا عَلَيْكُمْ لِبَاسًا يُوَارِي سَوْآتِكُمْ وَرِيشًا ۖ وَلِبَاسُ التَّقْوَىٰ ذَٰلِكَ خَيْرٌ ۚ ذَٰلِكَ مِنْ آيَاتِ اللَّـهِ لَعَلَّهُمْ يَذَّكَّرُونَ)) މާނައަކީ؛ " އޭ آدم ގެދަރިންނޭވެ! ތިޔަބައިމީހުންގެ عورة ތައް ނިވައިކުރަނިވި ހެދުމާއި، ޒީނަތްތެރި ފޭރާން، ތިމަންރަސްކަލާނގެ ތިޔަބައިމީހުންނަށް ދެއްވީމެވެ. އަދި تقوى ގެ ފޭރާން މާހެޔޮކަން ބޮޑެވެ. އެކަންތައްތައްވަނީ، اللَّه ގެ آية ތަކުގެ ތެރެއިންނެވެ. (އެއީ) އެއުރެން ހަނދުމަ ކުރުމަށްޓަކައެވެ."\nއިންސާނާޔަށްވާ އެންމެ މަތިވެރި ފޭރާމަކީ ތަޤްވާގެ ފޭރާމެވެ. ފަހެ އެއިން ޒީނަތްތެރިވެ ރީތިވުން ނުހަނު އެދެވިގެންވެއެވެ. ތަޤްވާ ވެރިކަމަކީ ޝަރުޢީއަމުރެއްގެ އިތުރުން އިސްލާމް ދީނުގެ މަތިވެރި މަޤްޞަދެކެވެ. މިހެން މިކަން ނުވާންވީ ސަބަބެއްވެސް ފަހެ ނެތެވެ. މިހެނީ ތަޤްވާގެ ސަބަބުން މެނުވީ އެންމެ މަތީ ދަރަޖައަށް ވާޞިލެއް ނުވެވެ އެއެވެ. ފަހެ ތަޤްވާ އަކީ ތިމާޔާއި ﷲތަޢާލާގެ ޢަޒާބާ ދެމެދުގައި، ހުރަހެއް ޤާއިމް ކުރަމެވެ. މި ހުރަސް ޤާއިމްކުރެވޭނީ ހެޔޮކަންތަށް ކުރުމުންނާއި ނުބައި ކަންކަމުން ދުރުވެ ހުރުމުންނެވެ.\nފޭރާމުގެ ނިޢުމަތަކީ މަތިވެރިވެގެންވާ ނިޢުމަތެކެވެ. ޝުކުރުވެރިވުން ޙައްޤުވާފަދަ މަތިވެރި މިންނެތެކެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ." ((تركت فيكم شيئين لن تضلّوا بعدهما ، كتاب الله وسنتي)) =رواه البزّار وله شواهد= މާނައަކީ؛ "އެ ދެ އެއްޗެއްގައި ތިޔަބައިމީހުން ހިފަހައްޓައިފިނަމަ ދުވަހަކުވެސް މަގުފުރެދި ނުދާނޭ ދެ އެއްޗެއް ތިޔަބައިމީހުންގެ ތެރެއަށް ތިމަންކަލޭގެފާނު ދޫކުރެއްވީމެވެ. އެއީ ﷲތަޢާލާގެ ފޮތާއި ތިމަންކަލޭގެ ފާނުގެ ސުންނަތެވެ." ނޯޓް : ސުންނަތަކީ ރަސޫލުﷲ صلى الله عليه وسلم ވިދާޅުވި ބަސްފުޅާއި ކުރެއްވި ޢަމަލުފުޅާއި، އަދި ކުރިފުޅުމަތީ ކަމެއްހިނގައި އެކަމެއް މަނާނުކުރައްވާ ކަންކަން މިއެވެ.\nއަހަރުތައް ފައިތުވެ ޒަމާންތައް ވޭތުވެ މީސްތަކުން ތިމާމެންގެ ހައްމަކީ (ހުރިހައިވެސް ކަމަކީ) ހުވަފެނީ މިޙަޔާތް، ދުނިޔެ ކަމަށް ހަދައި، އިސްލާމްދީން އުނގެނުމުންނާއި އުނގަންނައި ދިނުމުން ދުރުވެ ބީރައްޓެހިވެ، އަދި ތިމާމެންގެ އެތައް ގަރުނެއް ކުރިން ނިމިދިޔަ ޖާހިލީ ކާބަފައިންނަށް ތަބާވެ، ނަޞާރާއިންނާއި ޔަހޫދީންގެ ގޮތްތަކުގައި ހިފައި، އަދިވެސް މިނޫން އެތައް ކަމަކާހުރެ އިސްލާމީ އުއްމަތުގެ ތެރޭގައި އަނދިރިކަމާއި ޖާހިލުކަންވަނީ އިންތިހާއަށް ބޮޑުވާން ފަށާފައެވެ. ދީނުގެ ނަމުގައި އިންޓަރނެޓްގެ ތަފާތު ޞަފްހާ ތަކުންނާއި އެއްވެސް އިތުބާރެއްނެތް ވެބްސައިޓްތަކުން މީސްތަކުންނަށް ދޭ ސާބިތު ނުހިފޭ މަޢުލޫމާތުގެ ސަބަބުން ޙިކުމަތްތެރި ﷲތަޢާލާގެ ޙުކުމްތައްވަނީ އޮޅޭގޮތްވެފައެވެ. ދުނިޔޭގެ އެދުމުން ފޯވެފައިވާ ފަތުވާތަކުން މިފަދަ ކަންކަން އޮޅެމުން ވަކަރުވަމުންގޮސް ޖަހާލަތުގެ ތެރެއަށް މީސްތަކުން ވަނީ މިސްރާބު ޖަހައިފައެވެ.\nﷲ އާއި އެކަލާނގެ ރަސޫލާ صلى الله عليه وسلم ގެ ޙުކުމްފުޅުތައް މީސްތަކުންނަށް އޮޅި އެކަންކަމަށް ޢަމަލު ނުކޮށް އެކަންކަމާ ދުރަށް ދިޔުމަކީ ޤިޔާމަތުގެ ޢަލާމާތްތަކެކެވެ. އިސްލާމީ އުންމަތް ފިތުނަޔާއި ފަސާދައިގެ ތެރެއަށް ވެއްޓި ސަލާމަތްނުވެވިދާނޭ ހިސާބަށް ދިޔުމަކާ ދުރެއް ނޫނެވެ. ހިތާމައިގެ ކޮޅެއްވެސް ނެތެވެ. ﷲ ތަޢާލާގެ ކޯފާޔާއި ޢަޒާބު ޙައްގުވެދާނޭ އެތައްކަމެއް ހިނގަމުން އެބަދެއެވެ.\nﷲ ތަޢާލާގެ ފުރިހަމަ ކަމާއެވެ. އެކަލާގެ ނަބިއްޔާގެ ހިދާޔަތުގެ އަލިގަދަކަމާއެވެ. ރަސޫލުﷲ صلى الله عليه وسلم މަގުނޫން ދެން އޮތީ ސީދާ ކޮންމަގެއް ތޯއެވެ؟ ﷲ ވަޙީކުރެއްވިއެވެ. ((وَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُوا)) މާނައަކީ "އަދި رسول އާ ތިޔަބައިމީހުންނަށް ގެނެސްދެއްވި ކޮންމެ އެއްޗެއްގައި، ފަހެ، ތިޔަބައިމީހުން ހިފާށެވެ! އަދި އެކަލޭގެފާނު ތިޔަބައިމީހުންނަށް ނަހީކުރެއްވި ކޮންމެ ކަމަކުން، ފަހެ، ތިޔަބައިމީހުން ދުރުވެގަންނާށެވެ!"\nމިއަށްފަހު ދެން އޮތީ ކޮން ޢުޒުރެއްހެއްޔެވެ؟ އަމުރުފުޅުތައް ދޫކުރަނީއެވެ. މަނާ ކުރެއްވި ކަންކަމަށް އަރައިގަނެ އަދި އެކަން ދިފާޢު ކުރުމަށް ޙުއްޖަތްތައް ދައްކަނީއެވެ. މިފަދަ ޢަމަލުތަކުން ސަލާމަތް ވެގަންނާނެ މަގެއް ހޯދާނީ ކިހިނަކުންތޯއެވެ؟ ﷲ ޖައްލަޖަލާލުހޫ ވަޙީކުރެއްވިއެވެ. ((وَمَن يَبْتَغِ غَيْرَ الْإِسْلَامِ دِينًا فَلَن يُقْبَلَ مِنْهُ)) މާނައަކީ؛ "دين އެއްގެ ގޮތުގައި إسلام دين ނޫން دين އެއް އެދޭމީހާ (ދަންނާށެވެ!) ފަހެ، އެމީހާގެ ކިބައިން (އެކަން) قبول އެއް ނުކުރައްވާ ހުށްޓެވެ." އަދިވެސް ވަޙީކުރެއްވިއެވެ. ((أَيَبْتَغُونَ عِندَهُمُ الْعِزَّةَ فَإِنَّ الْعِزَّةَ لِلَّـهِ جَمِيعًا)) މާނައަކީ؛ " އެ كافرންގެ ގާތުން عزّة ލިބިގަތުމަށް އެއުރެން އެދެނީހެއްޔެވެ؟ ފަހެ، ހަމަކަށަވަރުން އެންމެހައި عزّةއެއް މިލްކުވެގެންވަނީ اللَّه އަށެވެ." ޢުމަރު رضي الله عنه ވިދާޅުވިއެވެ "كنّا أذلّةً فأعزنا الله بالإسلام" މާނައަކީ؛ " ދެރަނިކަމެތި ކަމުގައި އަހަރުމެން ވަނިކޮށް އިސްލާމް ދީނުގެ ސަބަބުން ﷲ ތަޢާލާ އަހަރުމެންނަށް ޢިއްޒަތާއި ޝަރަފު ދެއްވިއެވެ." ނޯޓް: ދެރަނިކަމެތިކަމަކީ ޖާހިލުކަމާއި ކުފުރެވެ.\nއާނއެކެވެ. އިސްލާމްކަމާއި އިސްލާމްދީނުންބޭރުގައި ޢިއްޒަތް ހޯދަން އުޅެފި މީހަކު ނިކަމެތިވެ ގެއްލެނި ކުރައްވާނެކަން ކަށަވަރެވެ.\nރަސޫލުﷲ صلى الله عليه وسلم ((كلوا واشربوا والبسوا وتصدقوا في غير إسراف ولا مخيلة)) މާނައަކީ؛ "ކާށެވެ! އަދި ބޯށެވެ! އަދި ފޭރާންލާށެވެ! އަދި ޞަދަޤާތް ކުރާށެވެ! އިސްރާފު ނުކުރާށެވެ! ކިބުރުވެރިވެ ނުގަންނާށެވެ." "خيلة" މާނައަކީ ކިބުރުވެރިކަމެވެ. ބޮޑާކަމެވެ. ކިބުރުވެރި ކަމަކީ ޙައްޤަށް އިންކާރު ކުރުމެވެ. ﷲ އަށް ތަވާޟުޢުވެރި ވުމަކީ މީހާގެ ދަރަޖަ އުފުލިގެންދާ ކަމެއްކަމާއި، ﷲތަޢާލާގެ މައްޗަށް ބޮޑާވެގަތުމަކީ ތިމާ ނިކަމެތިވެގެންދާ ކަމެއްކަން އެބައިމީހުނަށް ނޭނގެނީ ބާވައެވެ!\nރަސޫލުﷲ صلى الله عليه وسلم ޙަދީޘު ކުރެއްވިއެވެ. ((أزرة المسلم إلى نصف الساق ، ولا حرج عليه فيما بينه وبين الكعبين وما كان أسفل الكعبين فهو في النار)) =حديث صحيح رواه أبو داود والنسائي وغيرهما= މާނައަކީ؛ "މުސްލިމާގެ އިޒާރުގެ މިނަކީ ކަށިމަތީގެ މެދެވެ. (ކަކުލުހުޅާއި ތަނބިކަށީގެ މެދެވެ.) އެ ހިސާބާއި ތަނބިކައްޓާ ދެމެދު ކޮންމެ އިސާބެއްގައި ހުއްޓަސް ރަނގަޅެވެ. (ކަށިމަތީގެ މެދާއި ތަނބި ކަށްޓާއި ދެމެދުން ކޮންމެ ހިސާބެއްގައި ހުއްޓަސް މައްސަލައެއް ނެތެވެ.) ތަނބިކަށިން ތިރިއަށް ހުންނަނަމަ ނަރަކައިގެ އަލިފާނުން ޢަޒާބު ލިބޭނެއެވެ." (ނޯޓް: އިޒާރު އަކީ ފިރިހެނާގެ އުނަގަނޑުން ތިރި ނިވާކުރަން ލާ ހެދުމާއި އިޒާރުގެ މާނައިގައި ޝަރުޢީ ގޮތުން އައިސްފައި ހުރި އެއްޗެހިއެވެ. މުންޑު، ފަޓްލޫނު، ޖިންސް، ހަރުވާޅު، ޖުއްބާ...)\nވީމާ މިއާ އެއްގޮތަށް ޢަމަލު ނުބެހެއްޓުމަކީ އިސްވެ ބަޔާން ކުރެވުނު ޤުރުއާނާއި ސުންނަތުގެ ތެރެއިން ސުންނަތަށް ކޮންމެވެސް ހިސާބަކުން އިންކާރު ކުރެވުނީކަމާ މެދު ޝައްކެއްނެތެވެ. އެފަދަމީހުން ﷲ ޙަރާމް ކުރައްވާފައިވާ ކަންތައް ތަކަކަށް އަރައިގަތްކަން ޔަގީނެވެ. އަދި މާތް ނަބިޔާ صلى الله عليه وسلم ސުންނަތްތަކެއް ދޫވެސް ކޮށްފިކަން ކަށަވަރެވެ. ސުންނަތަށް އިންކާރު ކުރުމުގައި ވަކި ހިސާބަކަށް ދެވިއްޖެނަމަ އެހިސާބުން އެމީހާ މުސްލިމަކަށް ނުވާނެއެވެ. ކާފިރަކަށް ވެދާނެއެވެ.\nކުޑަ ކަމެއްކަމަށް ހީކޮށް ރަސޫލު ﷲ صلى الله عليه وسلم އެންމެ ސުންނަތެއް ދޫކުރިނަމަވެސް، އެބަޔަކު ދީނުގެ އަމުރުފުޅު ތަކަކަށް ނުކިޔަމަންތެރި ވެއްޖެއެވެ. ސުވަރުގެއަށް ދިޔުމުގެ އެދުމުން ދުރުވެގެންފިއެވެ. އަދި ނަރަކަ ދިޔުމުގެ މަގަށް އެދިގެންފިއެވެ.\nވަރަށް ގިނަބަޔަކު ވަނީ ނޭނގުމާއި ޖާހިލުކަމުން އެބައިމީހުންގެ އިޒާރު ކަނޑައެޅިފައިވާ ޙައްދުން ބޭރުވާވަރަށް ތިރިކޮށްފައެވެ. އެއީ ކަނޑައެޅިގެން ހުރި ޙަރާމްކަމެއްކަން އެބައިމީހުން ހަނދާން ނެތުނީ ބާވައެވެ؟ ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((أنّ أزرة المسلم ما بين الكعب إلى نصف الساق ، فمن أرخى ثوبه عن الكعب فقد وقع في الحرام ، وعرّض نفسه للعذاب والآلام ، ومن رفع ثوبه فوق نصف الساق فقد تنطع في دين الله ، وابتدع فيه )) މާނައަކީ؛ މުސްލިމާގެ އިޒާރުގެ މިންގަނޑަކީ ތަނބިކަށްޓާއި ކަށިމަތީގެ މެދާ ދޭތެރެއެވެ. (އެދެމެދުން ކޮންމެ ހިސާބަކަށް ހުރިނަމަވެސް މައްސަލައެއްނެތެވެ.) ފަހެ ތަނބިކަށްޓަށްވުރެ ތިރިއަށް އިޒާރު ބަހައްޓައިފިނަމަ ޙަރާމްކަމަކަށް އަރައިގެންފިއެވެ. އަދި ނަފްސު ވޭނާއި ޢަޒާބުގެ ތެރެއަށް ހުށަހަހަޅައިފިއެވެ. އަދި އިޒާރު ކަށިމަތީގެ މެދަށްވުރެ މައްޗަށް ހިއްލައިފި މީހާ ފަހެ އެކަމުގައި ހައްދު ފަހަނައަޅައި ގޮސްފިއެވެ. އަދި އެކަމުގައި ދީނުގައި ނެތް އާގޮތެއް ހަދައިފިއެވެ." ރަސޫލުﷲ صلى الله عليه وسلم ޙަދީޘް ކުރެއްވިއެވެ. "ޙައްދުފަހަނައަޅައި ދިޔަމީހުން ހަލާކު ވެއްޖެއެވެ. ޙައްދުފަހަނައަޅައި ދިޔަމީހުން ހަލާކު ވެއްޖެއެވެ." ((هلك المتنطعون، هلك المتنطعون)) =رواه مسلم= ނޯޓް: އިސްބާލު ކުރުމަކީ ތަނބިކަށީގެ ތިރީކައިރިއަށް ވުރެން އިޒާރު ތިރިކުރުމެވެ.\nފަހެ ފިރިހެނުން އިސްބާލު ކުރުމަކީ ޝަރުޢީ ގޮތުން ޙަރާމްކަމެކެވެ. ފަރުދުންގެ ހައްގުގައިވެސް އަދި މުޖުތަމަޢްގެ ހައްގުގައިވެސް މިއީ ޙަރާމްކަމެކެވެ. އިންކާރުކުރުމާއި ކިބުރުވެރިކަމާއި މުޑުދާރުކަން ފިޔަވައި އެހެން ކަމެއް އިސްބާލު ކުރުމުގައި ނުހިމެނެއެވެ.\nއިސްބާލުގެ ބިރުވެރިކަން ނުހަނު ބޮޑެވެ. އެކަމުގެ ފާފަ ނުހަނު ނުރައްކަލެވެ. ފަހެ އެއީ ތިމާ ކުރާ ހެޔޮ ޢަމަލު ޤަބޫލު ނުކުރެވި، އަދި ތިމާ ދަންނަވާ ދުޢާ އިޖާބަ ނުކުރެވި ރައްދު ކުރެވޭ ސަބަބުތަކުގެ ތެރެއިންވާ ކަމެކެވެ. ރަސޫލުﷲ صلى الله عليه وسلم ޙަދީޘް ކުރައްވަނީ ((وإنّ الله لا يقبل صلاة رجل مسبل)) =حديث ضعيف= މާނައަކީ؛ "އިސްބާލު ކޮށްގެން ހުންނަ މީހާގެ ނަމާދު ﷲތަޢާލާ ޤަބޫލުފުޅު ނުކުރައްވާނެތެވެ." މި ބަލި ޙަދީޘްފުޅަށް ބާރުދޭ އެހެން ޙަދީޘް ފުޅެއް އިބުން މަސްޢޫދު رضي الله عنه ރިވާކުރައްވާފައިވެއެވެ. رسول الله صلى الله عليه وسلم ޙަދީޘް ކުރެއްވިއެވެ. ((من أسبل إزاره في صلاته خيلاء ، فليس من الله في حل ولا حرم)) =أبو داود= މާނައަކީ؛ "ކިބުރުވެރިކަމާ އެކު ނަމާދުގައި އިސްބާލު ކޮށްފިމީހާގެ މައްޗަށް ﷲތަޢާލާ ނަރަކަ ޙަރާމެއްނުކުރައްވާނެއެވެ. އަދި ސުވަރުގެ ޙަލާލެއްވެސް ނުކުރައްވާނެތެވެ"\nއަދި އިސްބާލު ކުރާމީހާގެ ދުޢާ އިޖާބަ ނުކުރައްވަވައި ރައްދުކުރައްވާނެކަން ޞައްޙަ މަގުން އެނގެއެވެ. ނަބިއްޔާ صلى الله عليه وسلم ޙަދީޘް ކުރެއްވިއެވެ. ((الرجل يطيل السفر أشعث أغبر يمد يديه إلى السماء يارب ، يارب ، ومطعمه حرام ، ومشربه حرام ، وملبسه حرام ، وغُذي بالحرام ، فأنّى يستجاب له)) = مسلم = މާނައަކީ؛ "ދިގު ދަތުރެއްގައިވާ މީހާ ހިރަފުސް ބުރައި ބޯހޭވިފައިވާޙާލު ދެއަތް މައްޗަށް އުފުލައި އޭ ހައްދަވައި ގެންގުޅުއްވާ އިލާހުއޭ، ގޮވާ ހިނދު އޭނާގެ ކާބޯތަކެއްޗާއި ފޭރާމަކީ ޙަރާމް އެއްޗެތި ކަމުގައިވެފައި އޭގެ ސަބަބުން އޭނާގައިގަ މަސްޖަހައި ބޮޑުވެފައިވާ މީހާގެ ދުޢާ އިޖާބަ ކުރައްވަވާނީ ފަހެ ކިހިނަކުންތޯއެވެ؟" މީގެ ސަބަބުން ތިބާގެ ޢަމަލެއްވެސް އަދި ދުޢާއެއްވެސް ﷲ ޤަބޫލު ނުކުރައްވަވާނެއެވެ. އަދި ތިބާޔަށް އަޒާބު ލިބޭނެކަންވެސް ވަނީ ޔަގީންވެފައެވެ. އިސްބާލުވެފައިވާ ފޭރާމެއްގައި ކުރާ ނަމާދާ މެދުވެސް އިތުރު ވިސްނުމަކަށް ދާން އެބަޖެހެއެވެ. ސަބަބަކީ ނަމާދުގައި ތިބާގެ ފޭރާމަކީ ޝަރުޢީ ޙައްދުން ބޭރުވެފައިވާ ފޭރާމެކެވެ. އެއީ ހުއްދަނޫން ޙަރާމް ފޭރާމެކެވެ. ތަޤްވާގެ ފޭރާމުން ބޭރުގައިވާ ފޭރާމެކެވެ.\nއިސްބާލުވެފައިވާ މީހާގެ ނަމާދު ބައެއް ޢިލްމުވެރިންގެ އަރިހުގައި ޞައްޙަވާއިރު އަނެއްބައި ޢިލްމުވެރިންގެ އަރިހުގައި އޭނާގެ ނަމާދު ފާފަވެރިވާ ޙާލު ޞައްޙަވެގެންވެއެވެ. ވީމާ މިމައްސަލައަކީ ވަރަށް ސީރިއެސް މައްސަލައެކެވެ.\nފަހެ މިކަމުގެ ސަބަބުން ތިބާގެ ނަމާދު ﷲ ޤަބޫލުފުޅު ނުކުރައްވައިފިނަމަ ކިހާ ދެރަތޯއެވެ! ނަމާދަކީ ޤިޔާމަތް ދުވަހުން ތިބާގެ ޢަމަލުތަކުގެ ތެރެއިން އެންމެ ފުރަތަމަ ހިސާބު ބެއްލެވޭނޭ ޢަމަލެވެ. ނަމާދުގެ ޙިސާބުކިތާބު ޞައްޙަ ވެއްޖެނަމަ ތިބާގެ އެހެނިހެން ޢަމަލުތައް ޞައްޙަވާނެކަމަށް ރަސޫލުﷲ صلى الله عليه وسلم ޚަބަރު ދެއްވިއެވެ. ވީމާ ނަމާދު ޤަބޫލު ނުކުރެވުނު މީހާގެ ބާކީ ހުރި ޢަމަލު ތަކުގެ ފައިދާއަކީ ފަހެ ކޮބައިތޯއެވެ؟\nރަސޫލުﷲ صلى الله عليه وسلم ޙަދީޘް ކުރެއްވިއެވެ. ((ثلاثة لا يكلمهم الله يوم القيامة ، ولا ينظر إليهم ، ولا يزكيهم ، ولهم عذاب أليم : المسبل إزاره ، والمنان فيما أعطى ، والمنفق سلعته بالحلف الكاذب)) =رواه مسلم= މާނައަކީ؛ "މާނައަކީ؛ "ޤިޔާމަތް ދުވަހުން ﷲތަޢާލާ އެމީހަކަށް ބަސްވަޙީ ނުކުރައްވަވާނެ، އަދި އެމީހަކު ކުށްފާފައިން ޠާހިރުކޮށް ނުދެއްވާނެ، އަދި އެމީހަކަށް (އެކަނލާގެ ރަޙްމަތުގެ ބެއްލެވުމުން) ނުބައްލަވާނެ ތިން މީހަކު ވެއެވެ. އެއުރެންނަށް ގަދަވެގެންވާ ޢަޒާބު ހުއްޓެވެ. (ފުރަތަމައީ) އިޒާރުން އިސްބާލު ކުރާމީހާއެވެ. (ދެވަނައީ) ޞަދަޤާތްކޮށްފަ ކަލަ ގޮވާ މީހާއެވެ. (ތިންވަނައީ) މީހަކަށް އެއްޗެއް ވިއްކާއިރު (ތިމަންނާ އެތަކެތި ގަތީ މިވެނިއެވެނި ވަރަކަށޭ ކިޔައި) ﷲ ގަންދީ ދޮގު ހުވައިކޮށް ވިއްކާމީހާއެވެ." އަދިވެސް ޙަދީޘް ކުރެއްވިއެވެ. ((من جرّ ثوبه خيلاء لم ينظر الله إليه يوم القيامة)) =رواه البخاري= މާނައަކީ؛ "ކިބުރުވެރިކަމާއެކު ތިމާގެ އިޒާރު ދަމައިފި މީހާ (ތަނބިކަށިން ތިރިޔަށް އިޒާރު ބަހައްޓާ މީހާ)އަށް ޤިޔާމަތް ދުވަހުން ރަޙުމަތުގެ ބެއްލެވުމަކުން ﷲތަޢާލާ އެމީހަކަށް ބައްލަވައި ވޮޑި ނުގަންނަވާނެއެވެ." މި ދެ ޙަދީޘްފުޅުން އިސްބާލުކުރުމަކީ ޙަރާމްކަމެއކަން ވަރަށް ރަނގަޅަށް ސާބިތުވެއެވެ. އަދި އެޢަމަލު ކުރާމީހާއަށް ވޭންދެނިވި ޢަޒާބު ލިބޭނެކަންވެސް ޔަގީންވެއެވެ. އިސްބާލުކުރުމުގެ ސަބަބަކީ ކިބުރުވެރިކަމާއި އިންކާރު ކުރުންކަންވެސް އެނގެއެވެ. މަލާމާތާއި ފުރައްސާރަ ކުރުމުގެ ނިޔަތުގައި އިސްބާލު ކޮށްފި މީހާގެ ކާފިރުކަމާ މެދު ޢިލްމުވެރިން ދެބަސްވެ ނުލައްވައެވެ.\nފިރިހެނާ އަޅާ ކޮންމެ ފޭރާމެއްގައިވެސް އިސްބާލުކުރުމަކީ ކަނޑައެޅިގެން ޙަރާމްކަމެއްކަން އެންމެ ތެދުވެރި އިންސާނާ، މުޙައްމަދު صلى الله عليه وسلم ވަނީ ބަޔާންކޮށް ދެއްވައި، އަދި މީގެ އިތުރުން ޢަމަލުފުޅުންނާއި ބަސްފުޅުން މުޅި އުއްމަތަށް އެކަލޭގެފާނު ވަނީ ދައްކަވާފައެވެ. ހަމަކަށަވަރުން އިސްބާލުކުރުން ޙަރާމް ވުމުގެ ސަބަބުތައް ބޮޑާކަމާއި ކިބުރުވެރިކަމާއި، އަދި ﷲތަޢާލާގެ މައްޗަށް ބޮޑާވެގަތުން ފިޔަވައި އެހެން ކަމަކަށް ނުފެތެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((إرفع إزارك إلى نصف الساقين ، فإنّ أبَييت فإلى الكعبين ، وإيّاك وإسبال الإزار فإنها من المخيلة ، وإن الله لا يحب المخيلة)) =حديث صحيح رواه أحمد وأبو داود والترمذي = މާނައަކީ؛ "ކަށިމަތީގެ މެދަށް ތިބާގެ އިޒާރު ހިއްލާށެވެ. ފަހެ އެހިސާބަށް ނޫންނަމަ ތަނބިހުޅުގެ ތިރީކައިރިއަށެވެ. އިސްބާލު ކުރުމުން ތިބާ ސަމާލުވާށެވެ. ފަހެ ހަމަކަށަވަރުން އިސްބާލުކުރުމަކީ ކިބުރުވެރި ކަމެކެވެ. އަދި ﷲތަޢާލާ ކިބުރުވެރީން ދެކެ ލޯބިވެވޮޑިގެން ނުވެއެވެ."\nހަމަކަށަވަރުން މިއީ ހިތި ޙަޤީޤަތެކެވެ. ވޭންދެނިވި ވަގުތެކެވެ. އިސްބާލުކުރާ ކޮންމެ މީހަކުވެސް ސަލާމަތް ވުމަށް ދެމިގަންނަ ހޮރެކެވެ. ޢިލްމުގައި ކަންފުޅެއްވެސް ނެތް އަދި ޝަރީޢަތް ފަހުމް ވުމުގައި މިޘްޤާލެއްވެސްނެތް މީހުންގެ ތެރެއިން ފޭރާން އެވަރަށް ދިގުކޮށްގެން އުޅޭ މީހުން، ތިމަންނަ މިކަން މިގޮތަށް ކުރަނީ ބަޔަކަށް ބިރުން ނުވަތަ ބިރުވެތިވާންކަމަށް ބުނެއެވެ. އެފަދަ މީހުން މިފަދަ އާޔަތްތަކުން ޢިބުރަތް ލިބިނުގަންނަނީ ބާވައެވެ؟ ((أَتَخْشَوْنَهُمْ ۚ فَاللَّـهُ أَحَقُّ أَن تَخْشَوْهُ إِن كُنتُم مُّؤْمِنِينَ)) މާނައަކީ؛ " ތިޔަބައިމީހުން، އެއުރެންދެކެ ބިރުގަންނަނީ ހެއްޔެވެ؟ ފަހެ، ތިޔަބައިމީހުން مؤمن ން ކަމުގައިވާނަމަ، ތިޔަބައިމީހުން ބިރުވެތިވުން حق ކަން ބޮޑީ، اللَّه އަށެވެ. " ނުވަތަ އެފަދަ މީހުން ބުނެ އުޅެއެވެ. ތިމަންނަމެން އިސްބާލުކުރަނީ (މިވަރަށް ހެދުން ބަހައްޓަނީ) ބަޔަކުދެކެ ލަދުގަންނާތީއެވެ. މިއީ ހިތާމަ ހުރިކަމެކެވެ. ﷲގެ ރުހިވޮޑިގަތުން ލިބިގަތުމަށް ވުރެން މީސްތަކުންގެ ރުހުން ލިބިގަތުމަށް އިސްކަން ދިނުމަކީ ވަރަށް ބޮޑު ގޯހެކެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((فالله أحق أن يستحيا منه)) މާނައަކީ؛ ".ފަހެ އެއްމެ ޙައްޤުކަން ބޮޑީ ﷲތަޢާލާޔަށް ލަދުވެތި ވުމެވެ."\nއާދަކާދައިގެ ގޮތުން އިސްބާލު ކުރާމީހުންނަށް މި ދުނިޔޭގައިވެސް އަދި އެދުނިޔޭގައިވެސް ދައްކާނެ ބުރަދަން ހުރި ޙުއްޖަތެއްނެތެވެ. އެފަދަ މީހަކު އިސްވެ ބަޔާންވެދިޔަ އާޔަތްތަކާއި ޙަދީޘްފުޅުތަކުގެ މައްޗަށް ދައްކާނީ ފަހެ ކޮން ދަލީލެއް ހެއްޔެވެ؟ ހަތް އުޑުމަތިން ﷲ ބާވައިލެއްވެވި މި ޝަރީއަތާއި ޚިލާފު ވެއްޖެނަމަ ޢުރުފުގެވެސް ނުވަތަ އާދަކާދައިގެސް ބޭނުންނެތި އަގެއްނެތް އެއްޗެއް ކަމުގައި ވީއެވެ. އެހެންނޫނީ އިސްބާލުކުރާ މީހުން ބުނާނީ ޔަހޫދީން ބުނިގޮތަށް ހެއްޔެވެ؟ ((سَمِعْنَا وَعَصَيْنَا)) މާނައަކީ؛ "ތިމަންމެން އަހައިފީމުއޭ، އަދި، ތިމަންމެން އުރެދިއްޖައީމުއޭ" ހެއްޔެވެ؟\nމާތް ﷲގެ ފޮތާއި އެކަލާގެ ނަބިއްޔާގެ ގޮތުގައި ހިފުމަށް އަހަރުމެންގެ ހުރި ޝަޥްޤަކީ ފަހެ ކޮބައިހެއްޔެވެ؟ މި ދޭތި (ޤުރުއާނާއި ސުންނަތް) ފިޔަވައި އެހެން އެއްވެސް އެއްޗެއްގައި ކާމިޔާބެއް ނުމެނެތްމެވެ. ސުވަރުގެއިން ކާމިޔާބެވެ. ނަރަކައިން ނާކާމިޔާބެވެ.\nފޭރާން އިސްބާލުކުރާ މީހުން ޙުއްޖަތެއްކަމުގައި މާތް ﷲ ރުއްސުންލެއްވި އަބޫ ބަކުރުގެފާނު އިސްބާލު ކުރެއްވިކަމަށް ބުނުމަކީ އެމީހުންގެ ޖާހިލުކަމާހުރެ ދުރުކަމެއް ނޫނެވެ. އެއީ ތިމާގެ ކޮޅަށް ދަލީލެއް ނުވަތަ ޙުއްޖަތެއް ކަމުގައި ދައްކާ ކަމުގައިވަނީނަމަ ވިސްނާށެވެ. އަޑުއަހާށެވެ. ނަބިއްޔާ صلى الله عليه وسلم "ބޮޑާ ކަމާއެކު ހެދުން ބިމުގައި ދަމައިފި މީހަކަށް ޤިޔާމަތް ދުވަހުން ﷲ ބައްލަވައި ވޮޑި ނުގަންނަވާނެޔޭ" ޙަދީޘް ކުރެއްވި އަޑު އިވިވަޑައިގެން މާތްﷲ ރުއްސުންލެއްވި އަބޫބަކުރުގެ ފާނު ސުއާލުދެންނެވިއެވެ. ((إن أحد شقّ إزاري يسترضي إلا أني أتعاهده)) މާނައަކީ؛ "ހަމަކަށަވަރުން ތިމަންނަގެ އިޒާރުގެ އެއްފަރާތް އަބަދުވެސް ވެއްޓެއެވެ. އަދި އެއިން ކޮންމެ ފަހަރަކު ތިމަންނަ އިޒާރު މައްޗަށް ހިއްލަވާ ބަންނަވަމެވެ." ރަސޫލުﷲ صلى الله عليه وسلم ޙަދީޘް ކުރެއްވިއެވެ. لست ممن يفعله خيلاء "ކަލޭގެ ފާނު ކިބުރުވެރިންގެ ތެރެއިން ނުވެއެވެ." ރަސޫލުﷲ صلى الله عليه وسلم ވަނީ އަބޫބަކުރު رضي الله عنه އަށް ސުވަރުގޭގެ އުފާވެރިކަމުގެ ޚަބަރު ދެއްވާފައެވެ. އަދި އަބޫބަކުރު رضي الله عنه އިސްބާލުކުރެއްވީ ބޮޑާވެގަތުމުގެ ގޮތުން ނޫންކަމަށްވެސް ރަސޫލާ صلى الله عليه وسلم ވަނީ ޚަބަރު ދެއްވާފައެވެ. އަބޫބަކުރު رضي الله عنه އަކީ ވަރަށް ހަށިކޮޅުގައި މަސް މަދު ހިކި ބޭކަލެކެވެ. އޭގެ ސަބަބުން އެކަލޭގެފާނުގެ އިޒާރު މިންގަނޑުގައި ހަރުނުލައެވެ. އަދި ތަނބިކަށިން ތިރިވާ ކޮންމެ ފަހަރަކު މައްޗަށް ހިއްލަވާ އިތުރަށް ބަންނަވައެވެ. ފަހެ މިގޮތަށް ތިބާ ޢަމަލު ބަހައްޓަން ތޯއެވެ؟ އެކަލޭގެ ފާނުވެސް އިޒާރު ތިރިއަށް ދޫކޮށް ބެހެއްޓެވީއެއް ނޫނެވެ. މައްޗަށް ހިއްލެވީއެވެ. ހުއްދަނޫން ޙަރާމް ކަމަކަށް ވީމައެވެ.\nއިސްބާލު ކުރެވިފައި ތިބި މީހުންނަށް ބުނަމެވެ. މި އުއްމަތުގެ ނަބިއްޔާ صلى الله عليه وسلم އަބޫބަކުރު رضي الله عنه އަށް ސުވަރުގެ ވަދެވޭނެކަމުގެ ޔަގީންކަން ދެއްވިހެން ތިބާއަށް އެފަދުގެ ޔަގީންކަމެއް އެކަލޭގެފާނު ދެއްވިތޯއެވެ؟ އަދި ރަސޫލާ صلى الله عليه وسلم އަބޫބަކުރު رضي الله عنه އިސްބާލު ކުރެވިފައި ހުއްޓާ "ކަލޭގެ ފާނު ކިބުރުވެރިންގެ ތެރެއިން ނުހިމެނެއެވެ." މިފަދަ ބަސްފުޅެއް ތިބާއަށް ރަސޫލާ ވިދާޅުވި ހެއްޔެވެ؟ އަދި އިޒާރު ތަނބިކަށްޓަށް ވުރެ ތިރިވާ ކޮންމެފަހަރަކު ތިބާގެ އިޒާރު މައްޗަށް ހިއްލަން ހެއެޔެވެ؟ މިއިން ކޮންމެ ސުވާލެއްގެ ޖަވާބުގައި ތިބާ ނޫނެކޭ ބުނާނެކަން ޔަގީނެވެ. މިއީ ހިތިވިޔަސް ޙައްޤެވެ. ޙަގީގަތެވެ. އަޚާއެވެ! ޙައްޤު ހިތިވެފައި އޭގެނަތީޖާ ފޮނިވާނެއެވެ.\nފަހެ ތިބާ ތައުބާ ވާށެވެ. ތައުބާ ވުމުގެ ކުރިން ތިބާގެ ފުރާނަ ﷲ ގެންދަވައިފިނަމަ އިސްބާލު ކުރުމުގެ ވަޢީދު ބަސްފުޅުގެ ތެރެއަށް ތިބާ ވަންނާނެނޫން ހެއްޔެވެ؟ ފަހެ އެއީ ނަރަކައިގެ އަލިފާނުން ޢަޒާބު ލިބުމެވެ. އިސްވެ ބަޔާވެދިޔަ ފަދައިން އިސްބާލުގެ ސަބަބުން ތިބާގެ ނަމާދު ﷲ ޤަބޫލުފުޅު ނުކުރައްވައިފިނަމަ ނުވަތަ ތިބާގެ އެއްވެސް ދުޢާއެއް އިޖާބަ ނުކުރެވި ރައްދު ކުރެވިއްޖެނަމަ ތިބާގެ އަޅުކަމުގެ ބޭނުމަކީ ފަހެ ކޮބައި ހެއްޔެވެ؟ ތިބާގެ ޙަޔާތުގެ މަޤްޞަދަކީ އޭރުން ކޮބައި ހެއްޔެވެ. ލޮބުވެތި އަޚާއެވެ! އެނބުރި ﷲގެ ޙަޟްރަތަށް އަންނާށެވެ. މިހާރުވެސް ތިބާ މަރުވެދާނެއެވެ. ތައުބާ ވުމަށް އަވަސް ވެގަންނާށެވެ. ތިބާގެ ފާފަ ކިތަންމެ ގިނަވިޔަސް ﷲ ތިބާގެ ތެދުވެރިތައުބާ ޤަބޫލުކުރައްވާނެކަން ޔަގީނެވެ.\nއިސްބާލުވަނީ ހަމަ އެކަނި ތިބާގެ "އުނު" ހިޔާކުރާ ފޭރާމަކުން ނޫނެވެ. ގަމީހުގެ އަތުކުރިވެސް އަތުގެ ކުޑަ ހުޅަށްވުރެ ދިގު ވެއްޖެނަމަ ޙައްދުން ބޭރުވެ އިސްބާލު ވީއެވެ. ބޮލުގައި އަޅާ ފޮށާގެ ފަހަތަށް ވެއްޓިފަ އޮންނަ ބައި އުނަގަނޑަށް ވުރެ ތިރި ނުކުރާށެވެ. މިކަންކަމަށް ފަރުވާ ބަހައްޓާށެވެ. ކުޑަ ކަމެއްކަމުގައި ދީނުގެ އެއްވެސް ކަމެއް ދޫކޮށް ނުލާށެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((الإسبال في الإزار والقميص والعمامة ، من جر شيئاً خيلاء لم ينظر الله إليه يوم القيامة)) =حديث صحيح رواه أهل السنن إلاّ الترمذي= މާނައަކީ؛ "ފޮށާއާއި ގަމީހާއި އިޒާރުގައި އިސްބާލު ކުރެއެވެ. ކިބުރުވެރިކަމުން އިޒާރު ދަމައިފިނަމަ (އިޒާރު ތަނބިހުޅުށްވުރެ ތިރި ކޮށްފިނަމަ) ރަޙްމަތުގެ ބެއްލެވުމަކުން ﷲތަޢާލާ އެމީހަކަށް ޤިޔާމަތްދުވަހުން ބައްލަވައި ވޮޑިނުގަންނަވާނެއެވެ."\nވީމާ އިސްބާލު ކޮށްގެން ހުންނަމީހާ އެހުންނަނީ ﷲތަޢާލާ އަށާއި އެކަލާނގެ ނަބިއްޔާ صلى الله عليه وسلم އަށް ފުރިހަމައަށް ކިޔަމަންތެރިކަން އަދާ ނުކޮށެވެ. އެ މީހާ އެހުންނަނީ ﷲތަޢާލާ ކަނޑައެޅުއްވި ޙައްދުން ބޭރުގައެވެ. އެފަދަ ކޮންމެ މީހަކީ ޢަޒާބުލިބޭނޭ މީހެކެވެ. ﷲވަޙީ ކުރެއްވިއެވެ. ((وَمَن يَعْصِ اللَّـهَ وَرَسُولَهُ وَيَتَعَدَّ حُدُودَهُ يُدْخِلْهُ نَارًا خَالِدًا فِيهَا وَلَهُ عَذَابٌ مُّهِينٌ)) މާނައަކީ؛ "އަދި، اللَّه އަށާއި، އެކަލާނގެ رسول އާއަށް އުރެދި، އެކަލާނގެ ކަނޑައަޅުއްވާފައިވާ އިންތައް ފަހަނަޅައިދާމީހަކު، ނަރަކަޔަށް ވައްދަވާނެތެވެ. އެތާނގައި އެމީހަކު ދެމިހުންނަނިވި ގޮތުގައެވެ. އަދި، އެމީހަކަށް އިހާނަތްތެރިކަން ދެނިވި عذاب ހުށްޓެވެ." އެފަދަ މީހެއްގެ އީމާކަން ފުރިހަމަ ނުވެއެވެ. އަދި އެފަދަ މިހާގެ ޢަޤީދާގައި ބަލިކަށިކަމެއް ވެއެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. (("لا يؤمن أحدكم حتى يكون هواه تبعاً لما جئت به))متفق عليه މާނައަކީ؛ "މީހާ އޭނާގެ ހަވާނަފްސުގެ އެދުންތައް ތިމަން ކަލޭގެފާނުގެ ސުންނަތާ އެއްގޮތަށް އަނބުރައިފުމަށް ދާނދެން އޭނާގެ އީމާންކަން ފުރިހަމަ ނުވެއެވެ." އިސްބާލުކޮށްގެން ހުންނަމީހާ އެހުންނަނީ ނަބިއްޔާ صلى الله عليه وسلمއަށް ފުރިހަމައަށް ތަބާ ނުވެކަން މި ޙަދީޘްފުޅުން ސާފުކޮށް އެނގެއެވެ. ނަބިއްޔާ صلى الله عليه وسلم ގެންނެވި ކޮންމެ ކަމަކީ މިހާ މުހިއްމު، ބޭނުންތެރި ކަމެކެވެ. އިސްބާލު ކުރުމަކީ ލޮބުވެތި ރަސޫލާ صلى الله عليه وسلم ނުހަނު ކޯފާވެވަޑައިގަންނަވާ ޢަމަލެކެވެ. އެކަލޭގެފާނު صلى الله عليه وسلم ޙަދީޘް ކުރެއްވިއެވެ.\nއިސްބާލުކުރުމަކީ ލަޢްނަތް ލެއްވިގެންވާކަމެކެވެ. ނޯޓް: ލަޢްނަތް ލެއްވިގެން ވުމަކީ ދުނިޔެއާއި އާޚިރަތުގައި އެމީހާ ﷲގެ ރަޙްމަތުނެ ބޭރުކުރެވިފައިވުން. މިހެނީ އިސްބާލުކޮށްގެން ހުންނަމީހާ އެހުންނަނީ އަންހެނެއްގެ ފޭރާމާ އެއްގޮތަށް ފޭރާން އަޅައިގެންނެވެ. އަންހެނުންނާ އެއްގޮތަށް ފިރިހެނުން ފޭރާން އެޅުމަކީ ލަޢްނައްލެއްވިގެންވާ ކަމެކެވެ. އަންހެން ކަނބަލުންނަށްވަނީ އެކަނބަލުންގެ ޢައުރަ ނިވާވާނޭހެން ފޭރާން ދިގުކުރުމަށް އަމުރު ވެވިގެންނެވެ. ރަސޫލުﷲ صلى الله عليه وسلم ޙަދީޘް ކުރެއްވިއެވެ. ((" لعن رسول الله صلى الله عليه وسلم الرجل يلبس لبسة المرأة ، والمرأة تلبس لبسة الرجل ")) رواه أبو داود بإسناد صحيح މާނައަކީ؛ "އަންހެނާގެ ފޭރާން އަޅާ ފިރިހެނާ އަށާއި ފިރިހެނާގެ ފޭރާން އަޅާ އަންހެނާއަށް ރަސޫލުﷲ صلى الله عليه وسلم ލަޢްނަތް ލެއްވިއެވެ.\nވީމާ އިސްބާލުކުރުމަކީ ﷲ އަށާއި ޤިޔާމަތް ދުވަހަށް އީމާންވާ އެއްވެސް ފިރިހެނަކަށް ހުއްދަކަމެއް ނޫނެވެ. އެއީ ކަނޑައެޅިގެން ޙަރާމް ކަމެކެވެ. ޙަރާމްކަމަކަށް މެނުވީ ޢަޒާބެއް ނުދެއްވައެވެ.


Mahaldheeb inn Jamihhyathakuge Registrar ah Bahdhalu Kohffi!\nމަހަލްދީބް ފައުންޑޭޝަނުން ޖަމްޢިއްޔާތަކުގެ ރެޖިސްޓްރާ އަލްފާޟިލް އަޙްމަދު އިރާޝް އާ ބައްދަލުކޮށްފިއެވެ. ޔޫތް ސެންޓަރގައި އާދީއްތަ ދުވަހު ބޭއްވި މި ބައްދަލުވުމުގައި ޖަމްޢިއްޔާތައް ބާރުވެރިކުރުމާއި ކުރިއެރުމަށް ކުރެވިދާނެ ކަންކަމާއި އެކަމަށް މި ވަގުތު ހުރި ގޮންޖެހުންތަކާއި ގުޅޭގޮތުން ފުޅާ ދާއިރާއެއްގައި މަޝްވަރާ ކުރެވިފައިވެއެވެ. އަދި ޖަމްޢިއްޔާތަކުގެ ތެރެއިން ޒުވާނުން ބާރިވެރިކުރުމަށް ކުރެވިދާނެ ކަންކަމާއި މެދު ވާހަކަ ދެކެވިފައިވެއެވެ. ޖަމްޢިއްޔާތަކަށް ދައުލަތުގެ އެކި މުއައްސަސާތަކުން ޚިދްމަތް ހޯދުމުގައި ލުއިފަސޭހަ ހޯދައިދިނުމާއި، ޓެކްސް ލުއި ތަކެއްގެ ޒަރިއްޔާއިން ޖަމްޢިއްޔާތަކަށް މާލީ އެހީތެރިކަން އިތުރުކުރެވޭނެ ގޮތްތަކާމެދު ވަނީ މަޝްވަރާ ކުރެވިފައެވެ.\nރަޖިސްޓްރާގެ ވާހަކަފުޅުގައި ސަރުކާރުގެ ތެރެއިން ޖަމްޢިއްޔާތަކަށް ބާރުވެރިކަން ހޯދައިދިނުމަށް ކުރެވެން ހުރި ކަންކަން ދެނެގަނެ ޖަމްޢިއްޔާތަކާ އެއްކޮށް މަސައްކަތް ކުރުމުގެ ރޫހު ސަރުކާރުގެ ހުރިހައި މުއައްސަސާއަކުން ގެންގުޅޭކަމުގެ ޔަގީންކަން ދެއްވިއެވެ. އަދި ވަކިން ޚާއްސަކޮށް މިހާރު ހުށައެޅިފައިވާ ޖަމްޢިއްޔާތަކުގެ ބިލް ޤާނޫނަކަށް ވެގެން އައުމުން ޖަމްޢިއްޔާތައް އިތުރަށް ބާރުވެރިވެގެން ދާނެކަން ފާހަގަކުރެއްވިއެވެ.\nމި ބައްދަލްވުމުގައި 2021 ވަނަ އަހަރު މި ޖަމްޢިއްޔާއިން ކުރަން ރޭވިފައިހުރި ބައެއް ހަރަކާތްތަކުގެ ތަފްސީލްވެސް ރަޖިސްޓްރާއާ ހިއްސާ ކުރެވުނެވެ.\nމަހަލްދީބް ފައުންޑޭޝަންގެ ފަރާތުން ބައްދަލްވުމުގައި ބައިވެރިވެލެއްވީ ފައުންޑޭޝަންގެ ވައިސް ޗެއާރޕާރސަން އަލްއުސްތާޒް އަޙްމަދު ޝިޔާޒް އަދި ފައުންޑޭޝަންގެ ސެކެޓްރީ ޖެނެރަލް އަލްފާޟިލް މުޙައްމަދު މާތިއު ނަޖީބް ބައިވެރިވެފައިވެއެވެ.


Viyafaariverinnaa Majlis memberun Raees Yameen dhookoh dhanee!?\nވިޔަފާވެރިންނާއި މަޖިލިސް މެމްބަރުން ރައީސް ޔާމީން ދޫކޮށްދަނީ!؟\nގިނަ މެމްބަރުން މިހާރު ކެމްޕެއިންތެރެއިން ނުފެނޭ\nވިޔަފާރިވެރިންގެ ބޮޑެތި ހިތްހަމަނުޖެހުންތަކެއް އެބަހުރި\nކ. މާލެ 23 އޯގަސްޓު 2018 | ބުރާސްފަތި 19:36 29,508\nސިޔާސަތުތަކަށް ގެންނަ ބަދަލުތަކުން ވިޔަފާރިވެރިން ތިބީ ހިތްހަމަނުޖެހިފައި -\nރައީސް އަބްދުﷲ ޔާމީންގެ ވެރިކަން ދަމަހައްޓަން އެންމެ ބޮޑަށް އެހީތެރިވެދޭ ބަޔަކީ ވިޔަފާރިވެރިންނާއި ރައްޔިތުންގެ މަޖިލީހުގެ މެމްބަރުންނެވެ. ވިޔަފާރިވެރިންނާއި މަޖިލިސް މެމްބަރުންނާއިއެކު އެމަނިކުފާނު ބާއްވަމުން އައި ގުޅުންތަކުންނާއި، އެމަނިކުފާނު ދައްކަވާ ވާހަކަފުޅުތަކުގެ އިތުރުން، އެމަނިކުފާނު ވެރިކަމުގައި ބެހެއްޓުމަށް މަދުންނަމަވެސް މަޖިލިސް މެމްބަރުންނާއި ބޮޑެތި ވިޔަފާރިވެރިން ދައްކާ ވާހަކަތަކުން މިކަން ހާމަވެއެވެ.\nމިދުވަސްވަރަކީ މިދެންނެވި ވިޔަފާރިވެރިންނާއި މަޖިލިސް މެމްބަރުންގެ ބޭނުން ރައީސް ޔާމީނަށް އެންމެ ބޮޑަށް ޖެހިވަޑައިގަންނަވާނެ ދުވަސްވަރެވެ. ރިޔާސީ އިންތިޚާބު ބޯމަތީގައި އޮތްއިރު، ރައީސް ޔާމީނާއި ރައްޔިތުންނާއި ދެމެދު އޮތަސް އޮތް ހަމައެކަނި ފާލަމަކީ އެމަނިކުފާނާއިއެކު ތިއްބެވި މަޖިލިސް މެމްބަރުންކޮޅެވެ. އެހެންނަމަވެސް މަދު މެމްބަރަކު ނޫނިއްޔާ އެމަނިކުފާނުގެ އަރިހަކު ފެންނާކަށް ނެތެވެ. ދެ އަތުގެ އިނގިލިން ގުނާލެވޭހާ އެމަނިކުފާނުގެ އަރިހުގައި ތިއްބެވި މެމްބަރުންގެ އަދަދު މަދެވެ. ރައީސް ޔާމީންގެ އަރިހުން ފެންނަ މަދު މެމްބަރުންގެ ވޯޓުވެސް އެމަނިކުފާނަށް ކަށަވަރުނުވާތަނުގައި، އެމެމްބަރުންނަށް ރައީސް ޔާމީން އިތުބާރު ނުކުރައްވާތީ ގިނަ މެމްބަރުން ތިއްބަވަނީ ހިތްޕުޅު ހަމަޖެހިވަޑައިނުގެންނެވެ.\nމެމްބަރު އަހުމަދު މުބީންއާއި މެމްބަރު ރިޔާޒް ރަޝީދުގެ އާއިލާގެ ވޯޓުވެސް ރައީސް ޔާމީނަށް ނުލިބޭނެއޭ ކިޔާތީ އިވެއެވެ. އަދި ރިޔާޒް ރަޝީދަކީ ރައީސް ޔާމީނަށް ހުރި ބިރެއްކަމަށް ނިންމިފަހުން، ރިޔާޒް ރަޝީދުވެސް ރައީސް ޔާމީނާއި އެހާ ގަޔާނުވާކަމަށް ވިލުފުށީ މީހުން ކިޔާތީ އިވެއެވެ. ޕީޖީ ލީޑަރު އަހުމަދު ނިހާން ހުސައިން މަނިކުވެސް ކިތަންމެ ޖޯޝުގައި ވާހަކަ ދެއްކެވިޔަސް، އެއީ އިދިކޮޅު ކެންޑިޑޭޓަށް ދައްކާ އާޓެއްކަމަށް އެމަނިކުފާނާއި އެކުގައި ޕީޕީއެމްގެ ޕާލަމެންޓްރީ ގްރޫޕްގައި މަސައްކަތްކުރެއްވި މެމްބަރުން ބުނެއެވެ. އަދި ހުސެން މަނިކު ދޮން މަނިކުވެސް ތ އަތޮޅު މެމްބަރުންނަށް ރައީސް ޔާމީން ޖައްސަވާ ހާލާއި، ރައީސް މައުމޫނާއި މެދު ކަންތައް ކުރެއްވި ގޮތުން ހުންނެވީ އަނެއްކޮޅުގައިކަމަށް ތ އަތޮޅު ބައެއް މީހުން ކިޔާތީ އިވެއެވެ.\nއޭދަފުށީ ދާއިރާގެ މެމްބަރު ސަލީމާއި، ބާރަށު ދާއިރާގެ މެމްބަރު ޝުޖާޢުގެ ވޯޓުވެސް ރައީސް ޔާމީނަށް ނުލިބިދާނެކަމުގެ ބިރު އެބައޮތްކަމަށް ރައީސް ޔާމީންގެ އަރިހުގައި މަސައްކަތްކުރައްވާ ބައެއް ބޭފުޅުން ވިދާޅުވެއެވެ. މިހެން ގޮސް މުޅި ޕީޕީއެމްގެ ޕާލަމެންޓްރީ ގްރޫޕްގެ ހުރިހާ މެމްބަރުންގެ ނަންވެސް ލިޔެވިދާނެއެވެ. އެހެންނަމަވެސް ރައީސް ޔާމީނަށް އެއިން ކަށަވަރުވަނީ ކިތައް ވޯޓުތޯ ރައީސް ޔާމީނަށް އެނގިވަޑައިގަންނަވާނެއެވެ.\nހައިރާންވާން ޖެހޭ ކަމަކީ އިންތިޚާބަކަށް އެންމެ މަހަކަށްވިއިރު، ޕީޕީއެމްގެ ޕީޖީގެ ބައެއް މެމްބަރުން ކެމްޕެއިން ޖަލްސާއަކުންވެސް ރަނގަޅަށް ނުފެންނަކަމެވެ. ރައީސް ޔާމީނަށް ކެމްޕޭން ކޮށްދޭން ނިކުންނެވީ ވަޒީރުންނާއި ކުންފުނިތަކުގެ އެމްޑީއިންނެވެ. އެއިން ވަޒީރަކު ވާހަކަ ދައްކަވަން ފައްޓަވާއިރަށް ދެކޮޅު ނުޖެހޭ ވާހަކައެއް ދައްކަވާނެކަމުގެ ޔަޤީންކަމާއިއެކު ނޫސްވެރިން ތިބެނީ ގަލަން ނަގައިގެންނެވެ.\nވިޔަފާރިވެރިންވެސް ތިބީ އެފަދަ ޙާލެއްގައެވެ. ރައީސް ޔާމީންގެ ވެރިކަމުގައި 'ބޮޑު ތަނުން ދެމިގަތް' ތިން ހަތަރު ވިޔަފާރިވެރިން ފިޔަވައި ރައީސް ޔާމީން ޕްރޮމޯޓް ކުރުމަށް މަސައްކަތް ކުރާ ވިޔަފާރިވެރިއަކު ނެތެވެ. އެމަނިކުފާނާއި ކައިރިވެއްޖެ ވިޔަފާރިވެރިއެއްނަމަ މިހާރު ހުންނަން ޖެހެނީ ދަތިކުރުމުގެ ފިޔަވަޅެއްގެ ބިރުގެ މަތީގައެވެ. އެބުނާ ލިސްޓެއް އޮތަސް، ނެތަސް، ބިރުވެރިކަމެއްގެ ތެރޭގައެވެ. ގޯހީ އީޔޫއެއް ނޫނެވެ. ވިޔަފާރިވެރިންނަށް އެޙާލު ޖެއްސި ސަރުކާރެވެ. އީޔޫ ވިއްޔާ އަދިވެސް ފިޔަވަޅު ނާޅާ އެބައޮތްތާއެވެ. މިއީ ވިޔަފާރިވެރިންގެ ބަހެވެ. އަޅުގަނޑުގެ ބަހެވެ.\nއަނެއްކޮޅުން ރައީސް ޔާމީންގެ ވެރިކަމުގައި އިޤްތިޞާދީ ވުޒާރާ ހަވާލުކުރެއްވި ބޭފުޅާގެ ބުރަ މަސައްކަތްޕުޅުން ވިޔަފާރިވެރިންނަށް އެތަކެއް ބުރަތަކެއް ވަނީ ކުރިމަތިވެފައެވެ. މީރާ ފެންނަނީ ވިޔަފާރިވެރިންނަށް ބިރުވެރިކަމެއްގެ ގޮތުގައެވެ. ގަމު ދާއިރާގެ މެމްބަރު ފައްޔާޒް އިސްމާއިލް ސިފަކުރައްވާ ގޮތުގައި މީރާއަކީ ކޮންމެ މަހަކު އެއް ފަހަރު އަރާ، ވިޔަފާރިތަކުގެ ވަތްގަނޑުގެ އިއްފަތްތެރިކަން ފޭރިގަންނަ ރަންނަމާރިއެކެވެ. އެހެންކަމުން ވިޔަފާރިވެރިންވެސް ރައީސް ޔާމީން ދޫކޮށްލާފައިވާކަމަށް ބުނާ ވާހަކައިގައި ބުރަދަނެއް އެބަހުއްޓޭވެސް ބުނެވިދާނެއެވެ.


Mulhi Raajjeygai Humaai Roaga Ithuruvamundhaakamah HPA in Haamakoffi މުޅި ރާއްޖޭގައި ހުމާއި ރޯގާ އިތުރުވަމުންދާކަމަށް އެޗްޕީއޭއިން ހާމަކޮށްފި – Huvadhoo News Mulhi Raajjeygai Humaai Roaga Ithuruvamundhaakamah HPA in Haamakoffi Huvadhoo News\nމުޅި ރާއްޖޭގައި ހުމާއި ރޯގާ އިތުރުވަމުންދާކަމަށް އެޗްޕީއޭއިން ހާމަކޮށްފި\nފަހަކަށް އައިސް މުޅި ރާއްޖޭގައި ވައިރަލް ފީވާ އާއި ރޯގާ ފެތުރުން އިތުރުވެފައިވާކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ހާމަކޮށްފިއެވެ.\nއެޗްޕިއޭއިން ބުނާގޮތުގައި މާލޭގެ އިތުރުން ރާއްޖޭގެ ހުރިހާ ރަށެއްގައި ހުމާއި އަރިދަފުސް ރޯގާ މިދަނީ ފެތުރެމުންނެވެ.\nއަތޮޅުތެރޭގެ ހޮސްޕިޓަލްތަކުގައިވެސް ފާއިތުވީ ދެހަފްތާގައި ހުންއައިސް ރޯގާ ޖެހިގެން ޑޮކްޓަރަށް ދައްކާ މިންވަރު އިތުރުވެފައިވާ ކަމަށާއި އެހެންނަމަވެސް ސިއްޚީ ހާލަތު ގޯސްނޫން ކަމަށް އެޗްޕީއޭއިން ހާމަކޮށްފިއެވެ.\nބައެއް ރަށްރަށުގެ ސިއްޚީ މަރުކަޒުތަކާއި ހޮސްޕިޓަލްތައް ސަމާލުކަމަށް ގެނެސްފައިވާއިރު އަނެއްބައި ރަށްރަށުގައި ފާނުބަސަންދު ފަދަ ގައިންގަޔަށް އަރާ ބަލިތައް ފެތުރެމުންދާތީ ހުރިހާ ރައްޔިތުންވެސް ސަމާލުވުމަށް ވަނީ އަންގާފައެވެ.\nކުޑަދުވަސްކޮޅަކަށް މަޑުޖެހިލުމަށްފަހު ކޮވިޑް-19ގެ ކޭސްތައް އިތުރުވެ ރޭންޑަމް ސާމްޕަލްތައް ފައްސިވާ އަދަދު މިވަނީ އަނެއްކާވެސް މައްޗަށް ޖެހިލާފައެވެ. އެހެންކަމުން އާދައިގެ ރޯގާއެއް ޖެހި ހުން އަޔަސް ރައްޔިތުން ތިބެން މިޖެހެނީ ބިރުވެރިކަމެއްގެ ތެރޭގައެވެ.\nހުންއައިސް ރޯގާގެ އަލާމަތް ފެންނަނަމަ މީހުންގެ ތެރެޔަށް ނުނުކުމެ ގޭޣައި މަޑުކޮށްލުމަށް ސިއްޚީ މާހިރުންވަނީ ލަފާދީފައެވެ. ތިމާގެ އާއިލާ އާއި އެހެން މީހުންގެ ރައްކާތެރިކަމަށް ވިސްނައި ފަރުދީ ޒިންމާ އަދާކުރައްވާށެވެ.


Inthihaabeh neh: Thaareeheh nudhee, Dhakkanee bahanaa!\nވޯޓް ފޮއްޓެއް އުފުލަނީ: ކައުންސިލް އިންތިހާބު ބޭއްވުން ފަސްވަމުން ގޮސް މިހާރު ވަނީ ވާނުވާގެ ތެރެއަށް ގޮސްފައި\nކޮވިޑް-19 އިގެ ބަލާއާފަތް ރާއްޖެއަށް ކުރިމަތިވުމާއެކު 2020 ގެ އޭޕްރީލްގައި ބާއްވަން ތާވަލުކުރި ލޯކަލް ކައުންސިލް އިންތިހާބު ފަސްކުރަން ޖެހުނެވެ. ބަލިމަޑުކަން ބޮޑުވެ ފަސްކުރި ތާރީހުގައި ވެސް އިންތިހާބު ނުބޭއްވި ގާނޫނީ މައްސަލަތަކެއް ކުރިމަތިވުމުން ރައްޔިތުންގެ މަޖިލީހަށް ޖެހުނީ ސަންސެޓް ގާނޫނެއް ގެންނާށެވެ. އެ ގާނޫނު ގެނެސް 2021 ގެ މެއި މަހުގެ ނުވަ ވަނަ ދުވަހުގެ ކުރިން އިންތިހާބު ބާއްވަން މަގު ހޯދައި ދިނެވެ. އެކަމަކު އެ ތާރީހުގައި ވެސް އިންތިހާބު ބޭއްވުމުގެ ފުރުސަތު މި ވަނީ ހަނިވެފަ އެވެ. އަހަރު މެދުން ޖުލައިގެ މިއަތަކު އިންތިހާބު ބޭއްވިދާނެ ހެނެއް ހީއެއް ނުވެއެވެ.\nސަންސެޓް ގާނޫނު ބުނާ ގޮތުން އާންމު ސިއްހައްތުގެ ކުއްލި ނުރައްކަލުގެ ހާލަތު އިއުލާނު ކޮށްފައި ވަނިކޮށް އިންތިހާބާބެހޭ އެއްވެސް މަސައްކަތެއް ކުރުން މަނަލެވެ. އެހެން ކަމުން އިންތިހާބުގެ ތައްޔާރީތައް އެއްވެސް ސިފައެއްގައި އެއްވެސް ފަރާތަކަށް ފެށޭނީ ރާއްޖޭގައި މި ވަގުތު އިއުލާން ކޮށްފައިވާ ސިއްހީ ކުއްލި ނުރައްކާލުގެ ހާލަތު ނަގައި އެފަދަ ހާލަތެއް މިހާރު ނެތް ކަމަށް އެޗްޕީއޭއިން ރަސްމީކޮށް އިއުލާނު ކުރުމުންނެވެ.\nރާއްޖޭގައި އިއުލާނު ކޮށްފައި އޮތް ސިއްހީ ކުއްލި ނުރައްކަލުގެ ހާލަތު މަހުން މަހަށް ދަނީ އިތުުރު ކުރަމުންނެވެ. އެގޮތުން 10 ވަނަ ފަހަރަށް އިތުރުކުރި އެ ހާލަތު އަންނަ މަހުގެ ތިންވަނަ ދުވަހަށް މިހާރު ވަނީ ގިދުދަންމާއެވެ. އެ ނިންމުން އައީ އިއްޔެވެ.\nހެލްތު މިނިސްޓަރު ކެރެފާ އަހުމަދު ނަސީމް ސޮއި ކުރައްވާ ނެރުއްވި ގަރާރުގެ ސަބަބުން އަންނަ މާޗް މަހުގެ ހަވަނަ ދުވަހު އިންތިހާބު ބޭއްވޭނެ ކަމަށް ކުރި ހުރިހާ އުންމީދެއް ވަނީ ފެނަށްވެ، ނިމުން އައިސްފަ އެވެ. މިހާރު އިލެކްޝަނުން ވެސް ވަނީ އެ ކޮމިޝަނުން އުންމީދުކުރި ތާރީހުގައި އެ އިންތިހާބު ނުބޭއްވޭނެ ކަމަށް އިއުލާން ކޮށްފައެވެ. ކަންކަން ކުރިއަށްދާ ގޮތުން ސަންސެޓް ގާނޫނުގައި ބުނާ މުއްދަތުގެ ކުރިން ވެސް އިންތިހާބު ބޭއްވިދާނެތޯ މިހާރު ވަނީ ސުވާލު އުފެދިފަ އެވެ.\nސަންސެޓް ގާނޫނުގައި އޮންނަ ގޮތުން އެ ގާނޫނުގައި ބުނާ މުއްދަތުގައި ކައުންސިލް އިންތިހާބު ނުބޭއްވިދާނެތީ އޭގެ ކުރިން ހައްލެއް ހޯދަން ރައްޔިތުންގެ މަޖިލީހާއި ސަރުކާރުގައި ވެސް އިލެކްޝަނުން ވަނީ އެދިފައެވެ. އެންމެ ފަހުން މަޖިލީހުގެ މިނިވަން މުއައްސަސާތަކުގެ ކޮމެޓީއަށް އެ ކޮމިޝަން ހާޒިރުކުރި ދުވަހު މެންބަރުން ވަނީ ސިއްހީ ކުއްލި ނުރައްކަލުގެ ހާލަތު އޮއްވާ އިންތިހާބުގެ އެއްވެސް ކަމެއް ނުކުރެވޭ ގޮތަށް އޮތް އޮތުން ބަދަލު ކުރަން އެދިވަޑައިގެންފަ އެވެ. އެ ހާލަތު އޮތް ނަމަވެސް އެޗްޕީއޭގެ ހާއްސަ ހުއްދައެއްގެ ދަށުން އިންތިހާބު ބޭއްވޭނެ މަގު ފަހިކޮށް ދޭން ވެގެނެވެ.\nނަމަވެސް މަޖިލީހުގެ މަސައްކަތް މި އަހަރަށް ނިންމާ ޗުއްޓީއަށް ދިޔައީ ކޮމިޝަންގެ އެ އެދުމަށް ގޮތްތަކެއް ހަމަޖައްސައި ނުދީ އެވެ. އެކަމަކު މަޖިލީހުން ވަނީ އިންތިހާބު ބޭއްވުމުގައި ކޮމިޝަނަށް އެއްބާރުލުން ދޭން ދައުލަތުގެ އިދާރާތަކަށް އަންގާފައެވެ.\nއިއްޔެއާ ހަމައަށް އިލެކްޝަނުން ބަލައިގެން އޮތީ އިންތިހާބު ބޭއްވުމުގެ ފުރުސަތު ތަނަވަސް ވާނެ ކަމަށެވެ. ސިއްހީ ކުއްލި ނުރައްކަލުގެ ހާލަތު އުވާލާނެ ކަމަށް ކޮމިޝަނުން ބެލި އެވެ. ނޫނީ އިންތިހާބުގެ ތައްޔާރީތައް ފެށުމުގެ ހުއްދައެއް ދޭނެ ކަމަށް ގަބޫލު ކުރިއެވެ. އެ މަޝްވަރާތައް ވެސް ހިނގި އެވެ.\nއިންތިހާބު ފަސްވުމަކީ ކަންބޮޑުވުމެއް\nލޯކަލް ކައުންސިލް އިންތިހާބު ފަސްވުމަކީ މައްސަލައެއް އަދި ކަންބޮޑުވުމެކެވެ. ރައްޔިތުންނާއި އިލެކްޝަނާއި ސަރުކާރާއި މަޖިލީހާއި ސިޔާސީ ޕާޓީތަކުގެ ވެސް ކަންބޮޑުވުމެކެވެ. ރައްޔިތުންގެ މަޖިލީހުގެ މެންބަރުން ދެކެވަޑައިގަންނަވާ ގޮތް ކުރިން ވިދާޅުވަމުން ގެންދެވި އިރު އިންތިހާބު މާޗް މަހު ބާއްވަން ޖެހޭނެ އެވެ. މަޖިލީހުގެ ރައީސް އަދި ސަރުކާރު ހިންގާ މައި ޕާޓީގެ ރައީސް މުހައްމަދު ނަޝީދުވެސް އެހެން ވިދާޅުވެފައި ވެއެވެ.\nއިންތިހާބަށް ތާރީހެއް ވެސް އެމަނިކުފާނު ދެއްވިއެވެ. އަދި މާޗުގެ ކުރީކޮޅު އިންތިހާބު ނުބޭއްވޭނެ އެއްވެސް ސަބަބެއް ނެތް ކަމަށްވެސް ވެސް ވިދާޅުވެފައި ވެއެވެ. މުޅި އެމްޑީޕީންވެސް ވާހަކަ ދެއްކީ އެ މޭރުމުންނެވެ. ޕާޓީގެ އެކި ލެވެލްގަ އެވެ. ރޭވެސް ރައީސް ނަޝީދު ވަނީ އެ މޭރުމުން ވާހަކަފުޅު ދައްކަވާފައެވެ.\nރޭ ވިދާޅުވި ގޮތުގައި ވީހާވެސް އަވަހަށް ކައުންސިލް އިންތިހާބު ބާއްވަން ޖެހެ އެވެ. އެކަމަށް ކުރާންޖެހޭ ކަމަަކީ ގާނޫނަށް ބަދަލު ގެނައުން ކަމަަށްވާނަމަ އެކަންވެސް ކުރަންޖެހެ އެވެ.\nރައީސް އިބްރާހިމް މުހައްމަދު ސޯލިހް އާއި ރައީސް މުހައްމަދު ނަޝީދު އެމްޑީޕީގެ ކެމްޕެއިން ޕޯސްޓާ ހަރު ކުރުމުގެ ހަރަކާތުގެ ތެރެއިން --\nލޯކަލް ކައުންސިލް އިންތިހާބު ވީހާވެސް އަވަހަށް ބޭއްވުން ވަރަށް މުހިންމު. މިކަން ކުުރުމަށް ގާނޫނަށް ބަދަލު ގެންނަން ޖެހޭނަމަ އެކަންވެސް ކުރުން މުހިންމު ކަމުގައި އަޅުގަނޑު ދެކެން\nއިދިކޮޅު ކޯލިޝަނުން ބުނާ ގޮތުގައި އިންތިހާބު ނުބޭއްވި ފަސް ކުރުމަކީ ވަރަށް ގޯހެއް އަދި ކަންބޮޑުވުމެކެވެ. އިންތިހާބު ފަސް ކުރަނީ ކޮވިޑާ ގުޅިގެން ކަމަކަށް އިދިކޮޅު ގަބޫލެއް ނުކުރެ އެވެ. އެ މީހުންގެ ނަޒަރުގައި ސަރުކާރާއި އެމްޑީޕީން ގަސްދުގައި އިންތިހާބު ފަސްކުރަނީއެވެ. ކައުންސިލް އިންތިހާބު ނުބާއްވަން ބަހާނާ ދައްކައި އެކަން "ކޮވިޑް ބަލަށް ޖެހީ" އެވެ.\nޖަލުގައި ހުންނެވި ކުރީގެ ރައީސް އަބްދުﷲ ޔާމީން އަބްދުލް ގައްޔޫމްގެ އިދިކޮޅު ލީޑުކުރައްވާ ޕީއެންސީގެ ރައީސް އަބްދުއްރަހީމް އަބްދުﷲ ވިދާޅުވި ގޮތުގައި އިންތިހާބަށް ނުކުންނަން ސަރުކާރުން ޖެހިލުންވެ އެވެ. އެހެން ވެގެން ވައުދުތައް ނުފުއްދި ރައްޔިތުންގެ އިތުބާރު ސަރުކާރަށް ގެއްލުމުން ލިބިދާނެ ދެރަ ނަތީޖާއަކަށްޓަކައި ގަސްތުގައި އިންތިހާބު ފަސްކުރަނީ އެވެ.\n"ހަމައެކަނި ދިމާވެގެން މި އުޅޭ މައްސަލައަކީ ސަރުކާރުން ވެފައިވާ ވައުދުތައް ނުފުއްދި އޮތުމާއި ކަމެއް ކޮށްދެވިފައި ނެތުގެ މައްސަލަ. އެހެންވީމަ ރައްޔިތުން ދެކެ ގަންނަ ބިރު މިއީ. އިންތިހާބު ނުބާއްވަން ދެއްކޭނެ އެއްވެސް ހުއްޖަތެއް ނެތް މިހާރު. މިހާރު އަޅުގަނޑުމެން ގަބޫލެއް ނުކުރަން އިންތިހާބު ދެން ބާއްވާނެ ކަމަކަށް ވެސް،" އަބްދުއް ރަހީމް ވިދާޅުވި އެވެ.\nއަބްދުއްރަހީމް އަބްދުﷲ --\nދިމާވެގެން މި އުޅޭ މައްސަލައަކީ ސަރުކާރުން ވެފައިވާ ވައުދުތައް ނުފުއްދި އޮތުމާއި ކަމެއް ކޮށްދެވިފައި ނެތުގެ މައްސަލަ. އެހެންވީމަ ރައްޔިތުން ދެކެ ގަންނަ ބިރު މިއީ. އިންތިހާބު ނުބާއްވަން ދެއްކޭނެ އެއްވެސް ހުއްޖަތެއް ނެތް މިހާރު. އަޅުގަނޑުމެން ގަބޫލެއް ނުކުރަން އިންތިހާބު ދެން ބާއްވާނެ ކަމަކަށް\nޕީޕީއެމްގެ ނާއިބު ރައީސް އަހުމަދު ޝިޔާމް ވިދާޅުވި ގޮތުގައި ކައުންސިލް އިންތިހާބު ނުބާއްވާ ފަސް ކުރަނީ އިލެކްޝަނަކުން ނޫނެވެ. އެކަން ކުރަނީ ރައީސް އިބްރާހިމް މުހައްމަދު ސޯލިހުގެ ސަރުކާރު އަޑީގައި އޮވެގެނެވެ. އޭ ގަބޫލުފުޅު ކުރައްވާ ގޮތުގައި ސަރުކާރުން އެކަން އެގޮތަށް ކުރީ މިހާތަނާ ޖެހެން އިދިކޮޅު "ރަށު ބަންދު" ގައި ބާއްވައި ސަރުކާރައި އެމްޑީޕީން ރަށްރަށައް ކުރި ދަތުރުތަކުން ވެސް އިންތިހާބުގައި އަދި ކާމިޔާބު ނުލިބޭނެ ކަން ޔަގީންވެގެނެވެ.\nގާނޫނީ ދައުރު ހަމަވެފައިވާ މިހާރު އޮތް ކައުންސިލްތަކުގެ 74 ޕަސެންޓް ކޮންޓްރޯލް ކުރަނީ ސަރުކާރު ކޯލިޝަންގައި ހިމެނޭ ޕާޓީތަކުންނެވެ. ހާއްސަކޮށް އެމްޑީޕީ އެވެ. އިދިކޮޅުގެ ބައެއް ބޭފުޅުންގެ ނަޒަރުގައި ކައުންސިލް އިންތިހާބު ނުބާއްވަން ސަރުކާރުން ބަހަނާ ދައްކަނީ އެވެ. އެއީ މިހާރު އޮތް ބާރު ގެއްލިދާނެ ކަމުގެ ޔަގީންކަން އޮތުމުންނެވެ. އަދި ބޭނުންވަނީ މިހާރު އޮތް ބާރު ދެމެހެއްޓޭ ގޮތަށް ދިގު ދަންމާލާށެވެ.\n"ދަންނަވަންތޯ، ސަރުކާރުގެ އެއްވެސް ވިސްނުމެއް ނެތް ކައުންސިލް އިންތިހާބު ބާއްވާކަށް. ސަރުކާރަށް އެނގޭ އިންތިހާބު ބާއްވައިފިނަމަ ފެއިލްވާނެ ކަން. އަޅުގަނޑުމެން ރަށުގައި ބަންދުކޮށް ރަށްރަށައް ކުރި ދަތުރުތަކުން ވެސް ބުނެދިނީ ސަރުކާރު ފެއިލްވާނެ މިންވަރު. އެހެންވީމަ އިންތިހާބު ބޭއްވުމުގެ ވިސްނުމެއް ނެތް މި މީހުންގެ،" ޝިޔާމް ވިދާޅުވި އެވެ.\nއޭނާ ވިދާޅުވި ގޮތުގައި ކައުންސިލް އިންތިހާބު ފަސްކުރަން މަޖިލީހުން ފާސްކުރި ސަންސެޓް ގާނޫނަކީ ގާނޫނު އަސާސީގެ އަށް ވަނަ ބާބާ ހިލާފު ގާނޫނެވެ. އެކަމުގައި މިހާރުވެސް މަޖިލިސް އޮތީ ގޯސް ހަދާފަ އެވެ. ގޯސް އުސޫލަކުން ވުޖޫދުކުރި ގާނޫނަކަށް ގެނެވޭނެ ބަދަލެއް ވެސް ނެތެވެ. ބަދަލު ގެނެސްގެން އިންތިހާބު ފަސްކުރާނަމަ އެ ހަދަނީ އަދި މާ ބޮޑު ގޯހެވެ.\n"ގާނޫނު އަސާސީއާ ހިލާފަށް ކޮށްފައި އޮތް ކަމެއްގެ މަތީގައި މި ތިބީ. އޭގެ މައްޗަށް އަނެއްކާވެސް އިތުރު ކަންތައްތަކެއް ކުރަން މި ރާވަނީ،" ޝިޔާމް ވިދާޅުވި އެވެ.\nހުރިހާ އިދާރާއަކަށް ސަރުކާރުގެ ނުފޫޒު\nއަބްދުއްރަހީމް ވިދާޅުވި ގޮތުގައި ކައުންސިލް އިންތިހާބު ފަސްވުމަކީ އިއްތިފާގެއް ނޫނެވެ. އަދި އެއީ ކޮވިޑްގެ ބަލާއާފާތާ ވެސް ގުޅުމެއް އޮތް ކަމެއް ނޫނެވެ. އިންތިހާބަށް ދާން ސަރުކާރުން ބޭނުން ނުވަނީ އެވެ. ބަލިވާނެ ކަން އެނގޭތީ ފަސްޖެހެނީ އެވެ. އެހެންވީމަ އިދާރާތަކަށް އެކި ނުފޫޒު ފޯރުވައިގެން އިންތިހާބު ފަސް ކުރެވެން އޮތް ހުރިހާ މަގެއް ހޯދަނީ އެވެ. އަދި އިންތިހާބަށް ފުރުސަތު ހަނިވާނެ ކޮންމެ މަގެއް ކޮށަނީ އެވެ.\nއޭނާ ވިދާޅުވި ގޮތުގައި އިލެކްޝަނުން އިންތިހާބު ބޭއްވުމުގެ ކުލަ ވަރެއް ދައްކާލާއިރަށް އެޗްޕީއޭއިން ހުރަސް އަޅަނީ އެހެން ވެގެނެވެ. މަޖިލީހުން ގޮތެއް ހޯދާއިރަށް ބަޖެޓްގެ ޝަކުވާ ބޮޑުކޮށްލަނީ އެހެން ވެގެނެވެ. އޭނާ ވިދާޅުވި ގޮތުގައި ބަހަނާ ދައްކަނީ ރާވައިގެނެވެ. އިދާރާތައް ގުޅިގެންނެވެ. އެކަން އެހެން ވަނީ ސަރުކާރުގެ ނުފޫޒު އެ އިދާރާތަކަށް މިއަދު ވެދެފައި އޮތް މިންވަރުންނެވެ.\n"މިއަދު ރާއްޖޭގައި މި އޮތީ ތިންބާރު ވަކިވެފައި އޮތް ވެރިކަމެއް ނޫން. މިހާރު މި އޮތީ މިރާއްޖެ މިފަހުން ދެކޭނެ އެންމެ ހުދުމުހުތާރު ވެރިކަމުގައި. އެއްވެސް މުއައްސަސާއަކަށް މިނިވަން ކަމެއް ނެތް،" އޭނާ ވިދާޅުވި އެވެ.\nއަބްދުއްރަހީމް ވިދާޅުވި ގޮތުގައި އެޗްޕީއޭގެ އަމިއްލަ މިނިވަން ކަމެއް ނެތެވެ. އެޗްޕީއޭ އޮތީ ރައީސް އޮފީސްތެރޭގަ އެވެ. އެކަން ދާދި ފަހުން އެޗްޕީއޭގެ އިސްވެރިންނާއެކު އިދިކޮޅުން ބޭއްވި ބައްދަލުވުމުން ސާފު ވި އެވެ.\nމަޖިލީހުގެ ޖަލްސާއެއްގައި ނައިފަރު ދާއިރާގެ އިދިކޮޅު މެންބަރު އަހުމަދު ޝިޔާމް މަޖިލީހުގެ ޖަލްސާއެއްގައި ވާހަކަ ދައްކަވަނީ. -- ފޮޓޯ: މަޖިލިސް\nސަރުކާރުން ބުނާހާ ގޮތަކަށް އިދާރާތަކުން ވެސް މަސައްކަތް ކުރަމުން ގެންދަނީ. ދެން ކިހިނެތްތޯ އިންތިހާބު ބާއްވާނީ. އެއް އިދާރާއަކުން މަގުފަހި ކުރާނަަމަ އަނެއް ބަޔަކު މި ފެންނަނީ ހުރަސްއަޅާތަން. މިއީ ރާވައިގެން ސަރުކާރުން އިސްވެ ކުރާ ކަންކަން\nއަހުމަދު ޝިޔާމް | ޕީޕީއެމްގެ ނާއިބް ރައީސް\nކޮވިޑްގެ ބަލާއާފާތުގެ ތެރޭގައި އިންތިހާބެއް ބާއްވަން މަސައްކަތް ކުރި ހަމައެކަނި ގައުމީ ރާއްޖެއެއް ނޫނެވެ. ބޮޑެތި އިންތިހާބުތައް އެތައް ހާސް ބަޔަކު ނުކުމެ ވޯޓްލައިގެން އެތަށް ގައުމަކުން ބާއްވައިފި އެވެ. އެއް ގައުމަކީ ދުނިޔޭގެ އެންމެ ބޮޑު ޑިމޮކްރަސީ އޮތް އެމެރިކާއެވެ. އެއީ ކޮވިޑްގެ އެންމެ ބޮޑުވަރުވި ގައުމެވެ. އެންމެ ގިނަ ބަޔަކަށް ބަލި ޖެހި އެންމެ ގިނަ މީހުން އެ ބަލީގައި މަރުވި ގައުމެވެ. ނަމަވެސް ރައްކާތެރިކަމުގެ ފިޔަވަޅުތަކާއެކު އެތައް މިލިއަން ބަޔަކު ވޯޓްލީ އިންތިހާބެއް ނިންމާލައިފި އެވެ. ދެން އޮތީ ރާއްޖެއާ އެންމެ ކައިރިން ސްރީލަންކާ އެވެ. އެ ގައުމުގެ އެންމެ ބޮޑު އިންތިހާބު އޮތީވެސް ދުނިޔެ ކޮވިޑާ ހަނގުރާމަކުރި އެންމެ ނުރައްކާތެރި ދުވަސްވަރު އެވެ. އެ ގައުމުންވެސް ތާރީހުގައި ބޭއްވި އެންމެ ބޮޑު އިންތިހާބު އެ ނިންމާލީ އެވެ.\nޝިޔާމް ވިދާޅުވި ގޮތުގައި މި ހުރިހާ ކަމަކަށް ބަލާއިރު ރާއްޖޭގައި އިންތިހާބު ނުބާއްވަން ދައްކާނެ ހުއްޖަތެއް ނެތެވެ. މިދިޔަ ޖުލައި މަހުން ފެށިގެން ރާއްޖެ ވަނީ ދުނިޔެއަށް ހުޅުވާލާފައިވާއިރު އިންތިހާބެއް ނުބާއްވަން ދައްކާނެ ބަހަނާއެއް ވެސް ނެތެވެ.\n"އިންތިހާބު ނުބޭއްވެންވީ އެއްވެސް ހާލަތެއް މިތާނގައި ނެތް،"\nއިދިކޮޅުގެ މެންބަތަކު ވިދާޅުވި ގޮތުގައި ސަރުކާރުގެ އިދާރާތަކުން ހަދާ ގޯސް ކުޑައެއް ނޫނެވެ. މި ހާލަތުގައި އިންތިހާބު ބޭއްވުމަށް މަގުފަހިކޮށް ދިނުމުގައި އެޗްޕީއޭގެ ދައުރުވެސް ބޮޑެވެ. މުހިންމެވެ. ނަމަވެސް އެ ދައުރު އެޗްޕީއޭއިން އަދައެއް ނުކުރެއެވެ. އެހެން ވަނީ ސަރުކާރުގެ ނުފޫޒާ ހެދި އެވެ.\nއާއިލާއެއް އެކުގައި ވޯޓްލާން ދަނީ: ކައުންސިލް އިންތިހާބަށް ތާރީހެއް ނެތް --\nއާ އިންތިހާބަކަށް މަގު ހުޅުވާލުން\nއިދިކޮޅުން ގެންދަނީ އިންތިހާބާ ގުޅުންހުރި ގިނަ މައްސަލަތަކެއް ހައިކޯޓަށް ހުހަޅަން ތައްޔާރުވަމުންނެވެ. އޭގެ ތެރޭގައި އިންތިހާބު އެކަށީގެންވާ ސަބަބެއް ނެތި ފަސް ކުުރަމުން ދިއުމާއި ކެންޕޭން ކުުރަންށް ހަމަހަމަ ފުރުސަތެއް ނެތުން ހިމެނެ އެވެ. އަދި މިހާރު ހަމަޖެހިފައިވާ ގޮތަށް އިންތިހާބު ބޭއްވިދާނެތޯ ވެސް އިދިކޮޅުން ސުވާލު އުފައްދައެވެ.\nއަބްދުއްރަހީމް ވިދާޅުވި ގޮތުގައި މިހާރު އޮތްގޮތުން އަންނަ އަހަރު ބާއްވަން މަސައްކަތް ކުރި އިންތިހާބެއް ދެން ނުބޭއްވޭނެ އެވެ. މިހާރުވެސް މުއްދަތު މާބޮޑަށް ފަސްވެއްޖެ އެވެ. އެހެންވެ ދެން އޮތީ އާ އިންތިހާބަކަށް ގޮވާލައި އަލުން ފުރުސަތު ހުޅުވާލުމެވެ. އޭގެ ސަބަބުތައް ވެސް އޭނާ ވިދާޅުވެ ދެއްވަ އެވެ.\nއޭނާ ވިދާޅުވާ ގޮތުގައި އިންތިހާބު އަހަރު ދުވަހަށް ފަސްވީއިރު މުޅީން އަލަށް 6،000 ވުރެ ގިނަ މީހުނަށް ވޯޓްލުމުގެ ހައްގު ލިބިފައި ވެއެވެ. އެއީ ވޯޓްލެވޭ އާބާދީގެ ބޮޑު ޕަސެންޓެކެވެ. އޭގެ ތެރޭގައި ކައުންސިލް އިންތިހާބަށް ވާދަކުރަން ބޭނުންވާ މީހުންވެސް ތިބޭނެ އެވެ. އެއީ އެމީހުންނަށް ވެސް ހައްގެއް އޮންނާނެ އެވެ. އެހެންވެ މިހާލަތުގައި އާ އިންތިހާބަކަށް ގޮވާލުން ނޫން ގޮތެއް ނޯންނެ އެވެ.\n"އަޅުގަނޑުމެން ދެކެނީ ދެން ޖެހޭނީ އަލުން އިންތިހާބަށް ހުޅުވާލަން ކަމަށް. މިހާރު ތިިބި ކެންޑިޑޭޓުންނާއެކު އިންތިހާބު ބޭއްވުމަކީ އެންމެ ރަނގަޅު ގޮތެއް ނޫން. މިހާ ދިގު މުއްދަތެއް ހޭދަވީއިރު އިންތިހާބުގައި ވާދަކުރަން ބޭނުންވާ އެހެން ބަޔަކުވެސް ތިބެދާނެ. އެ ފުރުސަތު ދޭން ޖެހޭނެ ކަމަށް އަޅުގަނޑުމެން ދެކެނީ،"\nއެމްޑީޕީ ޕީޕީއެމް އަބްދުއްރަހީމް އަބްދުﷲ + އިލެކްޝަންސް ކޮމިޝަން ލޯކަލް ކައުންސިލްތަކުގެ އިންތިހާބު ޕީޕަލްސް ނޭޝަނަލް ކޮންގްރެސް - ޕީއެންސީ އަހުމަދު ޝިޔާމް އިދިކޮޅު ފަރާތްތައް ޕޮލިޓިކްސް\nކައުންސިލު އިންތިހާބު މިނިވަންވާނެތަ؟


ޕާޓީގެ އެތެރޭގެ އިންތިޚާބުތައް ބާއްވާނެ ތަންތަން ކަނޑައެޅުމާއި ގުޅޭ – Adhaalath Party\nޕާޓީގެ އެތެރޭގެ އިންތިޚާބުތައް ބާއްވާނެ ތަންތަން ކަނޑައެޅުމާއި ގުޅޭ\nއިއުލާން ނަންބަރު AP-IUL/2019/10 އާއި ހަވަލާދީ ދަންނަވަމެވެ. ދާއިރާ ރައީސުންގެ އިންތިޚާބު ބާއްވާނެ ތަންތަނާއި، ގޮފިތަކުގެ އިންތިޚާބު ބާއްވާނެ ތަންތަން ކަނޑައެޅިގެންދަނީ އެ ތަނެއްގައި ޕާޓީގެ މެމްބަރުން ތިބި ނިސްބަތަކުން ކަމަށްވާތީ، އިންތިޚާބު ބާއްވާނެ ތަންތަން ކަނޑައެޅުމުގެ މަޤްސަދަށްޓަކައި، އިންތިޚާބު ބާއްވާ ތަންތަން ކަނޑައެޅިގެންދާ މުއްދަތު 31 އޮކްޓޯބަރ 2019 ވާ ބުރާސްފަތި ދުވަހުގެ 2:00 އަށް އިތުރުކޮއްފައިވާތީ މި ކަން އާންމުކޮށް އަންގާ އިޢުލާންކުރަމެވެ. އަދި މި އިންތިޚާބުތަކަށް ކުރިމަތިލުމަށް ފަހުން އިޢުލާންކުރެވޭނެ ވާހަކަ ދަންނަވަމެވެ.\nބޭއްވުމަށް ހަމަޖެހިފައިވާ އެތެރޭގެ އިންތިޚާބުތަކާއި ގުޅޭ މަޢުލޫމާތު ތިރީގައި މިވަނީއެވެ.\nދާއިރާ ރައީސުންގެ އިންތިޚާބު\nގޮފިތަކުގެ ހިންގާ ކޮމިޓީގެ އިންތިޚާބު\nއިންތިޚާބީ ދާއިރާއެއްގައި ޕާޓީގެ 150 މެމްބަރުން ހަމަވާނަމަ، ޕާޓީގެ މެމްބަރުންގެ ތެރެއިން މި މަޤާމަށް ޝަރުތު ހަމަވާ ކޮންމެ މެމްބަރަކަށް އެ ދާއިރާއެއްގެ ދާއިރާ ރައީސްކަމަށް ކުރިމަތިލެވޭނެއެވެ. ދާއިރާ ރައީސުންނަކީ ޕާޓީގެ މަޝްވަރާ މަޖިލިހުގެ މެމްބަރުންގެ ގޮތުގައި ކަނޑައެޅޭނެ ބަޔެކެވެ.\nއަދި ހަމަ އެހެންމެ، ދިވެހިރާއްޖޭގެ އެއްވެސް ރަށެއްގައި ޕާޓީގެ 30 މެމްބަރުން ހަމަވެއްޖެނަމަ އެ ރަށެއްގައި ޕާޓީގެ ގޮތްޕެއް ހުޅުވިދާނެއެވެ. މި ގޮތުން ކޮންމެ ރަށެއްގައިވެސް ރަޖިސްޓްރީ ކުރެވޭނީ 1 (އެއް) ގޮތްޕެވެ. ނަމަވެސް އެއް ރަށެއްގައި 1 (އެއް) އިންތިޚާބީ ދާއިރާ އަށްވުރެން ގިނަ ދާއިރާ ހިމެނޭނަމަ، 30 މެންބަރުން ހިމެނޭ ކޮންމެ ދާއިރާއަކަށް ވަކި ގޮތްޕެއް ރަޖިސްޓްރީކުރެވިދާނެއެވެ. ގޮފީގެ ހިންގާ ކޮމިޓީގެ މަޤާމްތަކަކީ؛\nޕާޓީގެ މެމްބަރަކަށް ވުމަށް އެދޭ ފޯމް ޕާޓީގެ ރަޖިސްޓްރަރ އަށް ހުށަހަޅައި، އެ ފޯމަކީ ސައްޙަ ފޯމެއްކަމަށް ރަޖިސްޓްރަރ ކަނޑައަޅާ ހިނދުންފެށިގެން އެ މީޙަކީ ޕާޓީގެ މެމްބަރެކެވެ. އަދި ޕާޓީގެ އަސާސީ ގަވާއިދާއި، ޢަދާލަތު ޕާޓީގެ ދާއިރާ ރައީސުންގެ އިންތިޚާބާއި ބެހޭ ގަވާއިދާއި ޢަދާލަތު ޕާޓީގެ ގޮފިތައް އިންތިޚާބުކުރުމާއި ބެހޭ ގަވާއިދު ޕާޓީގެ ވެބްސައިޓުން ލިބެން ހުންނާނެ ވާހަކަވެސް ދެންނެވީމެވެ. އިންތިޚާބްތަކާއި ގުޅޭގޮތުން އެއްވެސް މަޢުލޫމާތެއް ސާފުކުރަން އެދޭނަމަ admin@adhaalath.org.mv އަށް އީމެއިލް ކުރެއްވުން އެދެމެވެ.\n2 ޞަފަރު 1441


Kaiveni Kurumun Anhen Dharifulhu Ge Aiy Burikohlaifi - Vaguthu\nކައިވެނި ކުރުމުން އަންހެން ދަރިފުޅުގެ އަތް ބުރިކޮށްލައިފި\nއިންޑިއާގެ ހައިދަރް އާބާދުގައި އަލަށް ކައިވެނި ކުރި ދެމަފިރިއަކަށް، އަންހެން މިހާގެ ބައްޕަ އަނިޔާކޮށްފިއެވެ. މަސްތުވެގެން ހުރެ މި ދެމަފިިރިންނަށް އަނިޔާކުރި އެ ބައްޕަ ވަނީ އަންހެން މީހާގެ އަތްވެސް ބުރިކޮށްފައެވެ. އަދި ފިރިހެން މީހާއަށް ވަރަށް ބޮޑަށް އަނިޔާކޮށްފައިވާކަމަށްވެސް ވެއެވެ.\nއިންޑިއާގެ ރިޕޯޓްތައް ބުނާގޮތުގައި، އެ އަންހެން މީހާގެ ހާލު ސީރިއަސްއެވެ.\nމި ހާދިސާ ހިނގާފައި މި ވަނީ އިންޑިއާގެ އެހެން އަވަށެއްގައި މާބަނޑު އަނބިމީހާ ކުރިމަތީ، ބައްޕަ އޭނާގެ ދަރިފުޅު މަރާލިތާ ދެ ދުވަސް ފަހުންނެވެ.\nމި މައްސަލައަ ގުޅިގެން މިހާރު އުމުރުން 42 އަހަރުގެ މެނޮހާރް ޗަރީ ނަމަކަށް ކިޔާ އެ އަންހެން މީހާގެ ބައްޕަ ވަނީ ހައްޔަރުކޮށްފައެވެ. އޭނާ އެގޮތަށް ކަންތައް ކޮށްފައި ވަނީ، އެ ދެ މަފިރިންގެ ގުޅުމާއި މެދު ހިތްހަމަނުޖެހިގެންކަމަށް އޭނާ ވަނީ ބުނެފައެވެ.\nސަންދީޕް ނަމަކަށް ކިޔާ އެ ފިރިހެން މިހާ އާއި، މަދާވް ނަމަކަށް ކިޔާ އެ އަންހެން މީހާ ކައިވެނިކޮށްފައި ވަނޯ ލޯބީގެ ގޮތުން ގުޅިގެން އުޅޭތާ ފަސް އަހަރު ފަހުންނެވެ. މި ދެ މީހުން ކައިވެނިކޮށްފައި ވަނީ ފައްޅިއެއްގައި ސިއްރުންނެވެ.\nއަދި މިދިޔަ ބުދަ ދުވަހު މެނޮހޮރް އޭނާގެ ދަރިފުޅަށް ގުޅާ ގެއަށް އައުމަށް އެދުނެވެ. އަދި މި ދެމަފިރިން ދިއުމުން ދެ މީހުންނަށްވެސް ވަނީ ހަމަލާ ދީފައެވެ، މި ހަމަލާ ތަކުގައި އަންހެން މީހާގެ އަތް ބުރިއިރު، އޭނާގެ ނިތްކުރިއަށްވެސް ގެއްލުންތަކެއް ވަނީ ވެފައެވެ.\nއަދި މެންހޮރް ބުނީ، އޭނާ ބޭނުންވީ ދަރިފުޅު މަރާލުމަށް ކަމަށެވެ. އަދި އޭނާ އަންނާނީ އެކަނިކަމަށް، ހީކުރެވުނުކަމަށްވެސް މެންހޮރް ބުންޏެވެ.\nމީގެ އިތުރުން އޭނާ ބުނިގޮތުގައި، އެ ދެމަފިރިންގެ ގުޅުމެއް އޮންނަކަމެއްވެސް އޭނާއަށް ނޭގެެއެވެ. އެކަން އެނގުނީވެސް އެ ދެ މީހުން ކައިވެނި ކުރި ފަހުން ކަމަށް މެންހޮރް ބުންޏެވެ.\nއިންޑިއާގެ އާއިލާއެއް އަމިއްލައަށް މަރުވާން މޯދީގެ ހުއްދަ އަށް އެދިއްޖެ\nސްޓަންޓެއް ހަދަން ގަންގާ ކޯރަށް ފޭބި މީހަކު ގެއްލިއްޖެ


ލޮލުގެ ނުކުޅެދުންތެރިކަން | Yafaau's blog\nHome > Thaana Posts > ދިވެހި > ނުކުޅެދުންތެރިކަން > ލޮލުގެ ނުކުޅެދުންތެރިކަން\nPosted by Yafaau's Dad on Apr 26, 2011 in | ލޮލުގެ ނުކުޅެދުންތެރިކަމކީ މީހާގެ ފެނުމުގެ މިންވަރު ހުންނަންވާ މިންގަނޑަށްވުރެ ދަށުވުމެވެ. ފެނުމުގެ އެއްވެސް މައްސަލައެއް ނެތް މީހެއްގެ ފެނުމުގެ މިންވަރަކީ 6/6 އެވެ. މިމިންވަރަށް ވުރެ ފެނުން ދަށްވެއްޖެކަމަށްވާނަމަ އެމީހެއްގެ މިންވަރު ދަށްވީއެވެ. މީގެ މާނައަކީ 20 ފޫޓްގައި ފެންނަތަކެތި ނުވަތަ ދެނެގަނެވޭ ތަކެތި 10 ފޫޓަށް ކައިރިވެގެން ނޫނީ ނުފެނުމެވެ. ބައެއްމީހުން އުފަންވާއިރުވެސް ލޮލުގެ ބާރުދެރަވެ ފެނުމުގެ ޙިއްސަށް ގެއްލުން ލިބިފައިވެއެވެ. ހަމައެއާއެކު އިންސާނާ ދުނިޔެއަށް އައުމަށްފަހުގައިވެސް ލޮލުގެ ފެނުން ގެއްލިގެންދެއެވެ. ވަރަށްގިނަ ބަޔަކު ދެކޭގޮތުގައި ލޮލުގެ ފެނުމުން މަޙްރޫމްވެފައިވާ މީހުންނަށް އެކަން ފޫބައްދައިދޭން އިތުރު ޙިއްސެއް އެމީހުންނަށް ލިބިފައިވެއެވެ. ނަމަވެސް އެއީ ކުށްހީއެކެވެ. މިކަންފޫބެއްދުމަށްޓަކައި އެމީހުން އެހެންމީހުންނަށްވުރެން ބޮޑަށް އެހެން ޙިއްސުތަކުގެ ބޭނުންކުރެއެވެ. މިގޮތުން އަޑުއެހުމުގެ ހިއްސު ، ވަސްދެނެގަތުމުގެ ޙިއްސު އަދި ބީހުމުގެ ޙިއްސުގެ ބޭނުން ބޮޑަށްކުރެއެވެ.\n- ލޮލުގެ މައިނާރު ނުވަތަ ލޭދައުރުކުރާ ނިޒާމްފަދަ ބައިތަކަށް ގެއްލުންވުން.\n- ސިކުނޑީގައިވާ ފެނުމުގެ ނިޒާމް ކޮންޓްރޯލްކުރާ ބަޔަށް ގެއްލުންވުން.\n- ބައެއްކަހަލަ ބަލިތައް. (ކޯނިއަލް އަލްސާ، ލޮލަށްފުސްއެރުން މިފަދަ ބައްޔަށް އެކަށީގެންވާ ފަރުވާ ނުހޯދުމުގެ ސަބަބުން)\n- ރެޓިޓައިނިސް ޕިގްމެންޓޯސާ މިއީ ލޭގެ ގުޅުންހުންނަ މީހުން ކައިވެނި ކުރުމުގެ ސަބަބުން ޖީންތަކުގެ ބާރުދަށްވެ ލޮލުގެ ފެނުމަށް ބެނުންވާ ރޮޑްސްތައް މަޑުމަޑުން ނެތިދިއުމުގެ ސަބަބުން ލޮލުގެ ފެނުމަށް ބަދަލުއައުން.\n- ކައިރި ނުވަތަ ދުރު ބަލަން އުދަގޫވުން.\n- ތަންތަން ބެލުމަށް ލޯ ނުވަތަ ބޯ ޙަރަކާތްކުރުން.\n- ލޯ ނުސާފުވުން ، ފަނޑުކުލައަކަށް ހުރުން.\n- އެއްތަނުން އަނެއްތަނަށް ދިއުމުގައި އުދަގޫކަމެއް ހުރުން ، އެއްޗެހީގެ އެހީގައި ދިއުން.\n- ބޯޑްގައި ލިޔެފައިވާ ލިޔުންތައް ނުވަތަ ފޮތުގައި ކުދިކޮށް ހުންނަ ލިޔުންތައް ކިޔަން އުދަގޫވުން.\n* ނޯޓް: ކުއްޖާގެ ފެނުމުގެ މައްސަލެއެއް ހުރިކަމަށް ޝައްކު ކުރެވޭނަމަ އަމިއްލައަކަށް ޓެސްޓް ކުރެއްވިދާނެއެވެ. ޓެސްޓްކުރަން ބޭނުން ކުރެވިދާނެ ދެގޮތުގެ މިސާލު ބައިވެރިން މަޝްވަރާ ކުރެއްވުމަށްފަހު އެހެން ގުރޫޕްތަކަށް ހުށަހަޅުއްވާއިރު ހުށަހެޅުއްވުން އެދެމެވެ.\n- މާބަނޑު ދުވަސްވަރު ރަގަޅުކާނާ ކެއުން\n- ވިޓަމިން އޭ އެކުލެވޭ ކާނާ ކެއުން\n- ޅޮލުގެ މައްސަލައެއް އުޅެކަމަށް ޝައްކުވާނަމަ އަވަހަށް ޑޮކްޓަރަށް ދެއްކުން . އެއީ ބައެއްފަހަރު އައިނުގެ އެހީގައި ނުވަތަ އެހެން ކޮންމެވެސް ޑިވައިސްއެއްގެ އެހީގައި ފެނުން އިތުރަށް ގޯސްވިޔަ ނުދީ ހިފެހައްޓައިދީ އަދި ފެނުން އިތުރަށް ތަރައްޤީކުރުމަށްވެސް އެހީވެދެއެވެ.\n- އެހެން ޙިއްސުތަކުގެ އެހީގައި ކުއްޖާކަންތައްތައް ދަސްކުރުމަށް އެހީތެރިވެ ބާރުއެޅުން.\n- އަމިއްލަ އަސާސީ ބޭނުންތައް ފުއްދުމަށް ދަސްކޮށްދިނުން.\nYou must be logged in to postacomment.\tHome > Thaana Posts > ދިވެހި > ނުކުޅެދުންތެރިކަން > ލޮލުގެ ނުކުޅެދުންތެރިކަން BecomeaFAN\tRecent Posts\tWhenachild has cerebral palsy, there are many ways friends and family can help


Idhikolhu ehvunthakun leadership beyfulhun nufeney!\nކުރީގެ ރައީސް އަބްދުﷲ ޔާމީންގެ މައްޗަށް އިއްވި ފަސް އަހަރުގެ ޖަލު ހުކުމާ އެކު އިދިކޮޅު ކޯލިޝަނުން ވަނީ އެމަނިކުފާނު މިނިވަންކުރުމަށް ގޮވާލާ އެއްވުންތަކެއް ކޮންމެ ރެއަކުވެސް ބާއްވަން ފަށާފަ އެވެ. ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) އާއި ޕީޕަލްސް ނެޝަނަލް ކޮންގްރެސް (ޕީއެންސީ) އިން ގުޅިގެން ކުރިއަށް ގެންދާ މި އެއްވުންތައް އާންމު ގޮތެއްގައި ކުރިއަށް ގެންދަނީ ޕީޕީއެމް އޮފީސް ކުރިމަތީގަ އެވެ.\nއިދިކޮޅު އެެއްވުންތަކުގައި ރައީސް ޔާމީން މިނިވަން ކުރުމަށް ގޮވާލާ އެމަނިކުފާނަށް ތާއީދު ކުރާ އާންމުން އަޑު އުފުލާއިރު، އެތަން ފަޅުކަމަށް ދައްކަނީ އިދިކޮޅު ދެ ޕާޓީގެ ލީޑާޝިޕްގެ ބޭފުޅުން ނެތުމުންނެވެ. އާންމު ރައްޔިތުންނާ އެކު ރައީސް ޔާމީންގެ ދިފާއުގައި އަޑު އުފުލާ ހަރުދަނާ ސިޔާސީ ވާހަކައެއް ދައްކާނޭ އިސްބޭފުޅަކު ފެންނަން ނެތީތީ އެވެ.\nއެގޮތުން އިދިކޮޅު ކޯލިޝަނުން ބުދަ ދަވަހުގެ ރޭ ކުރިއަށް ގެންދިޔަ އެއްވުމުގައި ލީޑާޝިޕްގެ ބޭފުޅަކު ފެންނާކަން ނެތެވެ. ބުދަ ދުވަހުގެ ރޭގެ އެއްވުމުގައި ވެސް ރައްޔިތުންނަށް ދެކެފަރިތަ މޫނަކަށް ފެންނަން ހުރީ ރައްޔިތުންގެ މަޖިލީހުގެ ހޯރަފުށީ ދާއިރާގެ ކުރީގެ މެމްބަރު މުހައްމަދު އިސްމާއިލް އެކަންޏެވެ. ރައީސް ޔާމީންގެ ސަރުކާރުގައި އެމަނިކުފާނުގެ ކެބިނެޓްގައި އިންނެވި ބޭފުޅެއް، ނުވަތަ މަޖިލީހުގެ ކުރީގެ މެމްބަރެއް އަދި މިހާރުގެ މަޖިލީހުގެ މެމްބަރަކުވެސް ފެންނާކަށް ނެތެވެ.\nޕީޕީއެމްގެ ލީޑާޝިޕްގެ އެކި ބޭފުޅުން ރައީސް ޔާމީން މިނިވަން ކުރުމަށް ގޮވާލާ އެއްވުންތަކުގައި ފުރަތަމަ ދުވަސްކޮޅު ފެނުނެވެ. އެހެންނަމަވެސް މިހާރު އެމަންޒަރު އެގޮތަށް ފެންނަ ތަނެއް ނުފެނެ އެވެ. އޭގެ ބަދަލުގައި އެބޭފުޅުން މިހާރު ފެންނަނީ ފިނި ކޮޓަރި ތަކުގައި ކުރިއަށްދާ ސިއްރު ބައްދަލުވުންތަކުންނެވެ. އޮފީހުގައި ދެއްވާ ޕްރެސް ކޮންފަރެންސްތަކުން ވެސް އެބޭފުޅުން ފެނެ އެވެ. އެހެންނަމަވެސް ރައްޔިތުންނާ އެކު، ރައީސް ޔާމީން މިނިވަންކުރުމަށް ގޮވާލާ މަގުމަތީ ހަރަކާތްތަކުން އެބޭފުޅުންގެ ހިލަމެއް ނުވެ އެވެ.\nއެބޭ ފުޅުން ހަމަ ރައީސް ޔާމީން އާއި އެކު.... މުހިންމު ވަޤުތު ތިއްބަވާނެ...؟


SunOnline: Lanka ge hamanujehun thakugai muslimaku maruvejje\ndate_range ހޯމަ 19 އޮގަސްޓް 2019\nލަންކާގެ ހަމަނުޖެހުންތަކުގައި މުސްލިމަކު މަރުވެއްޖެ\nރުގިއްޔާ މުހައްމަދު މޫސާ 14 May 2019, 11:33\nސްރީލަންކާގެ ކިނިޔަމާގައި މިސްކިތަކަށް ހަމަލާ ދީފައި -- ފޮޓޯ: ރޮއިޓާސް\nކޮލޮމްބޯ (މެއި 14): ސްރީލަންކާގައި މިސްކިތްތަކަށާއި މުސްލިމުންގެ ގެތަކަށާއި ފިހާރަތަކަށް ދެމުންދާ ހަމަލާތަކުގައި އެކަކު މަރުވެއްޖެއެވެ.\nލަންކާގައި މިދިޔަ މަހުގެ 21ގައި ދިން ބޮމުގެ ހަމަލާތަކަށް ފަހު މުސްލިމުންނަށް އަމާޒުކޮށް ދޭ ހަމަލާތައް އިތުރުވުމާ ގުޅިގެން އެ ހަމަނުޖެހުންތައް ހުއްޓުވުމަށް ރޭ 21:00 ގައި މުޅި ގައުމުގައި ވަނީ ކާފިއު ހިންގާފައެވެ. އަދި މިއަދު ފަތިހު 04:00 ގައި އެ ގައުމުގެ ބޮޑު ބައެއްގައި ކާފިއު އުވާލި ނަމަވެސް، ނޯތުވެސްޓަން ޕްރޮވިންސުގައި ވަނީ މުއްދަތެއް ނެތް ގޮތަށް ކާފިއު ހިންގާފައެވެ.\nއެ ހަމަނުޖެހުންތައް އެންމެ ގިނައިން ހިނގާފައި ޗިލޯ، ޕުއްތަލަމް އަދި ކިނިޔާމަ ޓައުންގައެވެ.\nއޭގެ ތެރެއިން މީހަކު މަރުވެފައި ވަނީ ޕުއްތަލަމްގައި ދިން ހަމަލާތަކުގައެވެ. ލަންކާގެ ކެބިނެޓް މިނިސްޓަރު އަދި މުސްލިމް ކޮންގްރެސްގެ ލީޑަރު ރައުފް ހަކީމް ވިދާޅުވި ގޮތުގައި އިއްޔެ މީހަކު މަރުވީ، ބަޔަކު ތޫނު ހަތިޔާރު ބޭނުންކޮށްގެން އޭނާއަށް ހަމަލާ ދިނުމުންނެވެ. އޭއެފްޕީގައިވާ ގޮތުން އެމީހާއަކީ ވަޑާން ކުރާ މީހެކެވެ.\nޕުއްތަލަމްގެ އިތުރުން، ކިނިޔާމަގައި ހިންގި ހަމަނުޖެހުންތަކުގައި މިސްކިތެއްގެ ކުޑަދޮރުތަކާއި ދޮރުތަކުގެ ބިއްލޫރިގަނޑު ވަނީ ތަޅާލާފައެވެ. އެ މިސްކިތަށް ބަޔަކު ހަމަލާ ދިނީ، އެ ސަރަހައްދުގައި އޮންނަ ކޯރަކުން ހަތިޔާރު ފެނޭތޯ ބެލުމަށް ފުލުހުން އެ ސަރަހައްދު ބަލާ ފާސްކުރި ފަހުންނެވެ.\nމީގެ އިތުރުން، އެ ގައުމުގެ ޗިލޯގައި ހަމަނުޖެހުންތައް ފެށުނީ ފޭސްބުކުގައި އުފެދުނު ދެބަސްވުމަކާ ގުޅިގެންނެވެ. އޭގެ ސަބަބުން މިސްކިތްތަކަށާއި މުސްލިމުންގެ ފިހާރަތަކަށް ގެއްލުންދީފައި ވެއެވެ. އަދި އެ ހަމަނުޖެހުންތަކަށް މަގުފަހިވާ ގޮތަށް ފޭސްބުކުގައި ވާހަކަ ދެއްކި މީހާ ވަނީ ހައްޔަރުކޮށްފައެވެ.\nނަސާރާއިން ފާހަގަ ކުރާ އީސްޓާ ސަންޑޭއާ ދިމާކޮށް ލަންކާގެ ފައްޅިތަކަށާއި ހޮޓާތަކަށް އަމާޒުކޮށް ދިން ހަމަލާތަކުގައި 250އަށް ވުރެ ގިނަ މީހުން މަރުވިއެވެ. އޭގެ ސަބަބުން އެގައުމު އަދިވެސް އޮތީ ކުއްލި ހާލަތުގައެވެ. އަދި ފުލުހުން ވަނީ ހަމަނުޖެހުން ހިންގާ މީހުންނާ ދެކޮޅަށް ހަރުކަށި ފިޔަވަޅު އަޅާނެކަމުގެ އިންޒާރު ދީފައެވެ.\nމީގެ އިތުރުން އެގައުމުގައި ސައްހަ ނޫން ހަބަރު ފަތުރާ މީހުން ހޯދުމަށް ހާއްސަ ޔުނިޓެއް ހަދައި، ފޭސްބުކާއި ވަޓްސްއެޕް ފަދަ ސޯޝަލް މީޑިއާ ނެޓްވޯކްތައް ވަނީ ބްލޮކްކޮށްފައެވެ.\nސްރީލަންކާގައި ދިން ހަމަލާތައް\nލަންކާ އަތުން މިރޭގެ މެޗުން ވެސް ރާއްޖެ ބަލިވެއްޖެ\nލަންކާގެ ދީނީ މިނިވަންކަން ބަލަން ޝަހީދު ލަންކާއަށް\nލަންކާގެ އިދިކޮޅު ޕާޓީގެ ރިޔާސީ ކެންޑިޑޭޓަކަށް ގޯޓާބަޔަ


Fahuvaguthu Griezmann Atletico ah\nފަހުވަގުތު ގްރީޒްމަން އެތުލެޓިކޯއަށް\nއެންޓޯނިއޯ ގްރީޒްމަން: އެނބުރި އެތުލެޓިކޯއަށް ބަދަލުވީ ލޯނު އުސޫލުގެ ދަށުން\nޓްރާންސްފާ މާކެޓުގެ ފަހު ވަގުތުގައި ބާސެލޯނާގެ އެންޓޯނިއޯ ގްރީޒްމަން އޭނާގެ ކުރީގެ ކުލަބް އެތުލެޓިކޯ މެޑްރިޑަށް ބަދަލުވެއްޖެ އެވެ.\nގްރީޒްމަން އެތުލެޓިކޯއަށް ބަދަލުވީ ލޯނު އުސޫލުގެ ދަށުން ދެ އަހަރު ދުވަހުގެ މުއްދަތަކަށެވެ. އަދި މި މުއްދަތު ހަމަވުމުން ގްރީޒްމަން ގަތުމުގެ ފުރުސަތު އެތުލެޓިކޯއަށް އޮންނާނެ އެވެ.\nބާސެލޯނާއިން ލޯނު އުސޫލުން ގްރީޒްމަން ދޫކޮށްލަން ނިންމީ އެޓީމުގެ މާލީ ހާލަތު ރަނގަޅު ކުރުމަށްޓަކަ އެވެ. ކުޅުންތެރިންގެ މުސާރައިގެ ގޮތުގައި ބޮޑު ހަރަދެއް ކުރަން ޖެހުމުން އެޓީމުގެ ހަރަދުތައް ވަނީ އިންތިހާ އަށް މައްޗަށް ގޮސްފަ އެވެ. އެހެންކަމުން އެޓީމުން ވަނީ ގިނަ ކުޅުންތެރިންތަކެއް ވިއްކާލަން މަސައްކަތް ކޮށްފަ އެވެ. އެގޮތުން އިއްޔެ ބާސާ އިން ވަނީ މިދިޔަ ޖޫން މަހު އެޓީމަށް އަނބުރާ ގެނައި އެމާސަން ރޯޔަލް 30 މިލިއަން ޔޫރޯއަށް ޓޮޓެންހަމަށް ވިއްކާލާފަ އެވެ.\nހަރަދުތައް ކުޑަ ކުރުމަށް ބާސާއިން ގްރީޒްމަން ވިއްކާލިއިރު، އެތުލެޓިކޯގެ ކޯޗު ޑިއޭގޯ ސިމިއޯނޭ ހުރީ ގްރީޒްމަންގެ ބޭނުން ވަރަށް ބޮޑުވެފަ އެވެ. ގްރީޒްމަން އެތުލެޓިކޯ ދޫކޮށް ބާސެލޯނާ އާއި ގުޅުނީ 2014 އިން 2019 އަށް އެތުލެޓިކޯގައި ކުޅުމަށްފަހު އެވެ. އެތުލެޓިކޯއިން ވިދާލި ގްރީޒްމަން ވަނީ އެ ކުލަބުގައި 180 މެޗު ކުޅެ 94 ގޯލު ޖަހާފަ އެވެ.\nބާސާއަށް ބަދަލުވެ ގްރީޒްމަން ވަނީ 74 މެޗުގައި 22 ގޯލު ކާމިޔާބު ކޮށްދީފަ އެވެ.\nގްރީޒްމަންގެ މި ބަދަލާއި އެކު މިހާރު އެތުލެޓިކޯ މެޑްރިޑުގައި ގްރީޒްމަންގެ އިތުރުން ޖޯ ފީލިކްސް އާއި ލުއިސް ސުއަރޭޒް އާއި އެކު ވަރުގަދަ އެޓޭކިން ލައިނެއް އޮންނާނެ އެވެ. މިއީ ލަލީގާ ކާމިޔާބު ކުރުމުގައި ބާސާއަށް ދިމާވާނެ ވަރަށް ބޮޑު އުނދަގުލަކަށް ވާނެ އެވެ. އަނެއް ކޮޅުން ބާސާގެ ކޯޗު ރޮނާލްޑް ކޫމަން ތަކުރާރުކޮށް ބުނަމުން ދިޔައީ އެޓީމަށް އިތުރު ފޯވާޑުން ހޯދަންޖެހޭ ކަމަށެވެ. ނަމަވެސް އިތުރު ފޯވާޑެއް ހޯދުމުގެ ބަދަލުގައި ބާސެލޯނާގެ މެނޭޖުމެންޓުން ނިންމީ ފޯވާޑެއް ވިއްކާލާށެވެ.\nފަޓީގެ އެގްރީމެންޓް އާ ކުރަނީ


Thibaa ahttakai nukuyi rahmayitherin!\nތިބާއަށްޓަކައި ނުކުތް ރަހުމަތްތެރިން!\nދިވެހި ބަހުން އަނެކާއަށް އަށް ނިސްބަތްކޮށް ވާހަކަދައްކާއިރު ބޭނުން ކުރާ "ތިބާ" މި ބަހުގައި ތަފާތު ރީތި ކަމެއް ހުރެއެވެ. "ތިބާ" އޭ ކިޔައި ވާހަކަ ދައްކައިފިނަމަ އޯގާތެރިކަން އިހުސާސް ކުރެވެއެވެ. އަޅާލުމައި ލޯއްބާއެކު ވާހަކަ ދައްކާ ކަމުގެ އިހުސާސެއް ކުރެވެއެވެ. މިފަހަރު އެ ލަފުޒުގެ ރީތި ކަމަށްވުރެ ބޮޑަށް އެހެން ވާހަކަ އެކެވެ.\nމި މަހު ހުޅުވި "ތިބާ ސައިކޮލޮޖީ ކްލިނިކަ"ކީ ނަފްސާނީ ބަލިތަކަށް ފަރުވާ ދޭން ހުޅުވި ކްލިނިކެކެވެ. އަދި މި ކްލިނިކަކީ ރަނގަޅު ފެންވަރުގެ ހިދުމަތެއް ހޯދައި ދޭން ހުޅުވި ކްލިނިކެކެވެ.\nތިބާ ސައިކޮލޮޖީގެ ފައުންޑާ މެންބަރުންނަކީ ސައިކޮލޮޖީ ދާއިރާއިން މަތީ ތައުލީމު ހާސިލްކޮށް ތަޖުރިބާތައް ހޯދާފައިވާ ތިން ޒުވާނުން ތަކެކެވެ. ނަދާ ޝަރީފާއި ޝުޒްނާ މަޖްދީއަކީ ސައިކޮލޮޖިސްޓުންނެވެ. ފައުންޑާ މެންބަރު މުސްތަފާ ފާރޫގަކީ ސައިކޯތެރަޕިސްޓެކެވެ.\n"ތިބާ ސައިކޮލޮޖީ" ގެ އަމާޒަކީ ނަފްސާނީ ގޮތުން އެންމެނަށް ދުޅަހެޔޮ ހަޔާތެއް ހޯދައިދޭން މަސައްކަތް ކުރުމެވެ.\nނަދާ ޝަރީފް: ތިބާ ސައިކޮލޮޖީގެ ފައުންޑާ މެންބަރެއް\nނަދާ އާއި ޝުޒްނާ އަންޑަގްރެޖުއޭޓް ޑިގްރީއަށް ކިޔެވީ އެއްކޮށް މެލޭޝިއާގެ ހެލްޕް ޔުނިވާސިޓީންނެވެ. ދެ މީހުން މާސްޓާސް ޑިގްރީ ހާސިލު ކުރީ އިނގިރޭސި ވިލާތުގެ ކިންގްސްޓަން ޔުނިވާސިޓީން ކްލިނިކަލް އެޕްލިކޭޝަން އޮފް ސައިކޮލޮޖީންނެވެ. މުސްތަފާއަކީ އެކުގައި މަސައްކަތް ކުރި ގާތް ރަހުމަތްތެރި އެކެވެ. އަމިއްލައަށް ޕްރެކްޓިސް ކުރުމަކީ މި ތިން ޒުވާނުންގެ އެންމެ ބޮޑު ހުވަފެނެވެ.\n"ޝުޒްނާ އާއި ދެމީހުންގެ ޕެޝަނަކަށްވީ ވެސް މި މަސައްކަތް. އެކުގައި ކިޔަވަން އުޅުނީ މެލޭޝިއާގައި އާއި ޔޫކޭގަ. ދެ މީހުންނަކީ ހައުސްމޭޓްސް އަދި ކްލޯޒް ފްރެންޑްސް. އަބަދުވެސް މި ދާއިރާއަށް ހުންނަ ޝައުގުވެރިކަމާއި މަސައްކަތެއް ފަށައިގަތުމުގެ ޕްލޭންތައް ހަދަން."\nނަދާ ވަނީ ކުރީން ޖެންޑާ މިނިސްޓްރީގައި ސީނިއާ ކައުންސެލާ އެއްގެ ގޮތުން މަސައްކަތްކޮށްފަ އެވެ. އަދި އައިލޭންޑާސް އެޑިއުކޭޝަން ގައި ސުކޫލް ސައިކޮލޮޖިސްޓެއްގެ ގޮތުގައި ތަމްރީންތައް ހިންގި އެވެ. އަދި ދާއިރާއިން އެހެން މީހުނަށް އުނގައްނައި ދެއެވެ.\nޝުޒްނާ މަޖުދީ" ތިބާ ސައިކޮލޮޖީގެ އެއް ފައުންޑާ މެންބަރު\n"އިންޑިޕެންޑެންޓްކޮށް މަސައްކަތް ކުރަން ބޭނުންވޭ! ގައުމަށް ބޭނުންވާ ފައިދާހުރި އަދި ރަނގަޅު ފެންވަރެއްގެ ހިދުމަތެއް ކޮށްދޭން އަބަދުވެސް ބޭނުންވޭ. 'ތިބާ' ހުޅުވުމުގެ އެންމެ ބޮޑު ބޭނުމަކީ މިއީ. ކްލިނިކެއް ހުޅުވައި ރަނގަޅު ފެންވަރުގެ ހިދުމަތެއް ދޭން ބޭނުންވީ. އެހެންވެ 'ތިބާ' އިން ދޭ ހިދުމަތަކީ ވަރަށް ބޮޑަށް ކްލައިންޓް ސެންޓާޑް ހިދުމަތެއް." ޝުޒްނާ ބުންޏެވެ.\nމާސްޓާސް ޑިގްރީއަށް ޝުޒްނާ ލިޔުނު ތީސިސް އަކީ ފާހަގަ ކުރެވުނު ތީސިސްއަކަށްވި އެވެ. އިނގިރޭސި ވިލާތާއި އެމެރިކާގައި ކޮންފަރެންސް ތަކުގައި އެނާގެ ރިސާޗް ތީސީސް ޕްރެސެންޓް ކުރަން ލިބުނެވެ. ޝުޒްނާ ކިޔަވައި ދެނީ މި ދާއިރާއަށް ނިކުންނަ ކުދިން ބިނާ ކުރުމުގައި އެހީތެރިވެ ދިނުމަށެވެ.\nމުސްތަފާ ފާރޫގު އަކީ ސައިކޯތެރަޕިސްޓެކެވެ. "ތިބާ" ގެ އެއް ފައުންޑާ އެވެ. ސައިކޯތެރަޕިސްޓެއްގެ ގޮތުގައި މުސްތަފާ އަންނަނީ 2009 ވަނަ އަހަރުން ފެށިގެން މަސައްކަތް ކުރަމުންނެވެ. އޮސްޓްރޭލިއާގެ ޔުނިވާސިޓީ އޮފް އެޑަލައިޑް އިން މާސްޓާ އޮފް ކައުންސިލިން އެންޑް ސައިކޯތެރަޕީ ފުރިހަމަ ކޮށްފައި ވެއެވެ.\nސްކޫލް ސެޝަނެއްގެ ތެރެއިން\nޝުޒުނާ ބުނި ގޮތުގައި "ތިބާ" އިން ކައުންސެލިން އާއި ސައިކޮތެރަޕީގެ ހުރިހާ ހިދުމަތެއް ދޭނެ އެވެ.\n"އާއްމުކޮށް ދިމާވާ ޑިޕްރެޝަން އާއި އެންޒައިޓީ އަދި ޕޯސްޓް ޓްރޯމެޓިކް ސްޓްރެސް ޑިސްއޯޑަރގެ އިތުރުން ސައިކޯޓިކް ޑިސްއޯޑާސް ގެ އިތުރުން އާންމުކޮށް ނުފެންނަ ޑިސްއޯޑާސް އަށް ފަރުވާ ދިނުމުގެ ކެޕޭސިޓީ އެބަހުރި. އެވަރުގެ ފަންނީ ޓީމެއް އެބައޮތް." ޝުޒްނާ ބުންޏެވެ.\nކުޑަކުދިންގެ ނިއުރޯޑިވެލޮޕްމަންޓަލް ޑިސްއޯޑާސް ކަމުގައިވާ އޯޓިޒަމް، ލާނިން ޑިސްއެބިލިޓީ، އެޑީއެޗްޑީ ފަދަ ކަންކަން މޭނޭޖްކުރުމާއި އެސެސްމަންޓް ހެދުން ވެސް މިކްލިނިކުން ދެވޭ ޚިދުމަތް ތަކުގެ ތެރޭގައި ހިމެނެ އެވެ. އޮކުއުޕޭޝަނަލް ތެރަޕީ، ސްޕީޗް ތެރަޕީ ފަދަ ޚިދުމަތްތަކަކީ އަވަސް ފުރުސަތެއްގެ ތެރޭގައި ފެށުމަށް ރޭވިފައިވާ ޚިދުމަތްތަކެކެވެ. މީގެ އިތުރުން ރާއްޖެއަށް މުޅިން އަލަށް ތަޢާރަފް ކުރާ ޕޭރަންޓް ޗައިލްޑް އިންޓަރެކްޝަން ތެރަޕީ އާއި ސައިކަލް އޮފް ސެކުރިޓީ އިންޓަވެންޝަން ވެސް ހިމެނެއެވެ.\nތިބާގެ އިންޓީރިއާ އަކީވެސް މި ތިން ޒުވާނުންގެ މަސައްކަތެވެ. ކްލިނިކެއް ހުޅުވުމަށް ކުރި ޕްލޭންގައިވާ ގޮތަށް ހަދާފައިވާ ތަނެކެވެ. ތިބާ ސައިކޮލޮޖީއަށް ހިދުމަތް ހޯދަން ދާ މީހުން އެތަނަށް ވަނުމުން މީހާއަށް ހަމަޖެހުން އިހުސާސް ކުރެވޭނެ ކަހަލަ މާހައުލެއް ލިބޭނެ ގޮތަށް އިންޓީރިއާ ޑެކެރޭޓް ކުރީ ވިސްނުންތެރިކަމާއި އެކު އެވެ.\n"ކުލަތައް ބޭނުންކޮށް ކާމިން ހޯމްލީ އަދި ކްލައިންޓް ކޮމްފޮޓަބަލްވާނެ ކަހަލަ އެންވާރަމެންޓެއް ކްރިއޭޓްކޮށްފައި ވާނެ" ޝުޒްނާ ބުންޏެވެ.\nނިއުނޯމަލް: ދޮޅުމަހަށްފަހު ގެއިން ބޭރަށް!\nކޮވިޑް ސާމްޕަލްތަކެއް ޖަހައިގަނެގެން ރާމާމަކުނުތަކެއް ފިލައިފި


Menbarun Ge Keumah Konme Dhuvahaku 14000 Rufiya Haradhu Kuran Jehey - Vaguthu\nމެންބަރުންގެ ކެއުމަށް ކޮންމެ ދުވަހަކު ސާދަ ވަރަކަށް ހާސް ރުފިޔާ ޚަރަދު ކުރަން ޖެހޭ\nމެންބަރުންގެ ކެއުމަށް ކޮންމެ ދުވަހަކު ސާދަ ވަރަކަށް ހާސް ރުފިޔާ ޚަރަދު ކުރަން ޖެހޭ ކަމަށް ރައްޔިތުން މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިހެން ވިދާޅުވީ މެންބަރުންގެ ކެއުމަށް ކޮންމެ ދުވަހަކު ކިހައި ފައިސާއެއް ޚަރަދު ކުރަން ޖެހޭތޯ ސާފުކުރަން އާއްމު ފަރާތަކުން ރައްޔިތުންގެ މަޖިލީހަށް ސިޓީއެއް ފޮނުވުމުން އެސިޓީގެ މައުލޫމާތު މިއަދުގެ ޖަލްސާގައި މެންބަރުންނަށް އަރުވަމުންނެވެ.\nނަޝީދު ވިދާޅުވީ މަޖިލީހުގެ ޖަލްސާތައް އޮންނަ ކޮންމެ ދުވަހަކު މެންބަރުންނާއި މަޖިލިސް މުވައްޒަފުންގެ ކޮއްތައް ޚަރަދު ވަނީ ކޮންމެ މެންބަރަކަށް 159.88 ރުފިޔާ ކަމަށެވެ. އެހެންކަމުން އެއީ 87 މެންބަރުންނަށް ބަލާއިރު ކޮންމެ ދުވަހަކަށް ޖުމްލަ 13909.56 ރުފިޔާއެވެ.\nކޮށްގެން ނުވާާނެ ކަމެއް ކަމަށް މެންބަރުންނާއި ރައްޔިތުން ބޭނުންވާނަމަ އެކަމަށް ބަދަލު ގެނެވިދާނެ ކަމަށެވެ.\nޤާނޫނު ހަދާ މަޖިލީހެއް ފެށުމުގެ އެންމެ ބޮޑު ބޭނުމަކީ ވެސް ބޮޑުން އެކުގައި ސައި ބުއިން ކަމަށެވެ. 1932 ވަނަ އަހަރުން ފެށިގެން މަޖިލީހުގެ ސައިގެ ކަންކަން އޮތްގޮތް ބައްލަވާ ލެއްވި ކަމަށެވެ.\nމެންބަރުން ކެއުމަށް ދައުލަތުން ފައިސާ ޚަރަދު ކުރާ މައްސަލަ އާއި ދެކޮޅަށް ފާއިތުވި ދެތިން ދުވަހު މީސް މީޑިއާގައި ބައެއް މީހުން ގެންދަނީ ޚިޔާލު ފާޅުކުރަމުންނެވެ. މިހާރު ވެސް އެންމެ ބޮޑު މުސާރައެއް ދައުލަތުންދޭ އެއް ބަޔަކަށް މަޖިލިސް މެންބަރުން ވާއިރު އެބޭފުޅުން ކެއުމަށް އަނެއްކާ ބޮޑު ޚަރަދެއް ކުރުމަކީ މައްސަލައެއް ކަމަށް ބައެއް ފަރާތްތަކުން ބުނެއެވެ.\nއޮގަސްޓް 21, 2019 10:36\nނިކަމެތި ރައްޔިތު މީހާގެ 2މަހުގެ މުސާރަ ދެއްތޯ؟؟؟\nއޮގަސްޓް 21, 2019 10:50\nއަތްގުޅިނުކާވަރުގެ ބޮޑު މުސާރައެއްދީފަ ކުޑަވަގުތުކޮޅަކު މަސައްކަތްކުރާ ބަޔަކަށް ކެއުމާއި ސައި ދޭކަށް ނުޖެހޭ. އެއަށްވުރެ މާ ގިނައިރު މަސައްކަތްކުރަންޖެހޭ އަދި ވަރަށް ކުޑަ މުސާރައެއް ލިބޭ މީހުން މިއުޅެނީ ފެންފޮދެއްވެސް ދައުލަތުން ނުދީގެން.\nއޮގަސްޓް 21, 2019 11:00\nޜައްޔިތުންގެ މެމްބަރުންނޭ ކިޔައިގެން އެންމެ ބޮޑު މުސާރަ ނަގާފަ ބޭސްފަރުވާ އަށް އެހާ ގިނަ ފައިސާ ޚަރަދުކޮއްފަ ކެއުމަށް ދުވާ ލަކަށް ސާދަހާސްރުފިޔާ ޚަރަދު ކުރަނީ މީ ރައްޔި ތުންގެ މެެމްބަރުންނޭ ކިޔައި ގެންއުޅޭރައްޔިތުންގެ ފައިސާ ފޭރޭ އާލާތްގާޑެއް ކަމަށް ބުނަންޖެހިއްޖެ\nއޮގަސްޓް 21, 2019 11:43\nމިދެންކިހާދެރަކަމެއް ސަލާމަތްނުވާވަރުގެ ބޮޑުމުސާރައެއް ދީފައަދިކާންވެސްދޭންޖެހޭތަ؟؟؟؟؟\nރަށްޔިތުންގެ މެމްބަރުންޖެހިލައްވަންޖެހޭނީ ރަށްޔިތުންގެ ހައްޤްގައި ވަކާލާތުކުރައްވާ ރަށްޔިތުންނަށް\nފައިދާކުރައްވާ ބޭފުޅުންނަށް ނަމަވެސް ހިތާމައަކީ މިގޮތާއިދުކޮޅަށް އެބޭފުޅުންގެ ޢަމަލުތައްފެންނާތީ\nމަޖިލީހުގެ ޖަލްސާތަކަށް ރަގަޅަށް ހާޒިރުވެނުލެއްވުން\nއިސްލާމީ ޝަރީއަތާއިއެއްގޮތަށް ބިލްހަދާފާސްނުކުރުން މުހިއްމުބަހުސްހިގަނުންދާއިރު ސަބަބެއްނެތި\nކޯރަމްގެއްލުވާލުން ކެއުމަށް ބޮޑުޚަރަދެއްކުރެއްވުން އަދި ވެސް............\nއޮގަސްޓް 21, 2019 12:19\n85 މީހުންނަށް ކާންދާ ވަރު ގިނައެއްނޫން މައްސަލައަކީ އެފައިސާ މަޖިލީސް މެންބަރުންނަށް ޚަރަދު ކުރާތީ\nއޮގަސްޓް 21, 2019 12:27\nރައްޔިތުންގެ މަޖިލީހުގެ ޢިއްޒަތްތެރި މެމްބަރުންރަކީ ރައްޔިތުންގެ މަންދޫބުން... އެމީހުން އެ އެމަޖިލީހުގައި ބުނާ ކޮންމެ ބަހަކީ، ކުރާ ކޮންމެކަމަކީ ރައްޔިތުންގެ ފަރާތުން ރައްޔިތުންގެ ޙައްގުގައި ކުރާ ކަންކަން.. އެ އިއްޒަތްތެރީން ބަނޑަށް އަޅުއްވާ ކާ އެއްޗަކީވެސް ޙަޤީޤަތުގައި ރައްޔިތުމީހާގެ ބަނޑަށް ދާ އެއްޗެއް.. ރައްޔިތުންގެ ޙައްޤުގައި މިވާ ޤުރުބާނީއަށް ރައްޔިތުން ޝުކުރުވެރިވާން އެބަ ޖެހޭ ދަސްކުރަން... އެހެންނޫނީ މި ޤައުމު ސަލާމަތުގެ އައްސޭރިއަކަށް ނުގެންދެވޭނެ.. ގައުމު ދާނި ހަލާކުވެގެން..\nއޮގަސްޓް 21, 2019 13:14\nއަޅުގަނޑު މީތި ލިޔަނީ ލަދުއޮތްތާ ހަނޑޫހުސްކުރި ގޯންޏެއް އަޅާ ފޮރުވާފަ! އަޅެފަހެ ރައްޔިތުން ބޮލުގަ މިބައިމީހުން އަޅައިގެން ދުވަންޖެހޭވަރު ސަބަބެއް އޮތްކަމަކަށް ނުދެކެން. އެވްރެޖުކޮށް 280000 ރ. މަހަކަށް ނަގަމުންމިދަނީ ކެއުންފުޅަށް. ކަމެއް ނުކޮށް އިތުރުމީސް މީހުންއަތުން ބަޓަނަށް ފިއްތައިގެން ލާރިނަގަމުން ނުވިތާކަށް މިރާއްޖޭގަ ހަރުމުދަލެއް އޮތިއްޔާ އެ ވެރިކުރަމުން މަހެއްގެ މައްޗައް ދައުލަތުން 100000 އަށް ވުރެ ގިނަ ފައިސާއަޅާ ބައިގަނޑަކަށް. ރައީސް ނަޝީދުގެ ހިރިޔާފާތުރާގެ ދަށުން މިފަހަރު ހާޒިރީއަށް ގެނުވި ފަށުއި އިންގިލާބު ފަދަ އިންގިލާބެއް މިކަމަށް އައިސްސިއްޔާ އުފާވެރިކަންހުރި.\nއޮގަސްޓް 21, 2019 14:05\nމާލެ މީކައިވަތެއްވާވަރުގެ ތަނެއް. މެމްބަރުންނަށްވެސް ބްރޭކްލިބޭ. ގެއަށްގޮސްކާލައިގެން އާދެވިދާނެ. ހެޔޮނުވާނެ ރައްޔިތުންގެ ފައިސާއިން ތިފަދަބޮޑުއިސްރާފުނުކުރެއްވުންއެދެން.\nއޮގަސްޓް 21, 2019 15:01\nމަޖިލީހުގައި މީހުންގެ އަބުރާބެހި ހިތަށްއެރިހާ ނުބައި އެއްޗެހކިޔާތީ ރައްޔިތުންގެ ފައިސާއިން ކޮންމެހެންވެސް ކަަންދަެންޖެހޭނެ.


14 ޖެނުއަރީ 2021 - 07:54\nމާދަމާ އެމެޒޯން ޕްރައިމް ވީޑިއޯ އިން ސްޓްރީމްކުރަން ހަމަޖެހިފައިވާ، ސައިފް އަލީ ޚާންގެ ވެބް ސީރީޒް "ތާންޑަވް" ގެ ދެވަނަ ސީޒަނެއް ވެސް ގެނެސްދޭނެ ކަމަށާއި އޭގެ ސްކްރިޕްޓް ވެސް މިހާރު ގާތްގަނޑަށް ނިމިފައިވާ ކަމަށް ޑައިރެކްޓަރު އަލީ އައްބާސް ޒަފަރު ބުނެފި އެވެ.\n"ބާރަތު" ފަދަ ފިލްމުތައް ގެނެސްދިން އަލީ ބުނި ގޮތުގައި ދެ ވަނަ ސީޒަނުގެ ވާހަކަ ވެސް ވަރަށް ޝައުގުވެރިވާނެ އެވެ. އޭނާ ބުނި ގޮތުގައި "ތާންޑަވް" ގެ ދެވަނަ ސީޒަންގެ ސްކްރިޕްޓް މާ ބޮޑަށް ދުރާލައި ފެށުމުގެ ފުރުސަތު ލިބުނީ ކޮވިޑާ އެކު މިދިޔަ އަހަރު ކުރިމަތިވި ލޮކްޑައުންގެ ސަބަބުންނެވެ.\nޕޮލިޓިކަލް ތުރިލާއެއްގެ ގޮތުގައި ހަދާފައިވާ އަލީގެ އަލަތު ވެބް ސީރީޒަކީ އިންޑިއާގެ ބޮޑުވަޒީރުގެ މަގާމަށް އަންނަން ސައިފާއި ޑިމްޕަލް ކަޕާޑިއާގެ މެދުގައި ހިނގާ ކޯޅުންތަކެއް ދައްކުވައިދޭނެ އެއްޗެކެވެ.\n"ތާންޑަވް" ގެ ކާސްޓްގައި ޑީނޯ މޯރިއާ އާއި ސުނިލް ގްރޯވާ އާއި ގޯހަރް ޚާނާއި ސާރާ ޖޭން ޑަޔަޒް އަދި މުހައްމަދު ޒީޝާން އައްޔޫބް ހިމެނެ އެވެ. މިއީ ނުވަ އެޕިސޯޑްގެ އެއްޗެކެވެ.\n"ތާންޑަވް" އަކީ ނެޓްފްލިކްސްގެ "ސެކްރެޑް ގޭމްސް" އަށް ފަހު ސައިފް ކުޅުނު ދެވަނަ ވެބް ސީރީޒެވެ.\nޖާންވީގެ ބެލީ ޑާންސިން ދައްކާލައިފި\nޒުވާން ބަތަލާ ޖާންވީ ކަޕޫރް ބެލީ ޑާންސްގެ ހުނަރު ދައްކާލައިފި އެވެ.\nއޭނާ އާންމުކުރި ވީޑިއޯއެއްގައި ފެންނަނީ 2001 ގައި ރިލީޒްކުރި ޝާހްރުކް ޚާނާއި ކަރީނާ ކަޕޫރްގެ ފިލްމު "އަސޯކާ" ގެ ލަވަ "ސަން ސަނަނަ" އަށް ބެލީ ޑާންސްކުރާ ތަނެވެ. ވީޑިއޯ އިން ފެންނަ ގޮތުގައި އެ ވައްތަރުގެ ނެށުމުގެ ހުނަރު ޖާންވީގެ ކިބައިގައި ވަރަށް ބޮޑަށް ހުރި ކަމަށް ވީޑިއޯ އަށް ކޮމެންޓްކުރި މީހުން ބުނެފައިވެ އެވެ.\n#JanhviKapoor dances to #KareenaKapoorKhan’s hit number from #Asoka. pic.twitter.com/tN6PFaS964\n— Filmfare (@filmfare) January 12, 2021\nކުރީގެ ބަތަލާ ސްރީދޭވީގެ ދަރިފުޅު މި ވަގުތު އަންނަނީ "ގުޑް ލަކް ޖެރީ" ކިޔާ ފިލްމެއްގެ މަސައްކަތްކުރަމުންނެވެ.\nބޮލީވުޑްގައި މި ވަގުތު ބެލީ ޑާންސިން އަށް އެންމެ އަރާ ހުރި ބަތަލާ އަކީ ނެށުމަށް އާދަޔާހިލާފަށް މޮޅު ނޯރާ ފަތެހީ އެވެ. "ދިލްބަރު" ލަވަ އަކީ ނޯރާގެ ޖާދޫގައި އެތައް ބަޔަކު ޖެއްސުވި ލަވައެކެވެ.\n"ކޭންޑީ" ގައި ރިޗާ އާއި ރޯނިތު\nސިލްސިލާ "ކަސޯޓީ" ގައި ބަޖާޖްގެ ރޯލު ކުޅެގެން ބޮޑު މަޝްހޫރުކަމެއް ލިބުނު ރޯނިތު ރޯއި އާއި ބަތަލާ ރިޗާ ޗައްޑާ "ކޭންޑީ" ކިޔާ ވެބް ސީރީޒަކަށް ސޮއިކޮށްފި އެވެ.\nތުރިލާއެއްގެ ގޮތުގައި ހަދާ މި ސީރީޒަކީ ވޫޓް ސިލެކްޓްގެ އެއްޗެކެވެ.\n#RichaChadha and #RonitRoy to star in Voot Select's upcoming thriller series #Candy@RichaChadha @RonitBoseRoy https://t.co/cAezLHVqCM\nއާޝިޝް އާރް ޝުކްލާ ޑައިރެކްޓްކުރާ "ކޭންޑީ" އަކީ ބޯޑިން ސްކޫލެއްގެ ތެރޭގައި އޮންނަ ކުށުގެ ވެއްޓެއްގެ ވާހަކަ ކިޔައިދޭނެ އެއްޗެކެވެ. މިއިން ފުރުސަތު ލިބުމުން ރޯނިތު ބުނީ މިއީ އަނެއްކާ ވެސް އޭނާގެ ވަރަށް ތަފާތު އެއްޗަކަށް ވާނެ ކަމަށާއި "ކޭންޑީ" އަކީ ޝައުގުން ފުރިގެންވާނެ އެއްޗެއް ކަމަށެވެ.\nރިޗާ ވެސް ބުނީ މި ފިލްމަކީ ބެލުންތެރިން ސިއްސުވައިލާނެ އެތައް ހާދިސާއެއް ފެނިގެން ދާނެ އެއްޗެއް ކަމަށެވެ. ދާދި ފަހުން "ޝަކީލާ" އިން ފެނިގެން ދިޔަ ބަތަލާގެ ކުރިއަށް އޮތް ފިލްމަކީ މި މަހުގެ 22 ގައި ރިލީޒްކުރާ "މެޑަމް ޗީފް މިނިސްޓަރު" އެވެ.\n"ދަ ޕަވާ" ގެ ޓްރެއިލާ\nޒީ ޕްލެކްސް އިން މިއަދު ޕްރިމިއާކުރާ ފިލްމު "ދަ ޕަވާ" ގެ ޓްރެއިލާ ދައްކާލައިފި އެވެ.\nމި ފިލްމަކީ އެކްޓަރު މަހޭޝް މަންޖްރޭކް ޑައިރެކްޓްކޮށްފައިވާ ތުރިލާއެވެ. "ދަ ޕަވާ" ގެ ލީޑް ތަރިންނަކީ މިދިޔަ އަހަރު ބެލުންތެރިންގެ ބޮޑު ތަރުހީބެއް ލިބުނު "ޚުދާ ހާފިޒު" ގެ ބަތަލު ވިޖުޔަތު ޖަމްވަލް އާއި ޝްރޫތީ ހަސަނެވެ. "ދަ ޕަވާ" އަކީ މިދިޔަ އަހަރުގެ "ޔާރާ" އަށް ފަހު ޝްރޫތީ އާއި ވިދުޔަތު އެކީގައި ފެންނަ ދެވަނަ ފިލްމެވެ.\nFAMILY COMES FIRST! Witnessatale of love, betrayal, vengeance and POWER#ThePower - premiering this Thursday, exclusively on @ZeeplexOfficial . 🎥✨\nއެކްޝަން ހީރޯއެއްގެ ގޮތުގައި މަޝްހޫރު ވިދުޔަތުގެ ވަރަށް ވަރުގަދަ އެކްޝަން ސީންތަކެއް "ދަ ޕަވާ" އިން ވެސް ފެނިގެންދާނެ އެވެ.\nމި ފިލްމުގެ ޑައިރެކްޓަރު މަހޭޝް މި ވަގުތު އަންނަނީ ސަލްމާން ޚާނާއި ޅިޔަނު އާޔޫޝް ޝަރުމާއާ އެކީ "އަންތިމް" ގެ މަސައްކަތްކުރަމުންނެވެ.\nބޮލީވުޑް ސައިފް އަލީ ޚާން ޑިމްޕަލް ކަޕާޑިއާ ބޮލީވުޑް ފިލްމު ސްޓްރީމިން ޓީވީ\nނެށުން ރީއްޗަސް ހެދުން އަޅާފައިންގޮތް ޖާންވީއަކާނުގުޅޭ....


Reygandu 8 in fathihu5ah eggamu ulhandhu dhuvvun manaa | Mihaaru\nރޭގަނޑު 8 އިން ފަތިހު5އަށް އެއްގަމު އުޅަނދު ދުއްވުން މަނާ\n22 އޯގަސްޓް 2020 - 22:17 159 comments\nހެލްތު އިމަޖެންސީ އޮޕަރޭޝަން ސެންޓަރު (އެޗްއީއޯސީ) އިން ބޭއްވި ނޫސްވެރިންގެ ބައްދަލުވުމުގައި، ފުލުހުންގެ ޗީފް ސުޕްރިންޓެންޑެންޓް އޮފް ޕޮލިސް އަބްދުﷲ ޝަރީފް ވިދާޅުވީ، ކޮވިޑް- 19 އަށް ޕޮޒިޓިވްވާ މީހުންގެ އަދަދުތައް އިތުރުވަމުންދާތީ، ރޭގަނޑު 8 އިން ފެށިގެން އުޅަނދުތައް ދުއްވުން މަނާ ނަމަވެސް މީހުން ބޭރުގައި އުޅުން މަނާވާނީ ރޭގަނޑު 10 އިން ފަތިހު5އަށް ކަމަށެވެ.\nފުލުހުން ބުނިގޮތުގައި ރޭގަނޑު 8 އިން ފެށިގެން ވެހިކަލް ދުއްވާ މީހުން ހުއްޓުވައި ޖޫރިމަނާ ކުރާނެ އެވެ. ކުށް ތަކުރާރު ކުރާ ނަމަ ވެހިކަލް ޓޯކުރާނެ ކަމަށް ވެސް ބުންޏެވެ. އެ ވެހިކަލެއް ދޫކުރާނީ ކަނޑައެޅިފައިވާ ޖޫރިމަނާ ދެއްކުމުން ކަމަށް ވެސް ބުންޏެވެ.\nReygandu 10 inn fathihu 5, Curfew gadi\nޖުލައި މަހުގެ 1 ން ފެށިގެން ލޮކްޑައުން އަށް ދިން ލުއިތަކާ އެކު، މާލެ ސަރަހައްދުން ކޮވިޑް-19 ޖެހޭ މީހުންގެ އަދަދު ވަނީ ވަރަށް ބޮޑަށް އިތުރުވާން ފަށައިފަ އެވެ. ބަލި ކޮންޓްރޯލް ކުރުމުގެ ގޮތުން ހެލްތު ޕްރޮޓެކްޝަން އެޖެންސީން އަޅަން ފެށި ފިޔަވަޅުތަކުގެ ތެރޭގައި މާސްކް އަޅައިގެން އުޅުން ވަނީ ޖުލައި 30 ވަނަ ދުވަހުން ފެށިގެން މަޖްބޫރުކޮށްފަ އެވެ. އަދި މާސްކް ނާޅައި އުޅޭ ފަރާތްތައް 1،000ރ. އިން ޖޫރިމަނާކުރަން ފެށި އެވެ.\nބަލި ކޮންޓްރޯލް ކުރުމަށް އަޅާ އިތުރު ފިޔަވަޅެއްގެ ގޮތުން ރޭގަނޑު 10 އިން ފަތިހު5އާ ހަމައަށް ބޭރުގައި އުޅުން ވަނީ މި މަހު4ވަނަ ދުވަހުން ފެށިގެން މަނާކޮށްފަ އެވެ. ރޭގަނޑު 10 އިން ފެށިގެން ކާފިއު ހިންގާތީ ވިޔަފާރިތައް ވެސް 9:30 ގައި ބަންދުކުރަން ޖެހެ އެވެ. މީގެ އިތުރުން މާލެ އާއި ވިލިމާލެ އާއި ހުޅުމާލޭގައި ކާފިއު ހިންގާ ވަގުތުގެ އިތުރުން އެެހެން ގަޑިތަކުގައި ވެސް ފަސް މީހުންނަށް ވުރެ ގިނަ މީހުން އެއްވުން ވެސް މިހާރު ވަނީ މަނާކޮށްފަ އެވެ.\nއިތުރު ލިޔުންތައް ފުލުހުން އެޗުއީއޯސީ ހެލްތު ޕްރޮޓެކްޝަން އެޖެންސީ މާލެ ވިލިމާލެ ހުޅުމާލެ ލޮކްޑައުން ސިއްހީ ކުއްލި ނުރައްކަލުގެ ހާލަތު


COVID-19: Ithuru 87 Dhivehinnaa eku jumla 143 meehaku positive vejje - AO News\nކޮވިޑް-19: އިތުރު 87 ދިވެހިންނާއެކު ޖުމްލަ 143 މީހަކު ޕޮޒިޓިވްވެއްޖެ\nކޮވިޑް-19 އަށް ތައްޔާރުވުމުގެ ގޮތުން ބޭއްވި އިމަރޖެންސީ ޑްރިލެއްގެ ތެރެއިން - ފޮޓޯ: ފަޔާޒު މޫސާ (ސަން)\nރާއްޖެއިން އިތުރު 143 މީހަކު ކޮވިޑް-10 އަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ހާމަކުރާ ގޮތުގައި މިއަދު 18:00 އާއި ހަމައަށް އިތުރު 87 ދިވެހިންނާއި، 40 ބަންގްލަދޭޝްގެ މީހުންގެ އިތުރުން އިންޑިއާގެ މީހަކާއި، ނޭޕާލްގެ 03 މީހަކު އަދި ސްރީ ލަންކާގެ 02 މީހެއްގެ އިތުރުން މިޞްރުގެ މީހަކު ވަނީ ޕޮޒިޓިވްވެފައެވެ. އިއްޔެވެސް 66 މީހުން ވަނީ ޕޮޒިޓިވްވެފަ އެވެ.\nމިއާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ އަދަދު ވަނީ 5،366 އަށް އަރައިފައިވެ އެވެ. އޭގެ ތެރޭގައި އެންމެ ގިނައިން ޕޮޒިޓިވްވެފައި ވަނީ ދިވެހިން ކަމަށްވާއިރު، ދެވަނަ އަށް އެންމެ ގިނައިން ޕޮޒިޓިވްވެފައި ވަނީ ބަންގްލަދޭޝް މީހުންނެވެ.\nމިހާތަނަށް ކޮވިޑް-19 އަށް ޓެސްޓްކުރުމަށް ޖުމްލަ 91،903 ސާމްޕަލް ނަގާފައިވާއިރު، މިވަގުތު ކަރަންޓީނުގައި އެއްވެސް މީހަކު ނެތެވެ. ނަމަވެސް އައިސޮލޭޝަން ފެސިލިޓީތަކުގައި 1،507 މީހުން އެބަތިއްބެވެ. އަދި ހޮސްޕިޓަލްތަކުގައި 150 މީހަކު ދަނީ ފަރުވާ ހޯދަމުންނެވެ.


ވޭސްޓް މެނޭޖްމަންޓް ސެންޓަރގެ ދެވަނަ ފިޔަވަހީގައި ނުނިމިހުރި މަސައްކަތަ ކުރާނެފަރާތެއް ހޯދަން ބޭނުންވެއްޖެ\nވޭސްޓް މެނޭޖްމަންޓް ސެންޓަރގެ ދެވަނަ ފިޔަވަހީގައި ނުނިމިހުރި މަސައްކަތަ ކުރާނެފަރާތެއް ހޯދަން ބޭނުންވެގެން، ކުރި މި ކައުންސިލްގެ ނަމްބަރ (IUL)395-02/395/2018/46 (25 ނޮވެމްބަރ 2018) އިޢުލާންނަށް އިޖާބަދީ، އަންދާސީ ހިސާބު ހުށަހެޅުމަށް ޙާޟިރުވީ ދެ ފަރާތުންކަމަށްވާތީ، އެ އިޢުލާން ބާތިލްކޮށް އަލުން އިޢުލާން ކުރީމެވެ.\nލެކްރެޑް ޕްރޮޖެކްޓްގެ އެހީލިބިގެން ލ.އިސްދޫ ގައި ޤާއިމް ކޮށްފައިވާ، ވޭސްޓް މެނޭޖްމަންޓް ސެންޓަރގެ ދެވަނަ ފިޔަވަހީގައި ހިމެނޭ މަސައްކަތް ތަކުގެ ތެރެއިން ،މިހާތަނަށް ނުނިމިހުރި މަސައްކަތްތަށް އަމިއްލަ ތަކެތީގައި ލޮށްދޭނެ ފަރާތެއް ހޯދަން ބޭނުންވެއްޖެއެވެ.\nމިސައްކަތްތަށް އަމިއްލަ ތަކެތީގައި ކޮށްދެއްވުމަށް ޝައުގުވެރިވެލައްވާ ފަރާތްތަކުން މިއިދާރާއަށް ވަޑައިގެން މަޢުލޫމާތު ސާފުކުރެއްވުމަށްފަހު، އެސްޓިމޭޓް ހުށައެޅުންވުންއެދެމެވެ. މަޢުލޫމާތު ސާފުކުރުމަށާއި، އެސްޓިމޭޓް ހުށައެޅުމަށް ވަޑައިގަންނަވަން ވާނީ ތިރީގައި މިދަންނަވާ ތާރީޚްތަކުގައެވެ.\nމަޢުލޫމާތު ސާފުކުރުން: 16 ޑިސެމްބަރ 2018 ވާ އާދިއްތަ ދުވަހުގެ 13:00 ގައި\nއެސްޓިމޭޓް ހުށަހެޅުން: 19 ޑިސެމްބަރ 2018 ވާ ބުދަ ދުވަހުގެ 13:00 ގައި\nމަޢުލޫމާތު ސާފުކުރުމަށާއި، އެސްޓިމޭޓް ހުށައެޅުމަށް ވަޑައިގަންނަވާއިރު އައި.ޑީ ކާޑު ނުވަތަ ފޮޓޯޖެހި ރަސްމީ ލިޔުމެއް ގެންނެވުން އެދެމެވެ. ކުންފުނި، ކޯޕަރޭޓިވް، ޖަމްޢިއްޔާ، ޖަމާޢަތްތަކުންނަމަ، ރަޖިސްޓްރީގެ ކޮޕީއެއް ގެންނެވުން އެދެމެވެ. މަޢުލޫމާތު ސާފުކުރުމަށާއި، އެސްޓިމޭޓް ހުށައެޅުމަށް ބަދަލުގައި މީހަކު ފޮނުވާނަމަ، ބަދަލުގައި ފޮނުވާމީހާގެ ދިވެހިރައްޔިތެއްކަން އަންގައިދޭ ކާޑުގެ އަސްލާއެކު، އެ ފަރާތް ހަމަޖެއްސިކަމުގެ ލިޔުމެއް ގަޑިޖެހުމުގެ ކުރިން މި އިދާރާއަށް ހުށައަޅަންވާނެއެވެ.\nމަޢުލޫމާތު ސާފުކުރަން ވަޑައިނުގަންނަވާ ފަރާތްތަކުންނާއި، ގަޑިޖެހިގެން އެސްޓިމޭޓް ހުށައަޅުއްވާ ފަރާތްތަކަށް ފުރުޞަތު ދެވެން ނެތްވާހަކަ މަޢުލޫމާތަށްޓަކައި ދެންނެވީމެވެ.\nވީމާ، މިކަން ޢާއްމުކޮށް އެންގުމަށްތަކައި އިޢުލާން ކުރީމެވެ.\nސުންގަޑި: 19 ޑިސެންބަރު 2018 1300


February 8 Vana DHuvahuge Zaham Thakah Faruvaleh Nei: Jameel - Vaguthu\nފެބްރުއަރީ 8 ވަނަ ދުވަހުގެ ޒަހަމްތަކަށް ފަރުވާއެއް ނެތް: ޖަމީލް\nކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު.\nފެބްރުއަރީ 7، 2012 ގައި ރައީސް ކަމުން މުހައްމަދު ނަޝީދު އިސްތިއުފާ ދެއްވި ދުވަހާ ވިދިގެން އައި ދުވަހު، އެމްޑީޕީން ރާއްޖޭގެ އެކި ތަންތަނުގައި ހުޅުޖެހުމުން ގައުމަށާއި ރައްޔިތުންނަށް ވި ޒަހަމްތަކަށް ފަރުވާލެއް ނެތް ކަމަށް ކުރީގެ ނައިބު ރައީސް ޑރ. މުހައްމަދު ޖަމީލް އަހްމަދު ވިދާޅުވެއްޖެއެވެ.\nޖަމީލް އެގޮތަށް ފެބްރުއަރީ 8 ވަނަ ދުވަހު ހިނގައިދިޔަ ހަމަނުޖެހުންތަކުގެ ހަނދާންތައް އާ ކުރައްވަމުން ކުރެއްވި ޓްވީޓެއްގައިއެވެ. އެ ޓްްވީޓްގައި އޭނާ ވަނީ އެދުވަހުގެ ބައެއް ފޮޓޯތައްވެސް ހިއްސާ ކުރައްވައިފައެވެ. އޭގެ ތެރޭގައި ކޯޓުތަކާއި ޕޮލިސް ސްޓޭޝަންތަކުގައި ހުޅު ޖެހި ފޮޓޯ ހިމެނެއެވެ.\nއެމްޑީޕީގެ މެމްބަރުން ހިންގި މި ހަމަނުޖެހުމާ ގުޅިގެން ޖަމީލް ވިދާޅުވީ ރައްޔިތުންގެ މުދަލަށް ގެއްލުންދިނުމަކީ ސިޔާސީ ފިކުރުގެ ބަޔަކަށް ވެގެން ނުވާނެ ކަމަށެވެ.\nޖަމީލް ވަނީ މި ހަމަނުޖެހުމުގުއި އައްޑޫ ސިޓީއަށް އިޔާދަނުކުރެވޭނެ ބޮޑެ ގެއްލުމެއްވީ ކަން ފާހަގަ ކުރައްވއަިފައެވެ. އަދި އެފަދަ ޒަހަމްތައް ގައުމަށް ލިބުމުގެ ފުރުސަތު ރައްޔިތުން ނުދިނުމަށް ޖަމީލް ވަނީ ގޮވާލައްވައިފައެވެ.\n"ރައްޔިތުންގެ މުދަލަށް ގެއްލުންދިނުމަކީ ސިޔާސީ ފިކުރުގެ ބަޔަކަށް ވެގެންނުވާނެ. އިއާދަނުކުރެވޭ ޝަރުއީ ތަރިކަ ނެތިގޮސްފި. ޚާއްޞަކޮށް އައްޑޫއިން ނެތިދިޔަ ތަކެތި ކިތަންމެ ޕައުންޑަކުންވެސް ނުގަނެވޭނެ. މިޒަޚަމަށް ފަރުވާއެއް ނެތް. މިކަން ހިންގި މީހުން ހަނދާންކޮށް އިތުުރު ފުރުޞަތު ނުދެމާ" ޖަމީލް ވިދާޅުވިއެވެ.\nރައްޔިތުންގެ މުދަލަށް ގެއްލުންދިނުމަކީ ސިޔާސީ ފިކުރުގެ ބަޔަކަށް ވެގެންނުވާނެ. އިއާދަނުކުރެވޭ ޝަރުޢީ ތަރިކަ ނެތިގޮސްފި. ޚާއްޞަކޮށް އައްޑޫއިން ނެތިދިޔަ ތަކެތި ކިތަންމެ ޕައުންޑަކުންވެސް ނުގަނެވޭނެ. މިޒަޚަމަށް ފަރުވާއެއް ނެތް. މިކަން ހިންގި މީހުން ހަނދާންކޮށް އިތުުރު ފުރުޞަތު ނުދެމާ pic.twitter.com/pK2bywcNQi\n— Mohamed Jameel Ahmed (@MJameelAhmed) February 8, 2021\nފެބުރުއަރީ 8, 2021 10:49\n8 ފެބުރުއަރީ ގައުމު ރޯކުރި ދުވަސް. ހުޅުޖެހި ދުވަސް.\nމިކަން ބަލަނީ ކޮންބައެއް؟\nފެބުރުއަރީ 8, 2021 10:50\nބަޣާވާތް ކުށްވެރިކުރާ ފަދައިން ރައްޔިތުންގެ މުދަލުގައި ހުޅުޖެހުން ކުށްވެރި ކުރާނެ އަނގައެއް އެމްޑީޕީގައި ނެތީތަ؟\n2012 ފެބުރުއަރީ 8 އަކީ ޓެރަރިސްޓުން މިގައުމުގާ ބޮޑު ހުޅުޖެހިދުވަސް އެދުވަސް ދިވެހިތާރީހުގާ ލިޔާނި އަނިޔަވެރި ބޮޑު ހުޅުޖަހާ ގައުމުގެ އެތަށް މުދަލެއް އަންދާލި ދުވަހަށް ބިރުވެރި ނާމާން ޓެރަރިސްޓު ހަމލާއރއް އމޑޕ އިން ގައުމަށް ދިންދުވސް މި ކަންތަށް ތަށް ބެލޭނެ\nފެބުރުއަރީ 8, 2021 12:31\nބޮނޑި ބަތާއި ޖެހިގެން މީނަ އަށް އެ ދުވަހު ހުރެވުނީ އެކަން ކުށްވެރި ކުރަން ހަނދާން ނެތިފައި\nފެބުރުއަރީ 8, 2021 14:16\nކަލޭ ކުޑަގޮޅިއަށްލާނަން.. 8 ފެބްރުއަރީ ފުލުހުންލައްވާ އާއްމުންނަށް ޙަމަލާދޭން އޯޑަރު ދިނީ ކަލޭ..\nފެބުރުއަރީ 8, 2021 16:01\nމިޔަންމާ ތުރުކީ ތަންތަނުގަ ބަޣާވާތް ކުރިވާހަކަ ދައްކާ ބައެއްމީހުން ރާއްޖޭގަ ކުރީވެސް ބަޣާވާތެއްކަމަށް ގަބޫލުނުކުރިއަސް އެއީވެސްވަރުގަދަ ބަޣާވާތެއްވީމަ އޭގެފަހަތުންވެސް ކޮންމެވެސް ކަންތައްތަކެއް ހިނގާނެ ނަސީބުތާ ލޭއޮހޮރުވުމަކަށްގޮސް ބަޔަކު މަރުނުވެ އެކަން ނިމުނުކަން\nފެބުރުއަރީ 8, 2021 16:43\nބޮޑުހުޅުބަގާވާތް ކުރުމަށްހުއްދަދިންމީހާ ހަށްޔަރުކުރޭ އަމުރުނެރޭ އެއިނީ މަޖިލީހުގަ މިނިކާބޭ.\nފެބުރުއަރީ 8, 2021 19:02\nމި ގައުމުގެ ރައްޔިތުންނަށްޓަކާ މިގައުމުގެ ސަލާމަތައްޓަކާ މިމައްސަލަތަށް ބެލެންޖެހޭނެ މި މައްސަލަތަށް ތަހުގީގުކޮށް ކުއްކުރި މީހުންނަށް ހައްގު އަދަބު ދޭންޖެހޭނެ. މީ ރައްޔިތުންގެ އާދޭސް😠😠😠


COVID-19 : Netherlands In Ithuru 78 Meehun Maruvejje - Vaguthu\nކޮވިޑް-19 : ނެދަލޭންޑުން އިތުރު 78 މީހުން މަރުވެއްޖެ\n8 މަސް ކުރިން ( މާޗް 26, 2020 )\nހަލުވިކަމާއި އެކު ފެތުރެމުން އަންނަ ވައިރަސް ކޮވިޑް-19ގެ ސަބަބުން ނެދަލޭންޑުން އަނެއްކާވެސް އިތުރު 78 މީހަކު މަރުވެއްޖެއެވެ.\nއެ ގައުމުގައި މިހައިތަނަށް ޖުމްލަ 434 މީހަކު މަރުވެފައިވާއިރު އިތުރު 1019 މީހަކު ވަނީ އަލަށް ވައިރަހަށް ފައްސި (ޕޮސިޓިވް) ވެފައެވެ. މިއާއިއެކު ނެދަލޭންޑުން ވައިރަހަށް ފައްސިވި މީހުންގެ ޖުމްލަ އަދަދު ވަނީ 7431ށް އަރާފައެވެ. އެ ގައުމުގެ ހޮސްޕިޓަލްތަކުގެ އައިސީޔޫގައި މިވަގުތު 434 މީހަކަށް ފަރުވާ ދެމުން އަންނައިރު މިހައިތަނަށް ރަނގަޅުވެފައި ވަނީ އެންމެ3މީހުންނެވެ.\nޔުރާޕްގެ ގައުމުތަކުން ކޮވިޑް-19 ވަައިރަސް ކޮންޓްރޯލް ކުރުމަށް ގިނަ މަސައްކަތްތަކެއް ކުރަމުން އައި ނަމަވެސް ކޮންމެ ދުވަހަކުވެސް ވަައިރަހަށް ފައްސިވާ މީހުންނާއި ވައިރަހުގެ ޝިކާރައަކަށްވެ މަރުވާ މީހުންގެ އަދަދު އަންނަނީ އިތުރުވަމުންނެވެ.\nނެދަލޭންޑުގައި މި ވައިރަސް ފެތުރެން ފަށާފައި ވަނީ ފެބްރުއަރީ މަހުގެ 27 ވަނަ ދުވަހުން ފެށިގެންނެވެ. އެ ގައުމުން އެންމެ ފުރަތަމަ ފައްސިވި މީހާ އައިސްފައި ވަނީ މިހާރު މުޅި ދުނިޔޭގައިވެސް އެންމެ ބޮޑަށް ވައިރަސް ފެތުރެމުންދާ އިޓަލީގެ ލޮމްބާޑީ އިންނެވެ. އެ ދުވަހަށް ފަހުގައި ކޮންމެ ދުވަހަކުވެސް އެ ގައުމުގައި ވައިރަހަށް މީހުން ދަނީ ފައްސިވަމުންނެވެ.\nމުޅި ދުނިޔެއިން މިހައިތަނަށް 499،125 މީހުން ފައްސިވެފައި ވާއިރު މާދަމާ މި އަދަދު5ލައްކަ އަށް އަރާނެކަމަށް ލަފާކުރެވެއެވެ. ވައިރަހުގެ ޝިކާރަ އަކަށްވެ މިހައިތަނަށް 22،309 މީހަކު މަރުވެފައިވާއިރު ފަރުވާ ދީގެން 121،194 މީހަކު ވަނީ ރަނގަޅު ކުރެވިފައެވެ.\nއޮކްސްފޯޑްގެ ވެކްސިން ބޭނުންކުރަން ޑަބްލިއުއެޗްއޯގެ ހުއްދައަށް އެދެން ތައްޔާރުވަނީ!\nކޮވިޑް-19: ރޮމޭނިއާ އިން މަރުވި މީހުންގެ އަދަދު 10000 އަށް އަރައިފި


BREAKING: Ithuru 10 Meehaku Anehkkaa Ves Positive Vejje\nއިތުރު 10 މީހަކު އަނެއްކާވެސް ޕޮޒިޓިވްވެއްޖެ\n8 މެއި 2020\nރާއްޖެއިން އެންމެ ފުރަތަމަ ކޮވިޑް ފެނުނު ދުވަސްވަރު ކޮވިޑަށް ޕޮޒިޓިވްވާ މީހުން ކަރަންޓީނު ކުރުމަށް ކަރަންޓީން ފެސިލިޓީތަކަށް ގެންދިއުން: ފޮޓޯ / ޕޮލިސް\nރާއްޖެއިން އިތުރު 10 މީކަު ކޮވިޑް19 އަށް ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން އެޖެންސީ (އެޗްޕީއޭ) އިން ކޮށްފައިވާ ޓްވީޓެއްގައި ބުނީ6ބަންގްލަދޭޝް ރައްޔިތުންނާއި ހަތަރު ދިވެއްސަކު ކޮވިޑް19 އަށް ޕޮޒިޓިވްވެފައިވާ ކަމަށެވެ. މިއަދު އެކަނިވެސް ރާއްޖެއިން މިވަނީ ކޮވިޑް19 އަށް 96 މީހަކު ޕޮޒިޓިވްވެފައެވެ.\nމި 10 މީހުންނާއި އެކު ރާއްޖެއިން ކޮވިޑް19 އަށް ޕޮޒިޓިވްވި މީހުންގެ ޖުމްލަ އަދަދު 744 އަށް ވަނީ އަރާފައެވެ.\nރާއްޖެއިން އެންމެ ފުރަތަމަ ކޮވިޑް19 ފެނުނީ މިދިޔަ މާޗު މަހުގެ ތެރޭގައެވެ. ކޮވިޑް19 އަށް ރާއްޖެއިން މީހަކު ޕޮޒިޓިވްވި ކަމަށް ސަރުކާރުން އިއުލާން ކުރީ މާޗު މަހުގެ ހަތްވަނަ ދުވަހުއެވެ. އެ ދުވަހަށްފަހު ރާއްޖެއިން ކޮވިޑް19 އަށް ކޮންމެވެސް ވަރަކަށް މީހުން ޕޮޒިޓިވްވި ނަމަވެސް ކުއްލި އަކަށް ރާއްޖެއިން ކޮވިޑް19 އަށް ޕޮޒިޓިވްވާ މީހުންގެ އަދަދު އިތުރުވެފައި މިވަނީ މިދިޔަ މަހުގެ 15ވަނަ ދުވަހު މާލެއިން މި ބައްޔަށް މީހަކު ޕޮޒިޓިވްވުމާއި އެކުގައެވެ. މި ބައްޔަށް ރާއްޖެއިން ގިނަ އަދަދެއްގެ ބަޔަކު ޕޮޒިޓިވްވެފައިވާއިރު މި ބަލި ޖެހުނު ތިން މީހަކު ވަނީ ރާއްޖެއިން މަރުވެސް ވެފައެވެ.\nމާލެއިން މި ބައްޔަށް މީހަކު ޕޮޒިޓިވްވުމާއި އެކު އެ ދުވަހުން ފެށިގެން މާލެ ސިޓީ ވަނީ ލޮކްޑައުން ކޮށްފައެވެ. ސަރުކާރު އޮފީސްތައް ވަނީ ބަންދުކޮށްފައެވެ. މީގެއިތުރުން ސިއްހީ ކުއްލި ނުރައްކަލުގެ ހާލަތު ވެސް ވަނީ އަންނަ މަހުގެ 30 ގެ ނިޔަލަށް އިތުރުކޮށްފައެވެ.